(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟ΄

Δευτέρα, 14 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Δικαιοσύνης, με θέμα: «Παρέμβαση στο δικαίωμα της ανεξάρτητης ενημέρωσης στη δίκη Λιγνάδη», σελ.
 β) Προς τον Υπουργό Εργασίας και Κοινωνικών Υποθέσεων, με θέμα: « Έκοψαν απροειδοποίητα από 7.760 ανασφάλιστους ανάπηρους το επίδομα αναπηρίας εν μέσω πανδημίας», σελ.
 γ) Προς τον Υπουργό Εθνικής Άμυνας, με θέμα: «Κοινή Ευρωπαϊκή Άμυνα και Ασφάλεια, σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Επιβεβλημένη η αύξηση των διατιθέμενων κονδυλίων του προγράμματος ΕΞΟΙΚΟΝΟΜΩ στην Περιφέρεια Κρήτης», σελ.
 ii. με θέμα: «Μεγάλο φωτοβολταϊκό πάρκο εντός Ζωνών Αποκλεισμού στο Ζαγόρι», σελ.
 ε) Προς τον Υπουργό Εσωτερικών, με θέμα: «Να αποδοθούν οι τίτλοι ιδιοκτησίας στους κατοίκους του οικισμού “Ηφαίστου’’ του Δήμου Κομοτηνής για να σταματήσει η ιδιότυπη ομηρία τους», σελ.
 στ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Μέτρα για να μη φτωχοποιηθούν οι αγρότες», σελ.
 ii. με θέμα: «Πρωτοβουλίες για την προτεραιότητα διασφάλισης της διατροφικής επάρκειας της χώρας μας και όλης της Ε.Ε και αναπροσανατολισμός της ΚΑΠ - Να αναζητηθούν άμεσα εναλλακτικές πηγές για σιτάρι αλλά και πρώτες ύλες ζωοτροφών», σελ.
 iii. με θέμα: «Ρυθμίσεις θεμάτων στέγασης ευπαθών ομάδων πληθυσμού», σελ.
 iv. με θέμα: «Κίνδυνος κατάρρευσης της Κορινθιακής Σταφίδας», σελ.
 v. με θέμα: «Το δυσβάστακτο βάρος στο ενεργειακό κόστος και ειδικά στο ρεύμα απειλεί τη νέα καλλιεργητική περίοδο για τους αγρότες και τους Τοπικούς Οργανισμούς Εγγείων Βελτιώσεων (ΤΟΕΒ) του Νομού Πρέβεζας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:
 i. Oι Υπουργοί Εξωτερικών, Οικονομικών, Εθνικής Άμυνας, καθώς και ο Αναπληρωτής Υπουργός Οικονομικών κατέθεσαν στις 11-3-2022 σχέδιο νόμου «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με την κοινή συνεργασία στην εξωτερική πολιτική και την άμυνα και των ρηματικών διακοινώσεων σχετικά με το ελληνικό πρωτότυπο κείμενο της Συμφωνίας», σελ.
 ii. Ο Υπουργός Εσωτερικών, ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης, Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας και οι Υπουργοί Επικρατείας, καθώς και οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, Υγείας και Εσωτερικών κατέθεσαν στις 11-3-2022 σχέδιο νόμου: «Εθνικό στρατηγικό σχέδιο καταπολέμησης της διαφθοράς, διατάξεις για θέματα ανθρώπινου δυναμικού και Οργανισμών Τοπικής Αυτοδιοίκησης, νομοθετικό πλαίσιο εκπαίδευσης των σπουδαστών/σπουδαστριών της Εθνικής Σχολής Δημόσιας Διοίκησης και Αυτοδιοίκησης για την ένταξη στον κλάδο Π.Ε. Επιτελικών Στελεχών, διατάξεις για την ολοκλήρωση της μεταφοράς των δασικών υπηρεσιών στο Υπουργείο Περιβάλλοντος και Ενέργειας, διατάξεις για την εφαρμογή του Εθνικού Σχεδίου Ανάκαμψης και Ανθεκτικότητας «Ελλάδα 2.0», Εθνική Σύνταξη Ομογενών και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΛΑΜΠΡΟΥΛΗΣ Γ. , σελ.
 ΠΑΝΑΓΙΩΤΟΠΟΥΛΟΣ Ν. , σελ.

Β. Επί των επικαίρων ερωτήσεων:
 ΑΠΑΤΖΙΔΗ Μ. , σελ.
 ΑΡΑΧΩΒΙΤΗΣ Σ. , σελ.
 ΑΡΣΕΝΗΣ Κ. , σελ.
 ΓΕΩΡΓΙΑΔΗΣ Σ. , σελ.
 ΚΕΓΚΕΡΟΓΛΟΥ Β. , σελ.
 ΜΙΧΑΗΛΙΔΟΥ Δ. , σελ.
 ΜΠΑΡΚΑΣ Κ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΝΑΣ Α. , σελ.
 ΠΕΤΣΑΣ Σ. , σελ.
 ΣΚΡΕΚΑΣ Κ. , σελ.
 ΣΤΥΛΙΟΣ Γ. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΙΑΡΑΣ Κ. , σελ.
 ΦΩΤΙΟΥ Θ. , σελ.
 ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟ΄

Δευτέρα 14 Μαρτίου 2022

Αθήνα, σήμερα στις 14 Μαρτίου 2022, ημέρα Δευτέρα και ώρα 17.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Σήμερα θα συζητηθούν οι 504, 495, 497, 498, 477, 489, 486, 494, 1804, 479, 476 και 503 επίκαιρες ερωτήσεις.»

Προτού ξεκινήσει η συζήτηση των ερωτήσεων, έχω την τιμή να ανακοινώσω στο Σώμα ότι οι Υπουργοί Εξωτερικών, Οικονομικών, Εθνικής Άμυνας, καθώς και ο Αναπληρωτής Υπουργός Οικονομικών κατέθεσαν στις 11-3-2022 σχέδιο νόμου: «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με την κοινή συνεργασία στην εξωτερική πολιτική και την άμυνα και των ρηματικών διακοινώσεων σχετικά με το ελληνικό πρωτότυπο κείμενο της Συμφωνίας».

Ο Υπουργός Εσωτερικών, ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης, Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας και οι Υπουργοί Επικρατείας, καθώς και οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, Υγείας και Εσωτερικών κατέθεσαν στις 11-3-2022 σχέδιο νόμου: «Εθνικό Στρατηγικό Σχέδιο Καταπολέμησης της Διαφθοράς, διατάξεις για θέματα ανθρώπινου δυναμικού και Οργανισμών Τοπικής Αυτοδιοίκησης, νομοθετικό πλαίσιο εκπαίδευσης των σπουδαστών/σπουδαστριών της Εθνικής Σχολής Δημόσιας Διοίκησης και Αυτοδιοίκησης για την ένταξη στον κλάδο Π.Ε. Επιτελικών Στελεχών, διατάξεις για την ολοκλήρωση της μεταφοράς των δασικών υπηρεσιών στο Υπουργείο Περιβάλλοντος και Ενέργειας, διατάξεις για την εφαρμογή του Εθνικού Σχεδίου Ανάκαμψης και Ανθεκτικότητας “Ελλάδα 2.0”, Εθνική Σύνταξη Ομογενών και άλλες επείγουσες διατάξεις».

Ξεκινάμε με την πρώτη με αριθμό 503/4-3-2022 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης με θέμα: «Καταβολή αποζημιώσεων στους πυρόπληκτους αγρότες της Ηλείας».

Κύριε Νικολακόπουλε, καλησπέρα και καλή εβδομάδα. Έχετε τον λόγο για δύο λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε. Καλησπέρα και καλή εβδομάδα.

Κύριε Υπουργέ, ο Νομός Ηλείας το καλοκαίρι του 2021 για μια ακόμη φορά επλήγη από καταστροφικές πυρκαγιές, οι οποίες προκάλεσαν μια μεγάλη φυσική καταστροφή με μεγάλες απώλειες σε φυτικό κεφάλαιο, σε αγροτικές καλλιέργειες, κυρίως σε απώλεια ελαιόδεντρων, αλλά βέβαια και σε άλλες καλλιέργειες.

Είναι γεγονός ότι έχει θεσπιστεί με τον ν.4797/2021 μια καινοτόμος, ευέλικτη και γρήγορη διαδικασία αποζημιώσεων όχι μόνο αγροτικών εκμεταλλεύσεων -αλλά και αγροτικών εκμεταλλεύσεων- προκειμένου να υπάρχει μια άμεση ανακούφιση σε όλους αυτούς που έχουν υποστεί ζημιές.

 Είναι αλήθεια ότι με τα ποσά τα οποία έχετε ανακοινώσει ήδη από τις 11 Ιανουαρίου 2022 με δελτίο τύπου του Υπουργείου σας έχει προβλεφθεί μια αποζημίωση η οποία φτάνει σαν προκαταβολή στο 50%, ενώ θα υπάρχει αποζημίωση στο 70% συνολικά. Θα καταβληθεί αποζημίωση στο 50% της τελικής επιχορήγησης μ’ ένα πολύ ικανοποιητικό ομολογουμένως ποσό στα 50,4 ευρώ ανά ελαιόδεντρο και 33,6 ευρώ ανά δέντρο. Αν και έχει ανακοινωθεί με το δελτίο Τύπου σας αυτή η αποζημίωση, η οποία πραγματικά είναι σημαντική, παρ’ όλα αυτά μέχρι σήμερα, με εξαίρεση κάποιες προκαταβολές, δεν έχει καταβληθεί το 50% που έχετε ανακοινώσει στους πληγέντες αγρότες. Όπως αντιλαμβάνεστε, αυτή τη στιγμή βρισκόμαστε σε ένα κομβικό σημείο προκειμένου να μπορέσουν να συντηρήσουν τις καλλιέργειές τους, να μπορέσουν να πληρώσουν ποσά σε λιπάσματα και διάφορα άλλα. Όπως ξέρετε, ήδη το ενεργειακό κόστος είναι πολύ υψηλό, άρα δημιουργείται ένα επιπρόσθετο πρόβλημα για τους αγρότες. Είναι ιδιαίτερα σημαντική, λοιπόν, η καταβολή αυτής της αποζημίωσης.

Η ερώτηση είναι η εξής. Θα ήθελα να μας πείτε σε τι χρόνο βλέπετε ότι θα υπάρχουν αυτές οι αποζημιώσεις. Αντιλαμβάνεστε ότι αυτή τη στιγμή όλος ο αγροτικός πληθυσμός που έχει υποστεί αυτές τις καταστροφές έχει μια έκδηλη αγωνία γιατί στο επόμενο χρονικό διάστημα θα πρέπει να υπάρχει συντήρηση και να υπάρχουν και νέες καλλιέργειες. Το ερώτημά μου είναι ο χρόνος που θα αποζημιωθούν οι αγρότες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Νικολακόπουλε.

Θα απαντήσει ο Υπουργός στον Πρωθυπουργό κ. Χρήστος Τριαντόπουλος.

Κύριε Τριαντόπουλε, έχετε τρία λεπτά για το ξεκίνημά σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ πολύ.

Όντως είχαμε πυρκαγιές το καλοκαίρι με δυσμενή καταστροφικά αποτελέσματα, μεταξύ άλλων, σε αγροτικές εκμεταλλεύσεις. Η Κυβέρνηση με συνέπεια απέναντι στη νέα φιλοσοφία που έχει υιοθετήσει και εισάγει όλη αυτή την περίοδο, κινήθηκε άμεσα και ουσιαστικά για τη στήριξη των αγροτικών εκμεταλλεύσεων και αυτό το έκανε αξιοποιώντας το υπάρχον θεσμικό πλαίσιο τόσο της κρατικής αρωγής όσο και αυτό του ΕΛΓΑ. Ωστόσο, κενά του παρελθόντος σε συνδυασμό με τις ανάγκες που προέκυψαν μας οδήγησαν στο να εισάγουμε νέες διαδικασίες. Άλλωστε είναι κάτι που έχουμε κάνει αρκετές φορές τα τελευταία χρόνια. Διορθώνουμε στρεβλώσεις του παρελθόντος και καλύπτουμε κενά όσον αφορά την ουσιαστική αρωγή προς τις αγροτικές εκμεταλλεύσεις, προς τον αγρότη που έχει πληγεί.

Παράλληλα με τα άλλα μέτρα στήριξης εισάγαμε τη νέα πρόβλεψη στο θεσμικό πλαίσιο της κρατικής αρωγής, έτσι ώστε να καλύψουμε και τις ζημιές σε φυτικά μέσα παραγωγής, όπως οι δενδρώδεις καλλιέργειες, όπως σωστά είπατε, αλλά και τα αμπέλια, ώστε να μπορέσουν να αποζημιωθούν.

Μέσα από αυτή τη νέα διαδικασία καλύφθηκε ένα κενό στο πλαίσιο των αγροτικών εκμεταλλεύσεων ως προς την έγκαιρη και ουσιαστική επιχορήγηση της ζημιάς που υπέστησαν. Μάλιστα, ειδικά για τις περιπτώσεις των πυρκαγιών του καλοκαιριού, όπως στην περίπτωση της Ηλείας, αποφασίστηκε να χορηγηθεί η προκαταβολή προς τους κατά κύριο επάγγελμα αγρότες για τα φυσικά μέσα παραγωγής, βάσει των ψηφιακών δεδομένων που έχει συγκεντρώσει ο ΕΛΓΑ και βάσει μιας αρχικής τιμής εκτίμησης της ζημιάς. Αυτή την τιμή, την αρχική τιμή εκκίνησης της ζημιάς, την εισηγήθηκε η Κυβερνητική Επιτροπή Κρατικής Αρωγής και το Διοικητικό Συμβούλιο του ΕΛΓΑ προς τους αρμόδιους Υπουργούς οι οποίοι το ενέκριναν. Συγκεκριμένα, όπως είπατε κι εσείς, η αρχική τιμή εκτίμησης της ζημιάς καθορίστηκε στο ποσό των 144 ευρώ ανά ελαιόδεντρο και τα δύο τρίτα της εκτιμώμενης τιμής αυτής για τις λοιπές δενδρώδεις καλλιέργειες.

Η προβλεπόμενη αποζημίωση, όπως και για τις άλλες επιχειρήσεις, είναι στο 70% της εκτιμηθείσας ζημιάς, όπως ισχύει με το πλαίσιο της κρατικής αρωγής. Επί της ουσίας, λοιπόν, για να καλύψουμε τα κενά προβήκαμε σε αυτή τη νέα σχετική πρόβλεψη και αυτό το κάναμε ακριβώς γιατί ήταν αναγκαίο για να δοθεί η επιχορήγηση στις πληττόμενες αγροτικές εκμεταλλεύσεις σε χρόνους, αλλά και σε χρηματικά ποσά που απέχουν παρασάγγας απ’ ό,τι γινόταν μέχρι πρόσφατα. Έτσι η προκαταβολή που θα λάβουν το προσεχές χρονικό διάστημα οι κατά κύριο επάγγελμα αγρότες ανέρχεται στο 50% της τελικής δικαιούμενης αποζημίωσης. Είναι αυτό που αναφέρατε. Θα είναι 50 ευρώ ανά ελαιόδεντρο και 33,6 ευρώ ανά δέντρο για τις υπόλοιπες πολυετείς καλλιέργειες.

Κατά την υλοποίηση, όμως, της νέας πρόβλεψης προέκυψαν διαδικαστικοί λόγοι όσον αφορά στην υλοποίηση των πληρωμών, με αποτέλεσμα η διευθέτησή τους να είναι απαραίτητη για να μπορέσουμε να προχωρήσουμε στην έκδοση της κοινής υπουργικής απόφασης. Έτσι, με τροπολογία που κατατίθεται επιλύεται το συγκεκριμένο διαδικαστικό ζήτημα. Ρυθμίζονται, δηλαδή, τεχνικά θέματα για την καταβολή της επιχορήγησης μέσω του ΕΛΓΑ, της επιχορήγησης της κρατικής αρωγής.

Μετά, λοιπόν, από αυτή την αλλαγή άμεσα θα εκδοθεί και η προβλεπόμενη κοινή υπουργική απόφαση, προκειμένου να χορηγηθούν οι προκαταβολές στους αγρότες από τις πυρκαγιές, προκαταβολές και ποσά που απέχουν σημαντικά από ό,τι έχει δοθεί στο παρελθόν ή προβλέπεται με βάση τα προηγούμενα πλαίσια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Νικολακόπουλε, έχετε τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κύριε Υπουργέ, είναι πράγματι σημαντικό αυτό το οποίο μας λέτε και ομολογουμένως, σας είπα και πριν ότι τα ποσά είναι όντως σημαντικά, όπως και η διαδικασία είναι καινοτόμος και ευέλικτη.

Επίσης, είναι αληθές ότι κινητοποιήθηκαν άμεσα και τα συναρμόδια Υπουργεία και ο ΕΛΓΑ, προκειμένου να εφαρμοστεί αυτή η διαδικασία. Πλην, όμως, σήμερα μας δίνετε την εξήγηση ότι, πράγματι, τεχνικά προβλήματα είναι αυτά τα οποία οδήγησαν σε αυτή την καθυστέρηση από τις 11 Ιανουαρίου, όπου τότε έλεγε και το δελτίο Τύπου ότι σύντομα θα υπάρχουν αυτές οι αποζημιώσεις. Όμως, σήμερα μας λέτε ότι λύθηκε και αυτό το τεχνικό ζήτημα, οπότε στο προσεχές χρονικό διάστημα θα καταβληθούν οι αποζημιώσεις.

Όμως, όπως σας εξήγησα, είναι δικαιολογημένη η ανησυχία των αγροτών της Ηλείας. Οι μέρες αυτές έχουν ένα αυξημένο κόστος παραγωγής. Το ενεργειακό είναι ένα επιπλέον πρόβλημα το οποίο έχει δημιουργηθεί και αυτά τα χρήματα είναι εντελώς απαραίτητα για αυτούς που έχουν πληγεί και ξέρετε ότι είναι πάρα πολύ μεγάλη η φυσική καταστροφή, γιατί ξέρω ότι ήρθατε και επισκεφθήκαμε τον Νομό Ηλείας και έχετε και προσωπική άποψη για όλα αυτά, όπως ξέρετε ότι στη συνέχεια, ο Νομός Ηλείας επλήγη και από άλλες φυσικές καταστροφές, από πλημμύρες, όπου πάλι ήσασταν εκεί, οπότε πρέπει και αυτό στην πορεία να το δείτε.

Άρα, λοιπόν, θα ήθελα, αν μπορείτε, μετά και την επίλυση αυτού του τεχνικού προβλήματος, όπως λέτε, το οποίο υπήρξε, να μας προσδιορίσετε λίγο πιο συγκεκριμένα ένα χρονοδιάγραμμα αποζημιώσεων και αν, αφού καταβληθούν αυτές οι αποζημιώσεις σε αυτούς που είναι κατά κύριο επάγγελμα αγρότες, όπως είπατε, θα υπάρχει και ένας σχεδιασμός στη συνέχεια και για αυτούς που δεν είναι κατά κύριο επάγγελμα αγρότες, γιατί προφανώς έχουμε και πολλές τέτοιες περιπτώσεις στον Νομό Ηλείας. Αν μπορείτε, να μας προσδιορίσετε και ένα τέτοιο χρονοδιάγραμμα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Υφυπουργέ, έχετε τρία λεπτά και εσείς.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ πολύ.

Όπως ανέφερα και προηγουμένως, ήρθαμε και φτιάξαμε ένα νέο θεσμικό πλαίσιο, ένα νέο σχήμα για να μπορέσουμε να καλύψουμε αυτά που ουσιαστικά δεν προβλέπονταν μέχρι τότε. Οι λόγοι, λοιπόν, που σας ανέφερα πριν που είχαμε αυτή τη μικρή καθυστέρηση είναι τεχνικοί, είναι διαδικαστικοί και σχετίζονται με τον φορέα που θα καταβάλει τις επιχορηγήσεις. Πλέον το ζήτημα αυτό επιλύεται μέσω της ισόποσης επιχορήγησης από τον τακτικό προϋπολογισμό, από τα χρήματα που θα δώσει το Γενικό Λογιστήριο του Κράτους στον ΕΛΓΑ, ο οποίος διατηρεί τα ψηφιακά δεδομένα και είναι, επίσης, υπεύθυνος για την καταγραφή και την εκτίμηση των ζημιών, θα είναι ο φορέας αυτός που θα καταβάλει την επιχορήγηση προς τους αγρότες και θα είναι οι προκαταβολές της κρατικής αρωγής επιπρόσθετες της πρώτης αρωγής που έχουν πάρει μέσα από την πλατφόρμα arogi.gov.gr.

Ως προς τα επόμενα βήματα, λοιπόν, μετά τη σχετική τροπολογία η οποία είναι τροπολογία του Υπουργείου Οικονομικών και έρχεται προς ψήφιση στη Βουλή -εκτιμώ ότι θα είναι σε ένα από τα νομοσχέδια αυτών των ημερών- θα έχουμε την κοινή υπουργική απόφαση. Με βάση την κοινή υπουργική απόφαση θα προχωρήσουν άμεσα τις επόμενες ημέρες οι πληρωμές των προκαταβολών για την επιχορήγηση των αγροτών. Και προς αυτή την κατεύθυνση σας διαβεβαιώνω ότι θα κινηθούν όλοι πάρα πολύ άμεσα, όπως έχει γίνει μέχρι τώρα.

Μετά την επιχορήγηση των προκαταβολών, για να έχουμε εικόνα για το σύνολο του σχήματος που έχει τεθεί σε εφαρμογή, θα ακολουθήσει και η τελική φάση για την επιχορήγηση έναντι της ζημιάς. Η τελική εκτίμηση, εξειδικευμένη ανά αγροτική εκμετάλλευση, θα πραγματοποιηθεί βάσει των αυτοψιών τις οποίες θα κάνει ο ΕΛΓΑ, αυτοψίες που για λόγους ειδικών σε σχέση με τους γεωπόνους και σχετίζονται με την ανάπτυξη των δέντρων. Μετά από μια πυρκαγιά ξεκινούν αυτή την περίοδο για χιλιάδες πυρόπληκτους αγρότες. Είναι αυτοψίες που θα οδηγήσουν στην τελική εκτίμηση, λαμβάνοντας υπ’ όψιν και τη στήριξη που ήδη έχει δοθεί μέσα από την πρώτη αρωγή από το arogi.gov.gr.

Κατόπιν, λοιπόν, αυτών, θα εκδοθεί η υπουργική απόφαση πάλι των δύο εμπλεκόμενων Υπουργών, προκειμένου να καταβληθεί το σύνολο της δικαιούμενης αποζημίωσης προς τους πληγέντες αγρότες και σε εκείνο το σημείο είναι που θα καλυφθούν κιόλας και οι αγρότες που δεν είναι κατά κύριο επάγγελμα αγρότες.

Κλείνοντας, θα ήθελα να σας ευχαριστήσω για την ερώτηση και να τονίσω ότι, με βάση το προϋπάρχον θεσμικό πλαίσιο, οι αγρότες δεν τύγχαναν αυτής της αντιμετώπισης και αυτό το γνωρίζουν όλοι καλά. Έτσι, με τη νέα ρύθμιση που ήρθε πριν από λίγο καιρό, καλύφθηκε ένα κενό, ώστε οι αγρότες να μπορέσουν να επιχορηγηθούν και να στηριχθούν άμεσα, αφού έχουν λάβει και την πρώτη αρωγή.

Το τεχνικό ζήτημα που δεν επέτρεψε μέχρι τώρα να δοθεί προκαταβολή, ρυθμίστηκε. Σύντομα, λοιπόν, οι αγρότες θα λάβουν τις δικαιούμενες προκαταβολές τους και θα ακολουθήσει η διαδικασία για το συνολικό δικαιούμενο ποσό.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου και από τους δύο. Καλή συνέχεια και στους δύο.

Και πάμε στην έκτη με αριθμό 498/4-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης,με θέμα: «Παρέμβαση στο δικαίωμα της ανεξάρτητης ενημέρωσης στη δίκη Λιγνάδη».

Κύριε Αρσένη, καλησπέρα σας, καλή εβδομάδα. Το ξέρετε, έχετε δύο λεπτά για το ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η δίκη του κ. Λιγνάδη, πρώην καλλιτεχνικού διευθυντή του Εθνικού Θεάτρου, που κατηγορείται για τρεις βιασμούς εφήβων και ενός ενήλικα, είναι από τις πιο εμβληματικές και πολύκροτες υποθέσεις του κινήματός MeToo στην Ελλάδα. Είναι η πρώτη που φτάνει στα δικαστήρια.

Και είναι ακόμα πιο εμβληματική, λόγω της συγκάλυψης που παρείχε η Κυβέρνηση -ακόμα και όταν είχαν δημοσιευτεί οι καταγγελίες- στον κ. Λιγνάδη. Οι πρώτες δύο συνεδριάσεις ήταν διαδικαστικές και η τρίτη μπήκε επί της ουσίας. Και σε αυτή την τρίτη, ενώ είχε ανακοινώσει η έδρα ότι θα δεχτεί όλους τους διαπιστευμένους δημοσιογράφους, ξαφνικά εμφανίστηκε μια λίστα πέντε δημοσιογράφων.

Επικαλείται επίσημα η έδρα ότι έγινε λόγω μέτρων COVID, όμως έχουμε από δίπλα, στη δίκη του Ζακ Κωστοπούλου -σε ίδια αίθουσα- επτά κατηγορούμενους και επιτρέπεται, όχι μόνο η παρουσία επτά δημοσιογράφων, αλλά και επιπλέον θέσεις για παρατηρητές Διεθνούς Αμνηστίας, ΛΟΑΤΚΙ οργανώσεων, και δύο θέσεις για το παρατηρητήριο της δίκης.

Το παρατηρητήριο απαγορεύθηκε να συμμετέχει στη δίκη Λιγνάδη. Αναρωτιόμαστε γιατί. Γιατί; Κι αν το πρόβλημα είναι ότι η αίθουσα είναι μικρή, είναι δυνατόν να χωράνε μόνο πέντε δημοσιογράφοι; Τι γίνεται στην αίθουσα που εκδικάζεται ο Ζακ Κωστόπουλος; Εκεί πέρα δεν τηρούνται τα μέτρα COVID, κύριε Υπουργέ; Τι ακριβώς συμβαίνει; Και γιατί δεν μεταφέρετε τη δίκη σε άλλη αίθουσα;

Θα μας πείτε «Αποφασίζει η διοίκηση πρωτοδικείου». Να θυμίσω ότι στη δίκη της 17 Νοέμβρη αποφάσισε το Υπουργείο να εκδικαστεί στις φυλακές Κορυδαλλού; Σε εμβληματικές δίκες παρεμβαίνει σε τέτοια θέματα το Υπουργείο, ναι ή όχι; Παρεμβαίνει. Αυτό λέει η ιστορία. Υπάρχουν άλλες αίθουσες; Υπάρχουν. Αίθουσα τελετών του εφετείου, αίθουσα μικτού ορκωτού εφετείου -τριπλάσια σε μέγεθος- αίθουσες τριμελών και πενταμελών εφετείων. Δεν είναι όλες οι αίθουσες γεμάτες κάθε στιγμή, είναι άδειες σε πάρα πολλές περιπτώσεις.

Είναι θέμα πολιτικής βούλησης. Ποια είναι η πολιτική βούληση εδώ πέρα; Όλα στο φως ή συγκάλυψη;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει ο Υπουργός Δικαιοσύνης κ. Κωνσταντίνος Τσιάρας.

Κύριε Τσιάρα, καλησπέρα σας, καλή εβδομάδα. Έχετε τρία λεπτά για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κύριε Αρσένη, κατ’ αρχάς, θέλω να ευχαριστήσω και εσάς για την επίκαιρη ερώτηση που καταθέσατε, γιατί όντως μέσα από τη διαδικασία του Κοινοβουλευτικού Ελέγχου δίνεται η ευκαιρία να αναδειχθούν σημαντικά ζητήματα -δύο είναι κατά βάση- τα οποία αφορούν τον τρόπο διεξαγωγής των δικών.

Και επειδή αντιλαμβάνομαι ότι ο κοινοβουλευτικός έλεγχος μπορεί όντως να φέρει οποιονδήποτε Υπουργό ενώπιον της ανάγκης να απαντήσει για συγκεκριμένα ζητήματα, εκτιμώ ότι στον χώρο της δικαιοσύνης η πραγματικότητα είναι τόσο συγκεκριμένη που ενδεχομένως οι απαντήσεις είναι ήδη γνωστές από μόνες τους.

Ποια είναι τα δύο ζητήματα τα οποία αφορούν τον τρόπο διεξαγωγής των δικών; Πρώτον, ότι η αρχή της δημοσιότητας της δίκης -οποιασδήποτε δίκης- πρέπει να υπηρετείται πλήρως και αδιαπραγμάτευτα ακριβώς όπως ορίζεται από τον συνταγματικό νομοθέτη, υπό την έννοια ότι ο οποιοσδήποτε ενδιαφερόμενος, πέραν των διαδίκων, μπορεί να προσέλθει στη δικαστική αίθουσα, προκειμένου να παρακολουθήσει τη διαδικασία απονομής της δικαιοσύνης. Γνωστή πραγματικότητα.

Η παρουσία μάλιστα των δημοσιογράφων ή τρίτων παρατηρητών, συνεπώς, δεν αποτελεί το μοναδικό προαπαιτούμενο για τη μόνη ικανή συνθήκη για να υπηρετείται η δικονομική αρχή της δημοσιότητας μιας δίκης. Είπαμε ότι μπορεί να παρευρίσκεται οποιοσδήποτε.

Δεύτερον, η σημερινή Κυβέρνηση επιδεικνύει πλήρη και αδιαπραγμάτευτο σεβασμό στο αυτοδιοίκητο των δικαστηρίων, ακριβώς όπως ορίζεται ρητά στο Σύνταγμα. Και στο πλαίσιο αυτό, η μόνη αρμόδια αρχή για να θέσει τους όρους με τους οποίους πραγματώνεται η συνταγματική επιταγή για τη δημοσιότητα των δικών, είναι ο διευθύνων της συζήτησης, δηλαδή, ο πρόεδρος του δικαστηρίου, ιδιαίτερα μάλιστα στη συγκεκριμένη συγκυρία κατά την οποία, εξαιτίας της πανδημίας του COVID-19, με αλλεπάλληλες κοινές υπουργικές αποφάσεις -το ξέρετε κι εσείς, το γνωρίζουμε όλοι μας- λαμβάνονται μέτρα αποφυγής συνωστισμού στους δημόσιους χώρους. Και προφανώς αυτό γίνεται, προκειμένου να προστατευθεί μια άλλη εξίσου σημαντική επιταγή του συντάγματος, για την προστασία της δημόσιας υγείας.

Επομένως, να είμαστε ξεκάθαροι, τόσο η Κυβέρνηση όσο και η δικαστική εξουσία είναι υποχρεωμένες να λειτουργήσουν μέσα στα κανονιστικά πλαίσια που έχουν τεθεί για την προστασία των παραγόντων της δίκης, αλλά και των πολιτών που θέλουν να συμμετέχουν.

Συνεπώς για να το ξεκαθαρίσω, θα ήθελα κατηγορηματικά να απορρίψω την όποια καταγγελία σας για, δήθεν, αποστολή εκ μέρους του Υπουργείου κλειστής λίστας δημοσιογράφων στη συγκεκριμένη δίκη. Σαφώς και υπάρχει λίστα διαπιστευμένων δημοσιογράφων, που είναι στη διάθεση των δικαστηρίων της χώρας και βεβαίως στις δημοσιογραφικές ενώσεις για την ενημέρωσή τους. Είναι διαπιστευμένοι δημοσιογράφοι, μέλη της ΕΣΗΕΑ, από όλα τα μέσα μαζικής ενημέρωσης, χωρίς διακρίσεις, χωρίς εξαιρέσεις, χωρίς αστερίσκους. Τα κριτήρια και οι όροι, όμως, βάσει των οποίων αυτοί θα έχουν πρόσβαση σε μια ανοιχτή δίκη -το λέω για άλλη μια φορά- τίθενται από τους εκάστοτε προέδρους της έδρας.

Πρέπει, κύριε Αρσένη, αξιότιμε κύριε συνάδελφε να είμαστε ξεκάθαροι. Θέλω να σας ρωτήσω το εξής, εφόσον ισχυρίζεστε ότι προκειμένου να μεταφέρετε -και αυτά γράφονται στο κείμενο της ερώτησής σας- ανεξάρτητη και πλήρη ενημέρωση στους πολίτες, πρέπει να παρακολουθούν τη δίκη καταξιωμένοι δημοσιογράφοι, δικηγόροι και ακτιβιστές.

Αμφισβητείτε την ανεξαρτησία και την αμεροληψία των δικαστικών ρεπόρτερ; Αμφισβητείτε την εμπειρία τους, τις γνώσεις τους και τις ικανότητές τους να καλύψουν αποτελεσματικά και με αντικειμενικότητα τις δίκες; Νομίζω ότι πρέπει να το πούμε ξεκάθαρα. Αν υπάρχει τέτοιο θέμα, πρέπει να το πείτε κι εσείς ξεκάθαρα. Διότι νομίζω ότι εμείς, από τη δική μας πλευρά, είμαστε απολύτως ξεκάθαροι: Σεβόμαστε πλήρως την ανεξαρτησία των μέσων μαζικής ενημέρωσης και αναγνωρίζουμε πλήρως την επάρκεια και τον επαγγελματισμό με τον οποίον οι δικαστικοί ρεπόρτερ επιτελούν το δύσκολο έργο της ενημέρωσης της κοινής γνώμης. Και βεβαίως σεβόμαστε απεριόριστα τη συνταγματική επιταγή για τη δημοσιότητα της δίκης, ενθαρρύνοντας τη συμμετοχή όσο το δυνατόν περισσότερων εκπροσώπων των μέσων μαζικής ενημέρωσης σε οποιαδήποτε ακροαματική διαδικασία. Σεβόμαστε, όμως, αντίστοιχα -απεριόριστα κι εδώ- το δικαίωμα των δικαστηρίων, το αναφαίρετο δικαίωμα της εκάστοτε δικαστικής σύνθεσης, να προγραμματίζει σύμφωνα με τον νόμο και ειδικότερα το άρθρο 329 και επόμενα του Κώδικα Ποινικής Δικονομίας την ακροαματική διαδικασία στο πλαίσιο του αυτοδιοίκητου, χωρίς βεβαίως καμμία υπόδειξη ή παρέμβαση από την εκτελεστική εξουσία.

Κύριε Πρόεδρε, επειδή υπερέβην τον χρόνο, θα επανέλθω στη δευτερομιλία μου.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αρσένη, έχετε τον λόγο για τρία λεπτά.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν αμφισβητούμε κανέναν συγκεκριμένο δημοσιογράφο. Αμφισβητούμε το ότι όταν δίνετε μια κλειστή λίστα πέντε δημοσιογράφων, είναι λίγο περίεργο.

Θα σας το πω απλά. Στη διπλανή αίθουσα, που είναι η δίκη για τη δολοφονία του Ζακ Κωστόπουλου -σας το είπα ήδη- εκεί πέρα έχουμε επτά δημοσιογράφους, το Παρατηρητήριο, ακτιβιστές ΛΟΑΤΚΙ κι άλλους ανθρώπους οι οποίοι παρακολουθούν σε ίδιο μέγεθος δίκης.

Η Έδρα είχε συμφωνήσει για αντίστοιχη διαδικασία. Τι έγινε και άλλαξε στην τελευταία συνεδρίαση, όταν άρχισε επί της ουσίας η διαδικασία; Εγώ όμως θα το πάει λίγο στην ουσία, στο δικό σας κομμάτι. Μας λέτε «τι να κάνουμε. Τα μέτρα COVID, τα αποφασίζει η Έδρα». Αλλάξτε αίθουσα. Αν σε αίθουσα τριάντα θέσεων χωράνε μόνο πέντε δημοσιογράφοι, λόγω COVID -θα ήθελα να δω πού αλλού εφαρμόζεται αυτό- πάμε σε μια μεγαλύτερη αίθουσα. Σας ανέφερα ξανά την αίθουσα Τελετών Εφετείου, την αίθουσα Μικτού Ορκωτού Εφετείου, οι οποίες είναι τριπλάσιες σε μέγεθος- των τριμελών και πενταμελών εφετείων οι αίθουσες που είναι πολύ μεγαλύτερες και δεν είναι γεμάτες. Και δεν τα λέω μόνο εγώ αυτά. Τα λέει η Πανελλήνια Ομοσπονδία Θεάματος-Ακροάματος, η οποία σας ζητάει επιλογή μεγαλύτερης αίθουσας για τη διεξαγωγή της δίκης Λιγνάδη η οποία συντάσσεται με την επιστολή της με την Ένωση Συντακτών Ημερησίων Εφημερίδων Αθηνών, ΕΣΗΕΑ και εξηγούν πόσο σημαντική είναι για τον χώρο τους η κάθαρση και η πολύπλευρη ενημέρωση, που μπορεί να συμβάλει σε αυτήν την κατεύθυνση. Ποιοι υπογράφουν την επιστολή; Η Πανελλήνια Ομοσπονδία Θεάματος-Ακροάματος, το Σωματείο Ελλήνων Ηθοποιών, το Σωματείο Ελλήνων Τεχνικών Θεάτρου, η Ένωση Τεχνικών Ελληνικού Κινηματογράφου Τηλεόρασης, η Ένωση Τραγουδιστών, Πανελλήνιος Μουσικός Σύλλογος, το Σωματείο Μουσικών Νομού Σερρών, η Ένωση Λυρικών Πρωταγωνιστών Ελλάδος, το Σωματείο Εργαζομένων Εθνικού Θεάτρου, το Σωματείο Τεχνικού Βοηθητικού και λοιπού Προσωπικού Εθνικής Λυρικής Σκηνής. Είναι μια τεράστια λίστα. Όλος ο χώρος της τέχνης την υπογράφει. Και βέβαια σας καταθέτω και την επιστολή της ΠΟΘΑ και το δελτίο Τύπου του LignadisTrialWatch και της Ένωσης Συντακτών. Ζητάνε το ίδιο, ζητάνε μεγαλύτερη αίθουσα, ζητάνε δημοσιότητα για την προστασία των θυμάτων.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν καταλαβαίνω πώς είναι δυνατόν στη δίκη της 17ης Νοέμβρη να έχει παρέμβει το Υπουργείο και να αποφασίσει την αίθουσα και ξαφνικά σε αυτήν τη δίκη που έχει τόσο μεγάλες σκιές γι’ αυτήν την Κυβέρνηση, να νίπτει τας χείρας του και να λέει πως η αίθουσα είναι μικρή επειδή έτσι αποφάσισαν τα όργανα και πως έχουμε πέντε μόνο δημοσιογράφους επειδή έτσι αποφάσισε η Έδρα. Εκεί δηλαδή που σας αγγίζει, ξαφνικά όλα σμικρύνονται και κανείς δεν χωράει στην ακροαματική διαδικασία, στη διαφάνεια και τη μεταφορά αυτών που συμβαίνουν στη δίκη, που είναι συγκλονιστικά, στην κοινωνία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Κύριε Τσιάρα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε συνάδελφε, είναι εντυπωσιακό το ότι επαναλαμβάνετε τις υποτιθέμενες σκιές που υπάρχουν για μια ποινική υπόθεση συσχετίζοντάς την με την Κυβέρνηση. Και σας παρακαλώ πολύ αν υπάρχει κάτι τέτοιο να βγείτε και να το πείτε δημόσια. Διότι, η επίκληση αναφορών οι οποίες μόνο στη φαντασία κάποιων μπορεί να βρίσκονται, αντιλαμβάνεστε ότι δεν μπορεί να έχουν χώρο ούτε σε μια συζήτηση επίκαιρων ερωτήσεων στο ελληνικό Κοινοβούλιο, πολλώ δε μάλλον να αναπαράγονται με έναν τρόπο που σε καμμία περίπτωση δεν αποδεικνύεται.

Πάμε λοιπόν, να επαναλάβουμε αυτό που είπαμε, γιατί εκτιμώ ότι μάλλον δεν καταλάβατε ή δεν με ακούσατε. Λέω λοιπόν το εξής: η δημοσιότητα της δίκης προστατεύεται συνταγματικά και είναι μια πραγματικότητα, την οποία όλοι τη γνωρίζουμε. Υπάρχουν μέτρα υγειονομικά αυτήν τη στιγμή και αρμόδιος για να κρίνει κάθε φορά είναι ο διευθύνων, δηλαδή ο προεδρεύων της δίκης στο δικαστήριο. Δεν υπάρχει κάτι άλλο πέρα από αυτό που μπορώ να σας πω.

Μπορώ όμως, να σας τονίσω και να σας ενημερώσω για το εξής: όποιος από τα μέσα μαζικής ενημέρωσης έχει κάνει αίτηση στο Υπουργείο Δικαιοσύνης για διαπίστευση, έχει πάρει διαπίστευση. Καταθέτω τον πίνακα των διαπιστευμένων μέσων. Και αν θέλετε να μιλάμε για πλουραλισμό, θα σας πω ότι αυτήν τη στιγμή είναι τριάντα εννέα τα μέσα μαζικής ενημέρωσης που είναι διαπιστευμένα στο Υπουργείο Δικαιοσύνης, προκειμένου να υπάρχει η δυνατότητα ενημέρωσης του κοινού. Δεν ξέρω αν για σας είναι λίγα ή αν εν πάση περιπτώσει, θα έπρεπε στην πραγματικότητα να αναβαθμίσουμε τον ρόλο των ακτιβιστών και να υποβαθμίσουμε τον ρόλο των δημοσιογράφων. Μπορεί να είναι η άποψή σας. Δεν είναι η άποψη όλων. Αυτή είναι η πραγματικότητα.

Η ενημέρωση δίδεται, προσφέρεται μέσα από μια συγκεκριμένη διαδικασία με την παρουσία και τον ρόλο των δημοσιογράφων και των μέσων μαζικής ενημέρωσης και δεν έχουμε ποτέ σταματήσει να πιστεύουμε κάτι τέτοιο και να υποστηρίζουμε τη συγκεκριμένη διαδικασία.

Μάλιστα, εγώ πιστεύω, κύριε Αρσένη, ότι οι δημοσιογράφοι δίνουν καθημερινά τη μάχη της ενημέρωσης εκτός από οπουδήποτε αλλού και στα δικαστήρια και στις εισαγγελίες της χώρας με προσπάθεια η οποία τελικά δίνει τη δυνατότητα στην ελληνική κοινωνία να ενημερώνεται αξιόπιστα, έγκυρα και έγκαιρα.

Και σας διαβεβαιώνω ότι οι διοικήσεις των δικαστηρίων κάνουν κάθε δυνατή προσπάθεια προκειμένου να διασφαλίσουν τη μεγαλύτερη συμμετοχή εκπροσώπων μέσων μαζικής ενημέρωσης, βρίσκονται σε διαρκείς συνεννοήσεις μεταξύ τους, ώστε ειδικά εκείνες οι υποθέσεις που παρουσιάζουν έντονο κοινωνικό ενδιαφέρον να διεξάγονται και σε μεγαλύτερες αίθουσες και να συμμετέχουν πάντα περισσότεροι δημοσιογράφοι, τηρώντας όμως πάντα τα μέτρα προστασίας κατά του κορωνοϊού.

Δεν ξέρω αν πρέπει να το πω ίσως τρίτη φορά, η διεύθυνση της συζήτησης της εκάστοτε δίκης είναι καθήκον του προεδρεύοντος της συγκεκριμένης σύνθεσης του δικαστηρίου και αυτή είναι μια πραγματικότητα που κανένας δεν μπορεί να την αμφισβητήσει.

Από εκεί και πέρα θα ήθελα να σας επισημάνω πως όπως μας ενημερώνει και σχετικό έγγραφο της διοίκησης του Πρωτοδικείου Αθηνών, το οποίο θα καταθέσω και αυτό στα Πρακτικά, όπως και την λίστα όλων των μέσων που είναι διαπιστευμένα στο Υπουργείο Δικαιοσύνης, οι Πρόεδροι των συνθέσεων στο Πρωτοδικείο Αθηνών επιτρέπουν πολλές φορές την παρουσία περισσοτέρων των δεκαπέντε ατόμων που προβλέπονται στις αντίστοιχες ΚΥΑ για τα μέτρα αντιμετώπισης της πανδημίας του COVID-19, ώστε να διασφαλιστεί η τήρηση της αρχής της δημοσιότητας της δίκης.

Τέλος, κλείνοντας γιατί υπερέβην και αυτήν την φορά τον χρόνο και σας ευχαριστώ για την ανοχή, κύριε Πρόεδρε, θέλω να υπογραμμίσω το εξής, είναι βαθιά πεποίθηση της Κυβέρνησης πως η δημοκρατία και το κράτος δικαίου σε μια χώρα λειτουργεί και τα δικαιώματα των πολιτών προστατεύονται με τον καλύτερο τρόπο σίγουρα και με τη συμμετοχή της κοινωνίας των πολιτών, αλλά κυρίως και πρωτίστως μέσα από τις θεσπισμένες, θεσμικές διαδικασίες που όλοι οφείλουμε να σεβόμαστε και να τηρούμε εμπράκτως.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Δεν θα συζητηθεί κατόπιν συνεννόησης η τρίτη με αριθμό 485/3-3-2022 επίκαιρη ερώτηση πρώτου κύκλου του Βουλευτή Β1΄Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον ΥπουργόΟικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

Δεν θα συζητηθεί κατόπιν συνεννόησης η τέταρτη με αριθμό 484/3-3-2022 επίκαιρη ερώτηση δεύτερου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτηπρος τον Υπουργό Οικονομικών,με θέμα: «Να μην πουληθεί η Εθνική Ασφαλιστική, να προστατευθούν το δημόσιο συμφέρον και τα εργασιακά δικαιώματα».

Δεν θα συζητηθεί κατόπιν συνεννόησης η πρώτη με αριθμό 1682/3-12-2021 ερώτηση εκ των αναφορών και ερωτήσεων της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλουπρος τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

Συνεχίζουμε τη συζήτηση με την δεύτερη με αριθμό 479/2-3-2022 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Έκοψαν απροειδοποίητα από επτά χιλιάδες επτακόσιους εξήντα ανασφάλιστους ανάπηρους το επίδομα αναπηρίας εν μέσω πανδημίας».

Κυρία Φωτίου, καλησπέρα σας και καλή εβδομάδα. Έχετε τον λόγο για δύο λεπτά για να αναπτύξετε την επίκαιρη ερώτηση.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, στο τέλος Φεβρουαρίου, πριν δεκαέξι μέρες δηλαδή, επτά χιλιάδες επτακόσιοι εξήντα ανασφάλιστοι ανάπηροι δεν πήραν το επίδομα αναπηρίας που έπαιρναν κάθε μήνα από τον ΟΠΕΚΑ. Το επίδομα αυτό είναι και το μόνο εισόδημά τους.

Τι συνέβη και το έχασαν; Δεν έπαψαν να είναι ούτε ανασφάλιστοι ούτε και ανάπηροι. Δεν πρόλαβαν να περάσουν από τα ΚΕΠΑ για να φέρουν την απόφαση που απαιτείται ώστε να συνεχίσουν να παίρνουν το επίδομά τους. Δεν πέρασαν από τα ΚΕΠΑ όχι από δική τους αμέλεια ή αδιαφορία, αλλά διότι τα ΚΕΠΑ αφού έμειναν κλειστά για ένα μεγάλο διάστημα λόγω πανδημίας δεν προλάβαιναν να ανταποκριθούν στο μεγάλο όγκο των αιτήσεων και ανανεώσεων παλιών και νέων.

Οι ανάπηροι, όμως, αντιμετωπίζουν εκτός από αυτό και άλλα προβλήματα που έχουν προκύψει από το γεγονός ότι τα νοσοκομεία έχουν γίνει μόνο COVID και δεν μπορούν να τους δώσουν τις διαγνώσεις που απαιτούνται για να βάλουν στο φάκελο τους για να κάνουν τις εξετάσεις στα ΚΕΠΑ.

Η Κυβέρνηση μέχρι τις 31 Ιανουαρίου, αναγνωρίζοντας το πρόβλημα αυτό, με επάλληλες πράξεις νομοθετικού περιεχομένου έδινε τρίμηνες παρατάσεις, έτσι ώστε μέχρι 31 Ιανουαρίου, όπως σας είπα, να μην χάσουν οι επιδοτούμενοι ανασφάλιστοι ανάπηροι το μόνο τους εισόδημα.

Τι έγινε ξαφνικά, απροειδοποίητα και ενώ η πανδημία τον Ιανουάριο και τον Φεβρουάριο φτάνει σε ένα peak τρομακτικό; Η Κυβέρνηση δεν έδωσε νέα παράταση των ΠΝΠ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Άφησε δηλαδή, σχεδόν αυτούς τους επτά χιλιάδες επτακόσιους εξήντα ανασφάλιστους ανάπηρους χωρίς ούτε 1 ευρώ για τον μήνα Μάρτιο, σε συνθήκες ενεργειακής φτώχειας, τεράστιας ακρίβειας, στεγαστικής, επισιτιστικής κρίσης -αυτά τα ξέρετε- σε συνθήκες απόγνωσης. Εδώ και δεκαπέντε μέρες η απόγνωση ξεχειλίζει και σίγουρα έχει φτάσει στα αυτιά σας, κυρία Υπουργέ. Σίγουρα τα έχετε μάθει. Μπορείτε και σήμερα να διορθώσετε την αδικία.

Σας ρωτάω δηλαδή, αν θα δώσετε εξάμηνη παράταση από 1-2-2022 ως 31-7-2022, κατά την οποία οι ανασφάλιστοι ανάπηροι θα συνεχίσουν να λαμβάνουν τα επιδόματά τους, αφού έχουν την προηγούμενη εγκριτική απόφαση των ΚΕΠΑ.

Δεύτερον, θα καταβάλετε σε αυτούς τους επτά χιλιάδες επτακόσιους εξήντα αναδρομικά το επίδομα του Φεβρουαρίου που τους κόπηκε;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Φωτίου.

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου.

Κυρία Μιχαηλίδου, καλησπέρα σας, καλή εβδομάδα. Έχετε τρία λεπτά για την απάντησή σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Φωτίου, αν δεν ξεσπούσε ο πόλεμος στην Ουκρανία, η πανδημία θα ήταν το πιο σημαντικό γεγονός της γενιάς μας. Η ανθρωπότητα ολόκληρη, όχι απλά εμείς, κλήθηκε να αντιμετωπίσει μία πρωτόγνωρη οικονομική κρίση, ανυπολόγιστων διαστάσεων, με τεράστιο κόστος τόσο σε ανθρώπινες ζωές όσο και στην κοινωνία και την οικονομία.

Για την Κυβέρνηση αυτή η αντιμετώπιση της κρίσης, της πανδημίας δηλαδή, σήμαινε εξαρχής δύο ξεχωριστά, αλλά παράλληλα πράγματα. Το πρώτο ήταν η υγειονομική αντιμετώπιση της πανδημίας και ο περιορισμός της νόσου και το δεύτερο ήταν το οικονομικό και κοινωνικό αποτύπωμα, που ούτως ή άλλως έπεφτε πάνω στους Έλληνες πολίτες και η Κυβέρνησή μας πολύ οργανωμένα έπρεπε να μαζέψει και βέβαια να διευκολύνει.

Μέσα στο πλαίσιο λοιπόν αυτό, τα ΚΕΠΑ ανέστειλαν τη λειτουργία τους μέσα στο 2020. Πώς την ανέστειλαν όμως; Την ανέστειλαν πολύ συγκεκριμένα για τρεις μήνες. Πέρα από αυτούς τους τρεις μήνες τα κέντρα πιστοποίησης αναπηρίας λειτουργούσαν αδιαλείπτως και μάλιστα όλα τους τα ραντεβού έγιναν, αλλά και αυτά που είχαν προγραμματιστεί μέσα στο τρίμηνο, κατά το οποίο δεν λειτουργούσαν, επαναπρογραμματίστηκαν και εξετάστηκαν όλα κατά χρονολογική προτεραιότητα.

Ωστόσο, εν μέσω πανδημίας -και αυτό νομίζω κανείς δεν μπορεί να το παραγνωρίσει- τόσο η λειτουργία του κρατικού μηχανισμού όσο και οι κοινωνικοί ρυθμοί προσαρμόστηκαν στην ανάγκη να περιοριστεί η διασπορά του κορωνοϊού. Γι’ αυτό και έπρεπε να αλλάξουν οι ισχύουσες προθεσμίες.

Τι κάναμε γι’ αυτό; Δώσαμε παρατάσεις, επιβεβλημένες παρατάσεις για τις οποίες νομίζω και εσείς συμφωνείτε. Η καταβολή των επιδομάτων αναπηρίας έπρεπε να συνεχιστεί -και ήταν πολύ μεγάλη μας προτεραιότητα- ακόμα και αν εκκρεμούσε η ιατρική γνωμάτευση, ώστε να είμαστε σίγουροι ότι όλοι οι αιτούντες έχουν το απαραίτητο χρονικό διάστημα για να την εκδώσουν. Η τελευταία παράταση έληξε τον Ιανουάριο του 2022.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Υφυπουργού)

Μας κατηγορείτε -και σας ξανάκουσα τώρα να λέτε το ίδιο πράγμα με την γραπτή ερώτησή σας- ότι αυτό, δηλαδή το ότι η τελευταία παράταση ήταν τον Ιανουάριο του 2022, έγινε -λέει- απροειδοποίητα.

Θέλω ένα λεπτό, κύριε Πρόεδρε.

Στα αλήθεια, αναρωτιέμαι, κυρία Φωτίου, τι εννοείτε ότι έγινε απροειδοποίητα; Η παράταση δεν δόθηκε επ’ αόριστον. Η παράταση δόθηκε για είκοσι δύο συγκεκριμένους μήνες. Είχε ημερομηνία λήξης και αυτή η ημερομηνία λήξης ήταν γνωστή σε όλους τους ενδιαφερόμενους. Άρα ποιος έπρεπε να ειδοποιηθεί και δεν ειδοποιήθηκε για την ημερομηνία λήξης της παράτασης;

Πέραν αυτού, ο συνολικός χρόνος, όπως σας είπα, ήταν είκοσι δύο μήνες παράτασης. Μέσα σ’ αυτό το χρονικό διάστημα πολλοί συμπολίτες μας έπαιρναν κανονικά τα επιδόματα και τις συντάξεις αναπηρίας, παρόλο που η πιστοποίησή τους είχε λήξει.

Και τι είναι σημαντικό;

Σημαντικό είναι ότι σύμφωνα με την κείμενη νομοθεσία, έκτακτη παράταση για μη υπαιτιότητα του ωφελούμενου μπορούσε να δοθεί με τον νόμο του 2013, συγκεκριμένα τον ν.4144/2013, μόνο για μέχρι και έξι μήνες. Αυτούς τους έξι μήνες εμείς σχεδόν τους τετραπλασιάσαμε. Η έκτακτη παράταση δόθηκε για είκοσι δύο, όχι για έξι μήνες που ήταν η κείμενη νομοθεσία και μάλιστα με πολύ συγκεκριμένη, αλλά και «επικοινωνημένη», αν θέλετε, ημερομηνία λήξης της παράτασης αυτής. Υπήρχε, συνεπώς άπλετος χρόνος για κάθε συμπολίτη μας να ετοιμάσει και να καταθέσει τον εισηγητικό του φάκελο και να ανταποκριθεί σε ένα από τα τρία διαδοχικά ραντεβού τα οποία ορίζουν τα ΚΕΠΑ.

Στο μεταξύ, όμως, -και κλείνω με αυτό- η κατάσταση έχει ομαλοποιηθεί σημαντικά. Δεν ισχύουν ούτε οι ίδιοι αυστηροί περιοριστικοί κανόνες κοινωνικής συμπεριφοράς και οικονομικής συμπεριφοράς αν θέλετε και οι ρυθμοί σε πολύ μεγάλο βαθμό της καθημερινότητας έχουν επανέλθει. Οπότε, για ποιον λόγο πρέπει να δοθούν παραπάνω παρατάσεις;

Ο μόνος λόγος για να δοθούν παραπάνω παρατάσεις είναι να διασφαλιστεί ότι κανένας συμπολίτης μας δεν κινδυνεύει να στερηθεί το επίδομά του. Μα, αυτό είναι δεδομένο. Είναι αλήθεια δεδομένο, κυρία Φωτίου. Η απόφασή μας να σταματήσουμε τις έκτακτες παρατάσεις, τέσσερις φορές παραπάνω από αυτό που όριζε η νομοθεσία του 2013, είκοσι δύο αντί για έξι μήνες, πάρθηκε με δεδομένο ότι κανένας δικαιούχος δεν χάνει ούτε 1 ευρώ, ακόμα κι αν η χορήγηση του επιδόματος σταματήσει για ένα διάστημα επειδή εκκρεμεί η γνωμάτευση ΚΕΠΑ.

Όποτε κι αν η γνωμάτευση αυτή εκδοθεί, -επιμένω σε αυτό και κλείνω με αυτό- όταν εκδοθεί η γνωμάτευση ΚΕΠΑ, ο δικαιούχος θα πάρει αναδρομικά το σύνολο του χρηματικού ποσού από την ημέρα που υπέβαλε την αίτηση του. Από την ημέρα που υπέβαλε την αίτησή του, ούτε ένα ευρώ λιγότερο.

Θεωρώ απίθανο αυτό, κυρία Φωτίου, να μην το γνωρίζετε. Γι’ αυτό απορώ που με ρωτάτε αν θα το καταβάλουμε αναδρομικά. Βεβαίως και θα το καταβάλουμε αναδρομικά, από την ημέρα κατάθεσης του φακέλου ούτε 1 ευρώ λιγότερο. Όχι ένας μήνας, ούτε μια μέρα λιγότερη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, τρία λεπτά και για εσάς.

**ΘΕΑΝΩ ΦΩΤΙΟΥ:** Ευχαριστώ.

Κυρία Υφυπουργέ, δεν θα αντιδικήσω εγώ σήμερα εδώ αν τα κάνατε καλά με την πανδημία ή δεν τα κάνατε. Και οι αριθμοί και τα rates όλα, παγκοσμίως, δείχνουν ότι αποτύχατε, με πολύ μεγάλο πάταγο μάλιστα. Δεν είναι αυτή η συζήτηση που θέλω να κάνω εγώ σήμερα εδώ. Εγώ σήμερα ικανοποιούμαι με τη διαβεβαίωση ότι εφόσον ο ανάπηρος έχει κάνει το φάκελό του, όποτε τον έχει κάνει, θα τα πάρει αναδρομικά και όποτε και αν του εγκριθούν.

Βέβαια, υπάρχουν μεγάλα ερωτήματα. Μέχρι τότε πώς θα ζει; Η κατηγορία για την οποία μιλάμε είναι η πιο ευάλωτη. Σήμερα ούτε τα νοικοκυριά μεσαίων και ανώτερων εισοδημάτων δεν τα βγάζουν πέρα, όχι οι ανασφάλιστοι ανάπηροι που το μοναδικό εισόδημα που έχουν είναι αυτό. Δεν υπάρχει άλλο.

Ξέρω πολύ καλά πόσες φορές δώσατε παράταση και το είπα. Και αυτό ακριβώς δείχνει ότι δεν λειτουργούσαν τα ΚΕΠΑ καλά. Γι’ αυτό δίνατε τις συνεχείς παρατάσεις. Όμως, δεν ομαλοποιήθηκαν καθόλου τα πράγματα. Την Παρασκευή ο Πρωθυπουργός θα κάνει δηλώσεις για τους ευάλωτους, για να αντιμετωπίσει την κατάσταση αυτή που δημιουργείται. Πιο ευάλωτους από τους ανασφάλιστους ανάπηρους έχουμε;

Φαντάζομαι ότι έχετε προτείνει να διπλασιάσει όλα τα αναπηρικά επιδόματα μέχρι το τέλος που θα κρατήσει αυτή η τρομακτική ιστορία και ότι θα δώσετε και 300 KWh δωρεάν σε όλους τους ανάπηρους. Αυτό φαντάζομαι τουλάχιστον. Αυτό σημαίνει καταλαβαίνω τι συμβαίνει σήμερα.

Δεν πιστεύω, όμως, από την άλλη ότι αυτοί οι επτά χιλιάδες επτακόσιοι εξήντα από αμέλεια ή αδιαφορία δεν πήγαν να κάνουν την αίτησή τους στα ΚΕΠΑ. Δεν είναι δυνατόν να το πιστεύετε ούτε εσείς αυτό. Η εξέταση στα ΚΕΠΑ, το ξέρετε ίσως, είναι ο μόνιμος εφιάλτης των αναπήρων. Φτιάξαμε, λοιπόν, ένα ψηφιακό σύστημα, ηλεκτρονικό φάκελο του αναπήρου που είναι στον ΟΠΕΚΑ.

Δίνει κάθε στιγμή επικαιροποιημένη εικόνα των αιτήσεων των πλήρων ή όχι φακέλων, των ραντεβού, των εγκλήσεων των ΚΕΠΑ. Πιστεύω ότι οι υφιστάμενοί σας σας έδειξαν την εικόνα. Ξέρετε, δηλαδή, εσείς αυτή τη στιγμή πόσα ήταν τα ραντεβού που αιτούνται στα ΚΕΠΑ οι ανάπηροι. Γιατί εμείς ξέρουμε πάλι ότι ούτε το 1/3 δεν θα εξυπηρετηθεί τους επόμενους μήνες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Ένα λεπτό, κύριε Πρόεδρε.

Οι καταγγελίες που έχουμε είναι ότι υπάρχουν εκκρεμότητες από το 2020 και του 2021. Αν δεν δώσετε την εξάμηνη παράταση που σας ζητάμε, οι ανασφάλιστοι ανάπηροι θα χάσουν τα επιδόματά τους, θα χάσουν τους μήνες αυτούς, δεν θα έχουν κανένα εισόδημα. Ποιος περιμένετε να τους ζήσει; Πώς θα ζήσουν; Ποιος θα τους ζήσει αυτούς τους μήνες; Όταν ο Πρωθυπουργός αναγκάστηκε να πει την προηγούμενη εβδομάδα ότι η πανδημία είναι ακόμη εδώ, φαντάζομαι ότι δεν είχε προβλέψει αυτό το τραγικό, να αρρωστήσει ο ίδιος σήμερα και του ευχόμαστε όλοι περαστικά.

Όμως, γι’ αυτόν τον λόγο εσείς δεν μπορείτε να κηρύξετε λήξασα την πανδημία και μάλιστα για τους πιο ευάλωτους από τους συνανθρώπους μας. Σας ζητάω αυτή την παράταση, όταν ξέρετε καλά και ένα άλλο δεδομένο. Μετά από δεκαέξι μέρες ο κ. Πλεύρης την 1η Απριλίου σκοπεύει να βάλει σε εφαρμογή τον ν.4865/2021 που απαιτεί οι ανασφάλιστοι ανάπηροι να λαμβάνουν διαγνωστικές εξετάσεις και θεραπείες αποκλειστικά από δημόσιες δομές υγείας. Θα είναι ακόμη ένα πλήγμα στην αναπηρία αυτό εάν εφαρμοστεί. Γι’ αυτό σας παρακαλώ, σας παρακαλώ να δώσετε τώρα παράταση από 1η Φεβρουαρίου έως 31 Ιουλίου, όπως σας λέω, σε όλους τους ανασφάλιστους ανάπηρους οι οποίοι έχουν την προηγούμενη εγκριτική απόφαση των ΚΕΠΑ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Φωτίου.

Τον λόγο έχει η κ. Μιχαηλίδου για τρία λεπτά για την δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Νομίζω ότι απάντησα και στο πρώτο κομμάτι, δηλαδή γιατί δεν δίνουμε παραπάνω παρατάσεις, αλλά και στο κομμάτι του κατά πόσο θα δοθούν τα χρήματα στους ωφελούμενους αναδρομικά. Βεβαίως και θα δοθούν αναδρομικά από την πρώτη κιόλας μέρα της κατάθεσης της αίτησής τους χωρίς καμμία καθυστέρηση και χωρίς κανένα χρηματικό ποσό λιγότερο, ακριβώς όλα τα οποία δικαιούνται οι ωφελούμενοι συμπολίτες μας με αναπηρία που είναι και ανασφάλιστοι.

Τώρα επειδή άκουσα προσεκτικά τα όσα είπατε κυρία Φωτίου, θα ήθελα να έχουμε μια ξεκάθαρη εικόνα και να γραφτεί κιόλας και στα Πρακτικά του ελληνικού Κοινοβουλίου ώστε να γνωρίζουμε πιο καλά τους αριθμούς τους οποίους αφορά η περίπτωση αυτή. Και επειδή είναι πολύ πρόσφατοι και μάλιστα σημερινοί οι αριθμοί που έχω τόσο από την ΗΔΙΚΑ όσο και από τον ΕΦΚΑ που έχει μέσα τα ΚΕΠΑ, να σας πω ότι σύμφωνα με στοιχεία και των δύο ΗΔΙΚΑ και ΕΦΚΑ τον Ιανουάριο του 2022 είχαμε δωδεκάμισι χιλιάδες συμπολίτες μας οι οποίοι έλαβαν το επίδομα αναπηρίας χάρη της τελευταίας έκτακτης παράτασης στο σύνολο των είκοσι δύο μηνών, που είπαμε και πριν, που ήταν σε ισχύ. Αυτό σημαίνει ότι για αυτούς τους δωδεκάμισι χιλιάδες που το έλαβαν χωρίς να έχουν αν θέλετε ενημερότητα ΚΕΠΑ -ας το πούμε έτσι- συνέβαινε ένα από τα τρία πράγματα: Πρώτον, δεν είχαν καταθέσει εισηγητικό φάκελο. Δεύτερον, δεν είχε προγραμματιστεί το ραντεβού τους. Τρίτον, οι αιτούντες δεν ανταποκρίθηκαν στο προγραμματισμένο ραντεβού.

Από αυτούς τους δωδεκάμισι χιλιάδες συμπολίτες μας το επίδομα τον Φεβρουάριο το πήραν περίπου επτά χιλιάδες άνθρωποι σήμερα. Από τους επτά χιλιάδες λοιπόν συμπολίτες μας οι τρεις χιλιάδες επτακόσιοι για είκοσι δύο μήνες δεν είχαν καν καταθέσει εισηγητικό φάκελο παρά τις αλλεπάλληλες και έκτακτες παρατάσεις των είκοσι δύο και όχι έξι μηνών. Δηλαδή από τους επτά χιλιάδες οι τρεις χιλιάδες επτακόσιοι για είκοσι δύο μήνες δεν είχαν καν καταθέσει φάκελο στα ΚΕΠΑ.

Οπότε ό,τι τώρα αφορά τους υπόλοιπους, δηλαδή τους τρεις χιλιάδες, τριακόσιους και όχι επτάμισι χιλιάδες, σύμφωνα με τα σημερινά στοιχεία από τον ΕΦΚΑ το 65% τριών χιλιάδων τριακοσίων έχει ήδη λάβει πιστοποίηση, πράγμα το οποίο σημαίνει ότι οι συμπολίτες μας αυτοί θα αρχίσουν να λαμβάνουν κανονικά άμεσα το επίδομα τους και αναδρομικά, όπως ξεκαθαρίσαμε, ξανά από την αρχή του Φεβρουαρίου, δηλαδή το 65% των τριών χιλιάδων τριακοσίων συμπολιτών μας.

Πέραν αυτών ένα ποσοστό γύρω στο 5% δεν προσήλθαν σε κανένα από τα τρία προγραμματισμένα ραντεβού και ένα άλλο επίσης 5% κλήθηκε να προσκομίσει συμπληρωματικά δικαιολογητικά το οποίο και δεν έκανε ποτέ. Για το 10% έχει ήδη προγραμματιστεί καινούργιο ραντεβού και για 15%, δηλαδή περίπου εξακόσιοι συμπολίτες μας από τους τρεις χιλιάδες τριακόσιους, δεν έχει υπάρξει προγραμματισμός για ραντεβού. Άρα δεν είναι τρεις χιλιάδες επτακόσιοι. Μιλάμε για εξακόσιους συμπολίτες μας, οι οποίοι έχουν καταθέσει την αίτησή τους στα ΚΕΠΑ και δεν έχει προγραμματιστεί ραντεβού για αυτούς. Αυτή είναι κ. Φωτίου η πραγματική, η σημερινή εικόνα στους αριθμούς.

Δεν ισχυρίζομαι ότι δεν υπάρχουν προβλήματα. Ισχυρίζομαι πολύ τεκμηριωμένα ότι έχουν πολύ διαφορετική εικόνα από αυτή που εσείς περιγράφετε. Η πανδημία προκάλεσε δυσλειτουργίες μεταξύ αυτών και στα ΚΕΠΑ. Όμως τις βλέπουμε, τις διορθώνουμε και τις διορθώνουμε άμεσα. Αυτή είναι η δουλειά μας. Θέλουμε όμως να το κάνουμε με όρους δικαιοσύνης που αφήνουν όλους τους συμπολίτες μας ευχαριστημένους, ώστε ούτε ένας συμπολίτης μας να μην πάρει οτιδήποτε λιγότερο από αυτό που δικαιούται.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στις δύο.

Δεν θα συζητηθεί λόγω αναρμοδιότητας η δέκατη με αριθμό 490/3-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄Δυτικού Τομέα Αθηνών κ. Παναγιώτη Κουρουμπλή προς τον Υπουργό Εσωτερικών, με θέμα: «Απαλλαγή των Δήμων Αγίων Αναργύρων - Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής».

Συνεχίζουμε με την ένατη με αριθμό 504/4-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Κοινή Ευρωπαϊκή Άμυνα και Ασφάλεια.

Κύριε Κεγκέρογλου, καλησπέρα σας, καλή εβδομάδα. Έχετε τον λόγο για δύο λεπτά, για το ξεκίνημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, συζητάμε για την Κοινή Πολιτική Ασφάλειας και Άμυνας της Ευρωπαϊκής Ένωσης, όπως μετονομάστηκε η Ευρωπαϊκή Πολιτική Ασφάλειας και Άμυνας με τη Συνθήκη της Λισαβόνας. Για την οικονομία του χρόνου δεν θα κάνω αναφορά στην ιστορία από τη δυτικοευρωπαϊκή ένωση, τη Συνθήκη του Μάαστριχτ το 1992 και τη Συνθήκη του Άμστερνταμ το 1997, που έγιναν τα πρώτα βήματα για την ανάπτυξη μιας ευρωπαϊκής αμυντικής πολιτικής με απώτερο σκοπό τη διαμόρφωση ενός συστήματος κοινής αμυντικής πολιτικής.

Σήμερα λοιπόν ισχύει η Συνθήκη της Λισαβόνας του 2007, που ετέθη σε ισχύ το 2009. Υιοθετήθηκαν με αυτή καινοτόμες διατάξεις -είναι γεγονός- που διευρύνουν και ενισχύουν τη δυνατότητα συνεργασίας των κρατών - μελών στον αμυντικό τομέα, αλλά με τα χρόνια δεν έχουν αξιοποιηθεί στον βαθμό που οι ανάγκες επιβάλλουν. Στο πλαίσιο της Συνθήκης της Λισαβόνας προβλέπεται μεταξύ άλλων η δυνατότητα θεσμοθέτησης μόνιμης διαρθρωμένης συνεργασίας, δηλαδή ενισχυμένης μορφής συνεργασίας μεταξύ των κρατών - μελών της Ευρωπαϊκής Ένωσης υπό την προϋπόθεση πλήρωσης υψηλότερων, όπως ονομάζονται, κριτηρίων στρατιωτικών δυνατοτήτων και της ανάληψης δεσμευτικών υποχρεώσεων στον τομέα αυτό εν όψει των πλέον απαιτητικών αποστολών. Προβλέπονται κοινές αποστολές. Διευρύνεται το φάσμα αποστολών διαχείρισης κρίσεων και καθιερώνεται στη συνθήκη ο ρόλος του Ευρωπαϊκού Οργανισμού Άμυνας.

Ερχόμαστε στις εξελίξεις με την απρόκλητη επίθεση της Ρωσίας στην Ουκρανία, η οποία έχει ήδη βαριές επιπτώσεις στον ουκρανικό λαό, αλλά και στον ρωσικό, βεβαίως και στους λαούς της Ευρώπης και στην πατρίδα μας, επιπτώσεις που θα ενταθούν το επόμενο διάστημα αφού ανατρέπονται οικονομικά και κοινωνικά κεκτημένα της ειρήνης. Ο πόλεμος αυτός στην καρδιά της Ευρώπης αναδεικνύει για άλλη μια φορά την ανάγκη για κοινή άμυνα και ασφάλεια, που δυστυχώς βρίσκεται πίσω από τις ανάγκες της Ευρωπαϊκής Ένωσης.

Η αντίδραση της Γερμανίας και άλλων χωρών με τις αποφάσεις για ενίσχυση των προϋπολογισμών άμυνας μπορεί να καταστεί απόλυτα θετική υπό την προϋπόθεση ότι θα ενταχθεί μέσα σε μια ευρωπαϊκή στρατηγική επίτευξης της κοινής άμυνας και ασφάλειας, όπως προβλέπεται ήδη από τη Συνθήκη της Λισσαβόνας, αλλά με συγκεκριμένη στρατηγική πλέον. Αυτό αποτελεί ανάγκη και ζητούμενο.

Ταυτόχρονα η Ελλάδα που απειλείται από την τουρκική επιθετικότητα και βιώνει εδώ και καιρό την ανεπάρκεια ενεργειών στήριξης της Ευρωπαϊκής Ένωσης, αλλά και την κρισιμότητα του ελλείμματος αυτής της κοινής άμυνας και ασφάλειας, αναγκάζεται να αυξάνει τους αμυντικούς προϋπολογισμούς. Βεβαίως κάνει και άλλες ενέργειες, όπως οι διμερείς συνεργασίες και συμφωνίες που κρίνονται ακόμη πιο απαραίτητες όσο μένει πίσω το ζήτημα της κοινής άμυνας και ασφάλειας.

Θα θέλαμε, λοιπόν, κύριε Υπουργέ, να έχουμε γνώση της κυβερνητικής πολιτικής, της κυβερνητικής άποψης, αν έχει μελετηθεί και τεκμηριωθεί από την Κυβέρνηση, κατ’ αρχάς, η άμεση και η στρατιωτική ωφέλεια για την Ελλάδα και την Ευρώπη από την επίτευξη αυτής της κοινής άμυνας και ασφάλειας κι εάν συζητηθεί στα κυβερνητικά όργανα, πέρα από αυτά που έχουν ανακοινωθεί, η ανάγκη να θέσετε άμεσα και επιτακτικά το ζήτημα στα θεσμικά όργανα της Ευρωπαϊκής Ένωσης. Βεβαίως αυτό θα πρέπει να αποτελέσει αντικείμενο αποφάσεων και άλλων κυβερνήσεων και κυρίως συλλογικών αποφάσεων των θεσμικών οργάνων της Ευρωπαϊκής Ένωσης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

θα απαντήσει ο Υπουργός Εθνικής Άμυνας κ. Νικόλαος Παναγιωτόπουλος.

Κύριε Υπουργέ, καλησπέρα σας, καλή εβδομάδα, έχετε τρία λεπτά για το ξεκίνημά σας. Αν θέλετε ελάτε στο Βήμα, αρκεί να τηρήσετε τον χρόνο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Το μόνο σίγουρο είναι ότι δεν θα μπορέσω να τηρήσω τον χρόνο στο έπακρον, αλλά δεν θα κάνω μεγάλη κατάχρηση…

**ΠΡΟΕΔΡΕΥΩΝ (Απόστολος Αβδελάς):** Από την ώρα που σας είδα το πίστευα αυτό.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** …διότι η ερώτηση έχει τέτοια σημασία και τέτοιο μέγεθος που το να αναλύσεις την κοινή πολιτική άμυνας και ασφάλειας ένα τρίλεπτο ασφαλώς είναι μια άσκηση που δεν βγαίνει. Θα προσπαθήσουμε, όμως, να πούμε κάποια βασικά σε αυτή την πάρα πολύ ενδιαφέρουσα και κρίσιμη -λόγω της κρισιμότητας της συγκυρίας- ερώτηση του συναδέλφου.

Άρα η πρώτη διαπίστωση που έχω να κάνω είναι ότι από τον περιορισμένο χρόνο που έχουμε στη διάθεσή μας κατά την παρούσα διαδικασία κοινοβουλευτικού ελέγχου είναι πολύ δύσκολο, αν όχι αδύνατο, να παρασχεθούν όλες οι κρίσιμες και απαραίτητες πληροφορίες, δεδομένου ότι και κάποιες απ’ αυτές -αρκετές- δεν είναι αποδεσμεύσιμες λόγω απορρήτου. Ίσως θα μπορούσαμε να κάνουμε αυτή τη συζήτηση σε μία συνεδρίαση της Επιτροπής Εξωτερικών και Άμυνας στην οποία μετέχετε, κύριε συνάδελφε, ώστε να αναπτυχθούν και οι απόψεις όλων των κομμάτων, όλων των πολιτικών δυνάμεων γι’ αυτό το θέμα.

Η άλλη διαπίστωση είναι ότι εφόσον λαμβάνουν χώρα ώρα με την ώρα οι πολεμικές επιχειρήσεις στην Ουκρανία, καταλαβαίνετε ότι οι καταστάσεις είναι ρευστές και ευμετάβλητες. Άρα οι όποιες αποφάσεις λαμβάνονται είναι προσαρμοσμένες στην κατάσταση και στις εξελίξεις που επικρατούν στο πεδίο. Σε κάθε περίπτωση, όμως, σε στρατηγικό επίπεδο κάποια δεδομένα υφίστανται.

Άρα ως προς την ουσία έχουμε πει και όλοι καταλαβαίνουμε πλέον ότι η ρωσική εισβολή στην Ουκρανία αλλάζει τον κόσμο. Η συγκεκριμένη ενέργεια δεν έφερε απλά και μόνο τον πόλεμο στην Ευρώπη του 21ου αιώνα. Αποτελεί ασφαλώς κατάφωρη παραβίαση του Διεθνούς Δικαίου και της διεθνούς νομιμότητας. Αποτελεί ένα πολύ κρίσιμο καίριο πλήγμα στην υφιστάμενη αρχιτεκτονική ασφαλείας του ευρωπαϊκού χώρου. Άρα σαφώς η Ελλάδα επηρεάζεται από τη μεγάλη γεωπολιτική αστάθεια που έχει προκληθεί από αυτή την εισβολή και ασφαλώς είναι ορατός ο κίνδυνος περαιτέρω κλιμάκωσης αυτής της αστάθειας ή ακόμα και εξάπλωσης της κρίσης στην ευρύτερη περιοχή.

Την ίδια στιγμή ασφαλώς και μας απασχολούν οι δυσμενείς οικονομικές επιπτώσεις που αναπόφευκτα θα επέλθουν λόγω του πολέμου. Είναι ήδη ορατές στην τεράστια αύξηση των τιμών στην ενέργεια, στις αυξήσεις τιμών στο φυσικό αέριο και στο πετρέλαιο. Είναι και ο Υπουργός Ενέργειας και Περιβάλλοντος εδώ και παρακολουθεί και είμαι σίγουρος ότι ανησυχεί. Και ασφαλώς το κόστος αυτό το αναπόφευκτο, το οικονομικό, εξαιτίας των κυρώσεων είναι ένα κόστος που επηρεάζει και την πατρίδα μας, δεν επηρεάζει μόνο τη Ρωσία κατά της οποίας έχουν επιβληθεί βαρύτατες οικονομικές κυρώσεις, αλλά επηρεάζει και όλη την Ευρώπη.

Εδώ, όμως, θεωρούμε ότι έπρεπε η χώρα να λάβει μια καθαρή θέση διότι έχουμε να κάνουμε με πολεμική ενέργεια, εχθρική ενέργεια, εισβολή σε μια ευρωπαϊκή χώρα στον εικοστό πρώτο αιώνα. Δεν έχουν υπάρξει περιθώρια βολικών υπολογισμών με βάση τα καλά και συμφέροντα και η θέση νομίζω που εξέπεμψε η ελληνική Κυβέρνηση κυρίως και πρωτίστως δια του Πρωθυπουργού ήταν καθαρή και ήταν η σωστή θέση.

Όσον αφορά την κοινή πολιτική άμυνας και ασφάλειας, ας δεχθούμε όλοι ότι ο πόλεμος στην Ουκρανία λειτούργησε και ως αφύπνιση για την Ευρωπαϊκή Ένωση. Επομένως, δεν είναι στο περιθώριο η κοινή πολιτική άμυνας και ασφάλειας. Αντίθετα έρχεται στο προσκήνιο και η Ευρώπη καλείται πλέον να σχεδιάσει και να υλοποιήσει με όρους, θα έλεγα, επείγοντος, αν όχι κατεπείγοντος, την κοινή πολιτική ασφάλειας και άμυνάς της.

Στο πλαίσιο αυτό η χώρα μας συνεχίζει και συμμετέχει ενεργά στις διαδικασίες για την ενίσχυση της κοινής πολιτικής άμυνας και ασφάλειας με γνώμονα και σκοπό την επίτευξη ουσιαστικής στρατηγικής αυτονομίας της Ένωσης, που μπορεί πλέον ή θα μπορεί να λειτουργεί από εδώ και στο εξής ως αξιόπιστος διεθνής παράγοντας ασφαλείας.

Υπάρχει η στρατηγική πυξίδα που είναι σε τελικό στάδιο επεξεργασίας όσον αφορά την καταγραφή σε ένα ενιαίο κείμενο του ευρύτερου περιβάλλοντος ασφαλείας, αλλά και όλων των απειλών ασφαλείας που αντιμετωπίζουν όλα τα κράτη-μέλη. Άρα, το κάθε κράτος-μέλος έχει το δικό του περιβάλλον ασφαλείας, τις δικές του προκλήσεις ενδεχομένως και απειλές. Όλες καταγράφονται στο κείμενο της στρατηγικής πυξίδας και ο νοών νοείτω.

Η Ελλάδα δια του Πρωθυπουργού και στον βαθμό τον ανάλογο και δια δικών μου δηλώσεων ή παρεμβάσεων στη διυπουργική της Ευρωπαϊκής Ένωσης σε πάρα πολλές περιπτώσεις έχουμε υποστηρίξει τη στρατηγική αυτονομίας της Ευρωπαϊκής Ένωσης, γιατί η Ελλάδα ήταν και παραμένει πάντα πρωτοπόρος για την Ευρώπη της άμυνας. Έχουμε υποστηρίξει ως χώρα ένθερμα όλες τις αμυντικές πρωτοβουλίες που αναλαμβάνονται σε ευρωπαϊκό επίπεδο.

Η χώρα μας εξαρχής έχει συμμετάσχει στις προπαρασκευαστικές διαδικασίες θεσμοθέτησης της μόνιμης διαρθρωμένης συνεργασίας, όπως είπα, της PESCO με σκοπό να ενταχθεί σε έναν πυρήνα πρωτοπόρων κρατών-μελών, τα οποία θα συνεργάζονται για την προώθηση του ρόλου τους σε έναν τομέα της ασφάλειας και της άμυνας.

Η PESCO είναι σημαντικό βήμα προς την ενίσχυση της κοινής αμυντικής μας πολιτικής. Στο πλαίσιο αυτό η Ελλάδα έχει πετύχει να συμπεριληφθούν στον κατάλογο PESCO έξι δικά της προγράμματα που αφορούν στη θαλάσσια επιτήρηση και κυβερνοάμυνα, εκπαίδευση στον τομέα πληροφοριών και οπτικής κατάρτισης, καθώς και στην ανάπτυξη τη μελλοντική του ευρωπαϊκού άρματος μάχης.

Ταυτόχρονα, συμμετέχει ως μέλος σε άλλα δώδεκα προγράμματα άλλων κρατών-μελών και σε άλλα δεκαπέντε με καθεστώς παρατηρητή. Άρα, είναι ενεργή και πραγματικά πρωτεύουσα -θα έλεγα- ως προς τη συμβολή της η συμμετοχή της χώρας στα προγράμματα PESCO.

Είναι γεγονός ότι η Ευρωπαϊκή Ένωση κρατά το κλειδί του προϋπολογισμού των χωρών όσον αφορά τις δαπάνες της άμυνας. Είναι γεγονός ότι πλέον αναγνωρίζεται ότι έχουμε αναγκαστεί να ξοδεύουμε για την άμυνά μας, προκειμένου να προστατεύουμε και να υπερασπιζόμαστε τα σύνορα της Ευρωπαϊκής Ένωσης. Και αυτό θεωρώ ότι αναγνωρίζεται πλέον και λόγω της κρίσης που έχει ξεσπάσει με τον πόλεμο στην Ουκρανία. Αντιλαμβάνεται όλη η Ευρωπαϊκή Ένωση, όλα τα κράτη-μέλη ότι πρέπει να δαπανήσουν περισσότερα για τη συλλογική άμυνα της Ευρώπης και πλέον αυτή η θέση ότι δαπανούμε, έχουμε αναγκαστεί να δαπανούμε πολλά, αλλά πρέπει να συνεχίσουμε να δαπανούμε και ίσως κάποια κράτη-μέλη να δαπανήσουν περισσότερο αποτελεί πλέον την κύρια θέση των περισσότερων κρατών-μελών. Αρχίζει να αναπτύσσεται μια συζήτηση στο εσωτερικό της Ευρωπαϊκής Ένωσης σε επίπεδο ηγετών αναπροσαρμογής ή μάλλον χαλάρωσης των αυστηρών δημοσιονομικών προϋπολογισμών των κρατών-μελών, προκειμένου να εξαιρεθούν από αυτούς τους προϋπολογισμούς, από τα αυστηρά κριτήρια υπολογισμού, από την αυστηρή δημοσιονομική πειθαρχία δαπάνες για την άμυνα.

Όπως καταλαβαίνετε, δεν θα είναι μια εύκολη συζήτηση και δεν θα είναι όλοι σύμφωνοι. Όμως, το γεγονός ότι σήμερα υπάρχει στο τραπέζι αυτή η συζήτηση, νομίζω ότι καταδεικνύει πως η Ευρώπη αρχίζει να αντιλαμβάνεται ότι πρέπει να βρει τρόπους να δαπανά περισσότερα για την άμυνά της.

Και για να αφήσω και κάτι για τη δευτερολογία -κι ευχαριστώ για την ανοχή, κύριε Πρόεδρε, αλλά, όπως καταλαβαίνετε, το θέμα που θέτει ο συνάδελφος είναι τεράστιο-, χαρακτηριστικό σημείο αυτής της αλλαγής στάσης είναι ότι αρκετά κράτη - μέλη -με πρώτη και καλύτερη τη Γερμανία, η οποία μέχρι τώρα εξέφραζε συγκεκριμένες αντιρρήσεις, όσον αφορά τις δαπάνες για την άμυνα- έχουν κάνει μία πολύ εντυπωσιακή στροφή και δηλώνουν πλέον την πρόθεσή τους να αυξήσουν κατά πολύ ή, εν πάση περιπτώσει, να αυξήσουν τους αμυντικούς τους προϋπολογισμούς.

Οι εξελίξεις στην Ουκρανία αναδεικνύουν πλέον επιτακτικά την ανάγκη για ουσιαστική ευρωπαϊκή στρατηγική αυτονομία, όσον αφορά τη λήψη αποφάσεων, τις επιλογές, αλλά και τη δράση. Ως Ευρωπαίοι, ως ευρωπαϊκά κράτη πρέπει να αναλάβουμε μεγαλύτερη ευθύνη για την ασφάλειά μας. Πρέπει να συνυπάρξουμε σε αυτό με το ΝΑΤΟ, διότι η στρατηγικά αυτόνομη Ευρωπαϊκή Ένωση μπορεί να λειτουργεί όχι ανταγωνιστικά, αλλά συμπληρωματικά προς το ΝΑΤΟ και τις ανάγκες που το ΝΑΤΟ ως αμυντική συμμαχία, με την πλειονότητα των ευρωπαϊκών κρατών ως συμμετέχοντα κράτη - μέλη, καλύπτει.

Όμως, από εκεί και πέρα, η στρατηγική αυτονομία της Ευρωπαϊκής Ένωσης είναι ένα άλλο πράγμα και εκτιμούμε ότι τώρα, περισσότερο από ποτέ, είναι η ώρα να αναλάβουμε δράση και σε αυτή την κατεύθυνση θα κινηθούμε, γιατί αυτό που συμβαίνει στην Ουκρανία δεν είναι μόνο ένας πόλεμος. Είναι μία απειλή, όπως σας είπα, στο σύστημα και στην αρχιτεκτονική της ασφάλειας στην Ευρωπαϊκή Ένωση και η Ευρώπη τώρα πρέπει να αντιδράσει για να αποδείξει ότι εκτός από τεράστια, παγκόσμιας εμβέλειας, οικονομική δύναμη, αποτελεί πλέον και υπολογίσιμη -με ό,τι αυτό συνεπάγεται- γεωπολιτική δυναμική.

Και για να είσαι γεωπολιτική πολιτική δύναμη σήμερα, πρέπει να είσαι σε θέση να προβάλλεις, όπου και όταν απαιτείται, την ανάλογη ισχύ. Και η ισχύς -πολύ φοβούμαι ότι αυτό είναι αναπόφευκτο- αποδεικνύεται μέσα από την άμυνα που διασφαλίζεται από την κοινή πολιτική άμυνας και ασφάλειας. Η συζήτηση που τώρα ξεκίνησε, εντείνεται και θεωρώ ότι τώρα πλέον θα οδηγήσει και σε συγκεκριμένα αποτελέσματα.

Ευχαριστώ. Θα αφήσω και κάτι για τη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Άλλωστε εσείς και ο κ. Σκρέκας είστε στην πρώτη γραμμή επικαιρότητας.

Κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ένα είναι σίγουρο, στο οποίο συμφωνούν στις διαπιστώσεις βεβαίως και στην ανάγκη οι περισσότερες κυβερνήσεις και οι περισσότερες πολιτικές δυνάμεις, πολιτικές οικογένειες της Ευρώπης, ότι η ενίσχυση της αυτονομίας, η επίτευξη της αυτονομίας της Ευρωπαϊκής Ένωσης προϋποθέτει και στο οικονομικό επίπεδο, αλλά και στο επίπεδο της άμυνας και της ασφάλειας, την επίτευξη των στρατηγικών που έχουν χαραχθεί.

Με τον πόλεμο σε εξέλιξη, αναδείχθηκαν τρεις τομείς, στους οποίους πρέπει να δοθεί ιδιαίτερο βάρος. Βεβαίως, είναι η ενέργεια που αποτελεί και αντικείμενο αντιπαραθέσεων Ευρωπαϊκής Ένωσης και Ρωσίας, αλλά και Ρωσίας - Αμερικής -είναι τρίγωνο αντιπαράθεσης-, είναι η στρατηγική και το θέμα που έχει να κάνει με τη διατροφική ασφάλεια και βέβαια το ζήτημα της κοινής άμυνας και ασφάλειας που συζητάμε.

Σημειώνω και εγώ στην ερώτηση ότι η αύξηση των προϋπολογισμών που αποφάσισαν πολλές χώρες, με πρώτη τη Γερμανία, μπορεί να είναι θετική, αν ενταχθεί στην ευρωπαϊκή στρατηγική. Το ποσοτικό από μόνο του της κάθε χώρας ξεχωριστά δεν σημαίνει εκ των πραγμάτων ότι είναι και θετικό για την κοινή ευρωπαϊκή άμυνα και ασφάλεια.

Άρα λοιπόν, από τη στιγμή που πάρθηκαν τέτοιες αποφάσεις, πρέπει να γίνει ένα μεγάλο βήμα στην πολιτική που έχει χαραχθεί, σημεία της οποίας πολύ σωστά αναλύσατε, και να περάσουμε στην επόμενη φάση της κοινής άμυνας και ασφάλειας.

Εάν αυτό δεν επιτευχθεί, ούτε η αυτονομία της Ευρωπαϊκής Ένωσης σε οικονομικό επίπεδο, στην ενέργεια, αλλά ούτε και οι δευτερεύουσες αντιθέσεις που υπάρχουν και σε σχέση με τις Ηνωμένες Πολιτείες -διότι η κυρίαρχη αντίθεση είναι άλλη-, θα βρουν σωστό δρόμο επίλυσης μέσα από μία συνεργασία.

Επομένως, θεωρώ ότι έχουμε πολύ δουλειά ακόμα και ότι είναι κρίσιμο εκτός από την ενημέρωση την οποία ζητήσαμε -και την οποία είχε σήμερα την πρωτοβουλία ο Πρωθυπουργός να κάνει τηλεφωνικά στους πολιτικούς Αρχηγούς για τη συνάντηση με τον κ. Ερντογάν- για το σημαντικό αυτό ζήτημα της στρατηγικής για την κοινή άμυνα και ασφάλεια, να γίνει μια συζήτηση τουλάχιστον σε κοινοβουλευτικό επίπεδο, κάτι που είπατε. Πραγματικά θα είναι μία πολύ καλή συζήτηση και θα βοηθήσει πολύ τα πράγματα. Όμως, πιστεύω ότι και στο ανώτερο πολιτικό επίπεδο της χώρας μας τούτη την ώρα πρέπει να επιτευχθεί ένας κοινός τόπος για την ευρωπαϊκή στρατηγική, την οποία εμείς θα πρέπει να επιδιώξουμε με τέσσερις διαφορετικούς τρόπους: Η Κυβέρνηση στο Συμβούλιο Κορυφής, οι Ευρωβουλευτές μας στο Ευρωπαϊκό Κοινοβούλιο, οι πολιτικές δυνάμεις μέσα από τις πολιτικές οικογένειες της Ευρωπαϊκής Ένωσης και τέλος όλοι μαζί ως χώρα, αλλά και άλλες χώρες που έχουν αντίστοιχες προτεραιότητες, θα πρέπει να το θέσουμε στα ευρωπαϊκά όργανα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Ορίστε, κύριε Παναγιωτόπουλε, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα μου επιτρέψετε, κύριε Πρόεδρε και κύριε συνάδελφε, μερικά συμπληρωματικά σχόλια πάνω στα μεγάλα αυτά ζητήματα…

**ΠΡΟΕΔΡΕΥΩΝ (Απόστολος Αβδελάς):** Κανένα πρόβλημα, κύριε Υπουργέ, αλλά θα σας παρακαλούσα να έρθετε στο Βήμα χωρίς τη μάσκα. Ή θα μιλήσετε από εκεί με μάσκα ή θα έρθετε στο Βήμα χωρίς τη μάσκα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εντάξει, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σταμάτησα και τον χρόνο για να είμαι δίκαιος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κάποτε κάποιοι είπαν, πάλι σε μια πολεμική αναμέτρηση, ότι εσείς έχετε τα ρολόγια, αλλά εμείς έχουμε τον χρόνο και τον εκμεταλλευόμαστε.

**ΠΡΟΕΔΡΕΥΩΝ (Απόστολος Αβδελάς):** Καλό!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Συμπληρώνω, λοιπόν, ότι εκτός από τα εργαλεία της μόνιμης διαρθρωμένης συνεργασίας που ανέπτυξα και η οποία αναπτύσσεται κυρίως στο πεδίο της διευρωπαϊκής συνεργασίας κρατών μελών στον τομέα περισσότερο της βιομηχανικής συνεργασίας στον αμυντικό τομέα και στο επίπεδο της εκπόνησης στρατηγικής πυξίδας που είναι, αν θέλετε, η Λευκή Βίβλος της ευρωπαϊκής ασφάλειας -είναι το κείμενο που θα καταγράφει όλες τις υπαρκτές προκλήσεις και απειλές ασφαλείας για όλα τα κράτη μέλη-, υπάρχουν και κάποια άλλα εργαλεία τα οποία εκπληρώνουν τον δικό τους ρόλο στον τομέα της ευρωπαϊκής άμυνας. Είναι το πλαίσιο του ευρωπαϊκού προγράμματος βιομηχανικής ανάπτυξης του τομέα της άμυνας, το λεγόμενο EDIDP, όπου και εκεί η χώρα μας με πλεονέκτημα την τεχνογνωσία και τις υπάρχουσες υποδομές της έχει προτείνει προγράμματα με γνώμονα την προστασία της Ευρωπαϊκής Ένωσης και των πολιτών της, καθώς και για την ενίσχυση των εθνικών δυνατοτήτων σε καίριους τομείς έναντι συμβατικών και μη απειλών.

Η Ελλάδα έχει επιτύχει τη χρηματοδότηση τεσσάρων προγραμμάτων κατά τον πρώτο κύκλο του EDIDP μέχρι το 2019 και τη χρηματοδότηση ενός άλλου προγράμματος κατά τον δεύτερο κύκλο του 2020 ως συντονίστρια χώρα. Επίσης, η χώρα συμμετέχει ενεργά στο Ευρωπαϊκό Ταμείο Άμυνας, στο EDF, δηλαδή στον διάδοχο μηχανισμό του EDIDP ήδη από τη φάση των διαπραγματεύσεων για τη θέσπιση του αντίστοιχου ευρωπαϊκού κανονισμού, όσο και κατά την εκπόνηση των προγραμμάτων εργασίας. Με αυτόν τον τρόπο η Ελλάδα, όπως και άλλες χώρες, θα επιχειρήσει να αξιοποιήσει τις χρηματοδοτικές δυνατότητες του ταμείου στη νέα προγραμματική περίοδο, καθώς και να δημιουργήσει ευκαιρίες για μακροπρόθεσμα οφέλη για ευρωπαϊκές επιχειρήσεις, όπως βέβαια και για επιχειρήσεις της εγχώριας αμυντικής βιομηχανίας.

Όσον αφορά το πρόγραμμα εργασίας το 2021, το ΥΠΕΘΑ, δηλαδή το Υπουργείο, έχει υποστηρίξει είκοσι τέσσερα προγράμματα, δεκατρία στον τομέα της έρευνας και έντεκα στον τομέα της ανάπτυξης. Πολλά από αυτά αφορούσαν προτάσεις πολυετούς ανάπτυξης κάποιου συστήματος, όπως για τις τεχνολογίες του ευρωπαϊκού ελικοπτέρου επόμενης γενιάς, αλλά και για το περίφημο πρόγραμμα της ευρωπαϊκής κορβέτας, στο οποίο η Ελλάδα θέλει να είναι συμπαραγωγός χώρα.

Για το πρόγραμμα εργασιών του 2022, η χώρα μας συντονίζει την ενότητα που αφορά στη δημιουργία αερομεταφερόμενου κέντρου διοίκησης και ελέγχου ειδικών δυνάμεων, ενώ συμμετέχει και σε προετοιμασία ενοτήτων άλλων προγραμμάτων, όπως το μεσαίο μεταγωγικό αεροσκάφος για το μέλλον.

Άρα, αυτά είναι χρήσιμα εργαλεία. Ασφαλώς, το απαύγασμα, αν θέλετε, της μίας ανανεωμένης και επικαιροποιημένης κοινής πολιτικής για την ασφάλεια και άμυνα είναι ο περίφημος «Ευρωστρατός». Εκεί, ασφαλώς και υπάρχουν πολλά βήματα που πρέπει να γίνουν. Όμως και εδώ ξέρετε πολύ καλά τις συζητήσεις που είχε ο Πρωθυπουργός με τον Πρόεδρο Μακρόν. Στο πλαίσιο της σύναψης συμφωνίας στρατηγικής συνεργασίας στον τομέα της άμυνας με τη Γαλλία έχει υποστηρίξει την ανάγκη δημιουργίας του Ευρωστρατού και οι αποστολές οι διεθνείς στις οποίες κατά καιρούς έχει συμμετάσχει ή έχει εκδηλώσει ενδιαφέρον να συμμετάσχει η Ελλάδα υπό την αιγίδα της Ευρωπαϊκής Ένωσης θα μπορούσαν να αποτελέσουν το πρόπλασμα του Ευρωστρατού είτε ως ευρωπαϊκή στρατιωτική δύναμη ταχείας επέμβασης, είτε ως οτιδήποτε άλλο. Πάντως, νομίζω ότι η παρούσα συγκυρία καταδεικνύει την ανάγκη και προς αυτήν την κατεύθυνση η Ευρώπη να σημειώσει γρήγορη πρόοδο.

Τέλος, επαναλαμβάνω για τη στρατηγική πυξίδα με ορίζοντα έως το 2030 ότι μπορεί η στρατηγική πυξίδα να αποτελέσει το μέσο για τη δημιουργία κοινής στρατηγικής κουλτούρας, αν λάβουμε υπ’ όψιν τις προκλήσεις ασφαλείας και τις απειλές που αντιμετωπίζουν όλα τα κράτη - μέλη. Προς τον σκοπό αυτό, αλλά και με την αφορμή του πολέμου στην Ουκρανία, η Κυβέρνηση έχει επεξεργαστεί στα δύο ΚΥΣΕΑ που έλαβαν χώρα 22 και 24 Φεβρουαρίου, εκτός από το ευρύ πλέγμα ζητημάτων της πολύ δύσκολης καθημερινότητας που απασχόλησε ενεργειακά ή για την προστασία της ομογένειας που ζει στις περιοχές της Οδησσού και της Μαριούπολης που πλήττονται, την στρατηγική και τις κινήσεις που πρέπει να ακολουθήσουμε ως χώρα αλλά και ως κράτος - μέλος των συμμαχιών στις οποίες ανήκουμε, δηλαδή του ΝΑΤΟ και της Ευρωπαϊκής Ένωσης, γιατί όταν ενήργησε η Ελλάδα και στο πλαίσιο αντιμετώπισης της ουκρανικής κρίσης, δεν ενήργησε αυτόνομα ως Ελλάδα, αλλά ως κράτος - μέλος των συμμαχιών της Ευρωπαϊκής Ένωσης και του ΝΑΤΟ. Ως τέτοια ενήργησε. Συζητήσαμε και όλα όσα πρέπει να κάνουμε αναφορικά με την κοινή άμυνα και ασφάλεια.

Τελικό ζητούμενο είναι η προσπάθεια -αναγκαία πλέον- η Ευρώπη να αυτονομηθεί στο επίπεδο της ασφάλειας. Αυτά τα γεγονότα που λαμβάνουν χώρα αυτές τις μέρες καταδεικνύουν πόσο επίκαιρο και πόσο επιβεβλημένο είναι να γίνει αυτό, αλλά και η Ευρώπη, όπως σας είπα, να γίνει και η γεωπολιτική δύναμη εκείνη που να μπορεί να προβάλλει την ισχύ της όπου και όποτε χρειάζεται, αλλά κυρίως σε περιπτώσεις κρίσεων στο κατώφλι της Ευρώπης, όπως αυτή που συμβαίνει αυτή τη στιγμή στην Ουκρανία.

Τελικά, όλο αυτό πρέπει να γίνει προς τη διασφάλιση περισσότερης ασφάλειας, περισσότερης σιγουριάς, ασφαλώς και ειρήνης και ευημερίας των πολιτών των κρατών-μελών της Ευρωπαϊκής Ένωσης. Αυτός είναι ο σκοπός της κοινής πολιτικής άμυνας και ασφάλειας, η Ευρώπη να χειραφετηθεί, να αυτονομηθεί, να αφυπνιστεί από αυτά που συμβαίνουν και τελικά να μπορέσει να φροντίσει τους πολίτες της, αλλά και να είναι σε παγκόσμια εμβέλεια πάροχος ασφάλειας και σταθερότητας. Νομίζω ότι αν δεν συμβεί αυτό τώρα, πραγματικά αν δεν λειτουργήσει ως σημείο αφύπνισης σε αυτή την πολύ δυσάρεστη κατάσταση ο πόλεμος σε ευρωπαϊκό έδαφος, νομίζω ότι αυτό δεν θα γίνει ποτέ.

Τώρα όμως είναι η ώρα -και οι ενδείξεις δείχνουν ότι κινείται η Ευρώπη προς αυτή την κατεύθυνση και νομίζω ότι στους επόμενους μήνες το αμέσως επόμενο διάστημα θα έχει πολύ ενδιαφέρον- για τις πρωτοβουλίες πλέον προς την τελική κατεύθυνση στρατηγικής αυτονομίας της Ευρωπαϊκής Ένωσης.

Είναι μία συζήτηση -και κλείνω εδώ πέρα, κύριε Πρόεδρε, και ευχαριστώ για την ανοχή- που πρέπει κι εμείς να αναπτύξουμε και στο υψηλότατο δυνατό επίπεδο αλλά και στο επίπεδο της ειδικής προς τούτα τα θέματα Επιτροπής Εξωτερικών και Άμυνας.

Ευχαριστώ πάλι, συνάδελφε, για την πρωτοβουλία σας να δώσετε ένα σήμα αφύπνισης και σε εμάς να έρθουμε και να συζητήσουμε αυτά τα οποία άλλωστε είναι χρησιμότατης σημασίας για την ασφάλεια της χώρας μας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ. Καλή συνέχεια.

Συνεχίζουμε με την έβδομη με αριθμό 495/4-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Επιβεβλημένη η αύξηση των διατιθέμενων κονδυλίων του προγράμματος «ΕΞΟΙΚΟΝΟΜΩ» στην Περιφέρεια Κρήτης».

Κύριε Κεγκέρογλου, έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ο τομέας της ενέργειας αναδείχθηκε ο κρισιμότερος μετά την εθνική άμυνα και ασφάλεια ή, αν θέλετε, το αντικείμενο των αντιπαραθέσεων ανάμεσα στα μεγάλα συμφέροντα -εντός και εκτός εισαγωγικών- γεωπολιτικά, γεωστρατηγικά, αλλά και εντός της Ευρωπαϊκής Ένωσης.

Η επίκαιρη συζήτηση θα ήταν σήμερα να πούμε για τα μέτρα που πρέπει να πάρει η Κυβέρνηση για να αντιμετωπίσουμε τις συνεχείς ανατιμήσεις που έχουμε και στην ηλεκτρική ενέργεια και στο πετρέλαιο και σε άλλες μορφές ενέργειας. Ήδη σήμερα έχουμε πάλι νέα ανατίμηση στη χονδρική του ηλεκτρικού.

Θεωρώ, όμως, πάρα πολύ κρίσιμο να δούμε και την άλλη πλευρά της εξοικονόμησης της ενέργειας, η οποία βέβαια με πολλούς τρόπους και κυρίως μέσα από την αλλαγή της κουλτούρας μπορεί να συμβάλει και αυτή στην προσπάθεια που πρέπει να κάνουμε. Το πρόγραμμα «ΕΞΟΙΚΟΝΟΜΩ - ΑΥΤΟΝΟΜΩ» είναι κρίσιμο και γι’ αυτόν τον λόγο, έναν λόγο παραπάνω, αναδεικνύεται η κρισιμότητά του.

Έχουμε, όμως, κάποιες ενστάσεις, κύριε Υπουργέ. Σας είχα καταθέσει για το προηγούμενο πρόγραμμα στοιχεία για το τι συνέβαινε σχετικά με την Κρήτη. Μου είχατε υποσχεθεί ότι θα διορθωθούν τα πράγματα με το νέο πρόγραμμα.

Δυστυχώς επαναλαμβάνεται το ίδιο. Επαναλαμβάνεται κατ’ αρχάς με την κατανομή. Θα σας καταθέσω τα στοιχεία σε έγγραφο, αλλά θα τα αναπτύξω πρώτα. Έχουμε ένα πρόγραμμα 632 εκατομμυρίων το οποίο κατανέμεται ανά περιφέρεια, προκειμένου με τις αιτήσεις που θα υποβληθούν να δούμε την υλοποίηση αυτών των προγραμμάτων όσον αφορά ένα σημαντικό μέρος τουλάχιστον των αιτήσεων που θα υποβληθούν.

Δείτε όμως τι ισχύει. Είναι αποκαλυπτικότατα τα στοιχεία και είναι θα έλεγα εξόφθαλμη και πολύ μεγάλη η αδικία που γίνεται για την Κρήτη. Έχουμε είκοσι επτά εκατομμύρια διακόσιες χιλιάδες καταλύματα στην Κρήτη, με πληθυσμό εξακόσιες τριάντα τέσσερις χιλιάδες. Αντιστοιχούν σε κάθε Κρητικό 42,8 ευρώ. Αντίστοιχα για τον κάτοικο του νοτίου Αιγαίου αντιστοιχεί στον καθέναν 92 ευρώ, στον κάτοικο της Θεσσαλίας 88 ευρώ, στον κάτοικο της δυτικής Ελλάδας 60 ευρώ. Ο μέσος όρος για τη χώρα είναι 57 ευρώ.

Πρέπει άμεσα να γίνει διόρθωση με αύξηση του προϋπολογισμού για την Κρήτη. Για να έρθουμε στο ίδιο επίπεδο με τη δυτική Ελλάδα, παραδείγματος χάριν, που είναι το χαμηλότερο ή με τον μέσο όρο της χώρας πρέπει να αυξηθεί άμεσα ο προϋπολογισμός τουλάχιστον κατά 10 εκατομμύρια. Για να έρθει ο Κρητικός στην ίδια μοίρα με τον κάτοικο του νοτίου Αιγαίου θα πρέπει να αυξηθεί κατά 30 εκατομμύρια και με τον Θεσσαλό κατά 28,5 εκατομμύρια. Δεν γίνεται να συμβαίνει αυτό συνεχώς με την Κρήτη.

Και, βέβαια, θα σας πω ότι σε σχέση με την Κρήτη και το νότιο Αιγαίο οι αιτήσεις οι οποίες καλύφθηκαν ήταν το 29,27%. Κατατέθηκαν τέσσερις χιλιάδες τετρακόσιες εξήντα οκτώ αιτήσεις στην Κρήτη -μιλώ για το προηγούμενο πρόγραμμα- και ικανοποιήθηκαν χίλιες τριακόσιες οκτώ, ενώ στην Περιφέρεια Νοτίου Αιγαίου κατατέθηκαν χίλιες εννιακόσιες τρεις και ικανοποιήθηκαν χίλιες διακόσιες έντεκα, ποσοστό 63%.

Έχουμε, επομένως, πάρα πολλούς λόγους να διαμαρτυρόμαστε και να ζητάμε διόρθωση των πραγμάτων και, ένα παραπάνω, που μας υποσχεθήκατε και εσείς και ο κ. Γεωργιάδης ότι στις σεισμόπληκτες περιοχές θα μπει 5% παραπάνω. Ούτε αυτό μπήκε. Καμμία προτεραιότητα δεν μπήκε. Ανακατασκευάζουν οι άνθρωποι τα σπίτια τους και δεν έχει μπει αυτή η προτεραιότητα ούτως ώστε να συνδυαστούν τα προγράμματα με τις χαμηλές αποζημιώσεις που δίνει το Υπουργείο Οικονομικών.

Θα ήθελα, κύριε Υπουργέ, να σκύψετε στο πρόβλημα και να δώσετε λύση αίροντας την αδικία, η οποία είναι καταφανώς μεγάλη, εξόφθαλμη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Κύριε Σκρέκα, καλησπέρα σας και καλή εβδομάδα. Έχετε τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σας ευχαριστώ πολύ.

Κατ’ αρχάς να πω δυο πράγματα για το νέο «ΕΞΟΙΚΟΝΟΜΩ», κυρίες και κύριοι συνάδελφοι.

Πρώτον, το νέο αυτό πρόγραμμα θα καταλήξει να είναι το μεγαλύτερο «ΕΞΟΙΚΟΝΟΜΩ» από πλευράς αιτήσεων για ενεργειακή αναβάθμιση σπιτιών από όλα που μέχρι τώρα έχουν ανακοινωθεί. Ήδη έχουν πλησιάσει τις ενενήντα χιλιάδες οι αιτήσεις στο νέο «ΕΞΟΙΚΟΝΟΜΩ». Σχεδόν το 80% από αυτές έχει οριστικοποιηθεί και επίκειται βέβαια η οριστικοποίηση και των υπόλοιπων. Αύριο κλείνει η ηλεκτρονική πλατφόρμα, θα δοθεί όμως χρόνος γι’ αυτούς που ήδη έχουν υποβάλει αιτήσεις, ώστε να μπορέσουν να ολοκληρώσουν την κατάθεση και την υποβολή των δικαιολογητικών, γιατί υπάρχει μια χρονοκαθυστέρηση σε ό,τι αφορά το buildingcert.gr, δηλαδή την ηλεκτρονική πλατφόρμα που διαχειρίζεται το ΚΑΠΕ, το Κέντρο Ανανεώσιμων Πηγών Ενέργειας, για την έκδοση των πιστοποιητικών ενεργειακής απόδοσης, των ΠΕΑ.

Άρα εκείνο το οποίο θέλω να πω είναι ότι στο νέο «ΕΞΟΙΚΟΝΟΜΩ» έχουμε αλλάξει πολλά πράγματα σε σχέση με όλα τα προηγούμενα. Έχει καταργηθεί η χρονική προτεραιότητα. Υπάρχουν κριτήρια αξιολόγησης ώστε να υπάρξει μία λίστα των αιτήσεων, η οποία θα έχει μια ιεράρχηση που θα προκύψει με διαφάνεια, μετά από την αντικειμενική αξιολόγηση των κριτηρίων.

Τα κριτήρια από τα οποία θα προκύψει η λίστα ιεράρχησης έχουν να κάνουν με το κόστος της εξοικονομούμενης ενέργειας, δηλαδή όποιο σπίτι με λιγότερα χρήματα εξοικονομεί περισσότερη ενέργεια αυτό έχει μεγαλύτερη προτεραιότητα. Έχει επίσης να κάνει με κοινωνικά κριτήρια. Δηλαδή παίρνουν περισσότερα μόρια οι οικογένειες που έχουν μέλος με αναπηρία, οι πολύτεκνες και οι μονογονεϊκές οικογένειες.

Όλα αυτά είναι κριτήρια που για πρώτη φορά έχουν υπεισέλθει και βεβαίως θα υπάρχει μία λίστα, κύριε συνάδελφε, η οποία θα έχει τους πρώτους πενήντα χιλιάδες που θα υπαχθούν και θα μπορέσουν να ικανοποιήσουν και να προχωρήσουν άμεσα στην επένδυσή τους και θα έχει και κάποιους επιλαχόντες.

Ο αρχικός προϋπολογισμός είναι για περίπου 630 εκατομμύρια ευρώ κρατική επιδότηση και αυτό καλύπτει, σύμφωνα με τις εκτιμήσεις που έχουμε κάνει, περίπου πενήντα χιλιάδες υπαγωγές. Ήδη σας είπα ότι έχουμε υπαγωγές οι οποίες ξεπερνάνε τις πενήντα χιλιάδες. Έχουμε ολοκληρωμένες υπαγωγές που έχουν φτάσει τις εβδομήντα χιλιάδες και έχουμε συνολικά ενενήντα χιλιάδες αιτήσεις, άρα μπορεί θεωρητικά να φτάσουμε στον οριακό αριθμό των ενενήντα χιλιάδων οριστικοποιημένων υποβολών αιτήσεων. Σε αυτή την περίπτωση, κύριε συνάδελφε, πρέπει να σας πούμε ότι εμείς θα αναζητήσουμε και θα βρούμε αυτές τις πηγές, ώστε να αυξήσουμε τον προϋπολογισμό του προγράμματος και έτσι να μπορέσουν οι περισσότεροι, ακόμη και όλοι -ει δυνατόν- οι επιλαχόντες να προχωρήσουν στην ενεργειακή αναβάθμιση του σπιτιού τους.

Σε αυτή την περίπτωση, όπως καταλαβαίνετε, ο στόχος μας είναι όλοι όσοι μπορεί να έχουν κάνει μία αίτηση και θα προέρχονται από την Περιφέρεια της Κρήτης να μπορέσουν να αναβαθμίσουν ενεργειακά το σπίτι τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ, και για την τήρηση του χρόνου.

Ορίστε, κύριε Κεγκέρογλου, έχετε κι εσείς τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, δεν είναι έτσι τα πράγματα. Αναφερθήκατε στα κριτήρια, τα οποία τα έχουμε συζητήσει σε άλλη ερώτηση που κατέθεσα, με τα οποία θα γίνει η προτεραιοποίηση και η κατανομή εντός της κάθε περιφέρειας, με βάση τον προϋπολογισμό που προβλέπεται. Όμως εγώ σας μιλάω για κάτι άλλο και θέλω σαφή εξήγηση. Η Κρήτη έχει πληθυσμό εξακόσιες τριάντα τέσσερις χιλιάδες και βγάζετε κονδύλι 27 εκατομμύρια. Το Νότιο Αιγαίο έχει τριακόσιες εννιά χιλιάδες, λιγότερο από τον μισό πληθυσμό συγκριτικά με την Κρήτη και έχει 28,6 εκατομμύρια. Λέω: μήπως είναι ο νησιώτικος χαρακτήρας; Για να πάμε, λοιπόν, και σε άλλη περιφέρεια. Πάω στην Περιφέρεια Δυτικής Ελλάδας. Πόσο πληθυσμό έχει η Δυτική Ελλάδα; Έχει εξακόσιες εβδομήντα εννέα χιλιάδες, περίπου το ίδιο δηλαδή με την Κρήτη, και αντί για 27 εκατομμύρια που παίρνει η Κρήτη, παίρνει 40,9.

Να πάρει κι αυτή παραπάνω, αλλά κάτσε να καλύψουμε πρώτα αυτό το έλλειμμα το οποίο υπάρχει για την Κρήτη. Με συγχωρείτε. Είναι κατάφωρη αδικία.

Και πήγα και στη Θεσσαλία. Κάνει λίγο κρύο παραπάνω στον κάμπο, αλλά, με συγχωρείτε, δεν δικαιολογείται αυτό το πράγμα. Επτακόσιες δεκαπέντε χιλιάδες κατοίκους και παίρνει 63 εκατομμύρια. Όχι, κύριε Υπουργέ. Αν πήγαινα και σε άλλες περιφέρειες, το ίδιο θα ήταν. Η Κρήτη είναι η ριγμένη. Έχετε ρίξει την Κρήτη κατάφωρα.

Δεν μου αρέσει να αναφέρομαι στην Κρήτη σαν τον φτωχό συγγενή, σε περιπτώσεις που είναι πολλές αλλά δευτερεύουσες. Εδώ όμως είναι πάρα πολύ σημαντικό το θέμα. Δεν είναι μόνο το κρύο, είναι και η ζέστη. Η Κρήτη είναι το νοτιότερο σημείο με τις υψηλότερες θερμοκρασίες. Νομίζω ότι θα πρέπει να κάνετε διόρθωση.

Όταν θα βρείτε τα λεφτά, θα πάνε αναλογικά πάλι πάνω στους ίδιους προϋπολογισμούς ή όπως, εν πάση περιπτώσει, τα κατανέμετε, αλλά η αδικία αυτή δεν θα έχει αρθεί. Αυτό έχει αποτέλεσμα και στις τελικές εγκρίσεις. Θα πρέπει να βάλετε τουλάχιστον 10 εκατομμύρια τώρα για να έρθει στο επίπεδο της δυτικής Ελλάδας. Δεν λέω τώρα της Θεσσαλίας, εντάξει, ή του νοτίου Αιγαίου, αλλά τουλάχιστον της δυτικής Ελλάδας, συν 10 εκατομμύρια. Θα σας δώσω τον πίνακα και διαψεύστε με.

Δεν γίνεται αυτό το πράγμα συνέχεια. Και την προηγούμενη φορά τα ίδια είπαμε. Σας λέω τα στοιχεία εδώ τι έγινε: 29% εγκρίθηκε από την Κρήτη, 63% από το νότιο Αιγαίο. Δεν γίνεται. Θα σας τα καταθέσω και πάρτε τις αποφάσεις.

Και στην Κρήτη έχει ψηφοφόρους και στη δυτική Ελλάδα έχει. Δεν είναι θέμα ψηφοφόρων. Συμφωνούμε σε αυτό; Συμφωνούμε. Τα κριτήρια, κοινωνικά και άλλα, σε κάθε περιφέρεια εφαρμόζονται τα ίδια. Όμως εάν δεν βάλετε λεφτά καθόλου, βέβαια δεν θα πάρει κανείς. Αν βάλετε λίγα, θα πάρουν λίγοι κι αν βάλετε αυτά που πρέπει, θα πάρουν αναλογικά και θα μείνουν έξω αυτοί που αναλογικά θα μείνουν και στις άλλες περιφέρειες, αλλά όχι με αυτόν τον τρόπο.

Ευχαριστώ πάρα πολύ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Ορίστε, κύριε Σκρέκα. Έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, σας απάντησα, αλλά μάλλον δεν το κατανοήσατε, οπότε θα επαναλάβω. Ίσως θέλετε να το κάνω πιο καθαρό.

Ο στόχος μας είναι όλοι όσοι έχουν κάνει αίτηση στο νέο «ΕΞΟΙΚΟΝΟΜΩ», είτε είναι από την Κρήτη είτε είναι από την Πελοπόννησο είτε είναι από την Αθήνα είτε από τη Θεσσαλία είτε από την Μακεδονία είτε από τα νησιά του Ιονίου και του Αιγαίου, όλοι να μπορέσουν να υπαχθούν και οι πρώτοι πενήντα χιλιάδες και οι επιλαχόντες.

Άρα νομίζω ότι σας καλύπτω, γιατί και όλοι οι Κρητικοί, οι οποίοι έχουν κάνει αίτηση στο νέο «ΕΞΟΙΚΟΝΟΜΩ» στόχος μας είναι να μπορέσουν να αναβαθμίσουν ενεργειακά το σπίτι τους.

Θα σας πω τα στοιχεία μέχρι πριν από μερικές μέρες: στο Ηράκλειο χίλιες επτακόσιες σαράντα τέσσερις αιτήσεις, 26 εκατομμύρια περίπου έχουν ήδη οριστικοποιηθεί από τον προϋπολογισμό του κράτους, δημόσιας συμμετοχής 26 εκατομμυρίων ευρώ και έχουμε τέσσερα εκατομμύρια αιτήσεις με προϋπολογισμό ύψους 4 εκατομμυρίων ευρώ δημόσιας επιχορήγησης που αναμένουμε την οριστικοποίηση, στο Ρέθυμνο εξακόσιες είκοσι πέντε αιτήσεις, 10 εκατομμύρια ο προϋπολογισμός των έργων των οποίων οι αιτήσεις έχουν ήδη οριστικοποιηθεί, για 1,9 εκατομμύρια επίκειται η οριστικοποίηση, στα Χανιά εννιακόσιες τριάντα έξι αιτήσεις, 15 εκατομμύρια ευρώ ο προϋπολογισμός των έργων που ήδη οι αιτήσεις έχουν οριστικοποιηθεί και 2 εκατομμύρια ο προϋπολογισμός αυτών που αναμένεται η οριστικοποίηση και στο Λασίθι εκατόν δεκαοκτώ αιτήσεις με 1,7 εκατομμύριο ευρώ προϋπολογισμό.

Σύνολο μέχρι πριν μερικές μέρες στην Κρήτη: τρεις χιλιάδες τετρακόσιες είκοσι τρεις αιτήσεις ενεργειακής αναβάθμισης κατοικιών με προϋπολογισμό δημόσιας συμμετοχής 60,6 εκατομμυρίων ευρώ. Ήδη αρχικά είχαμε προϋπολογίσει 27 εκατομμύρια, όπως είπατε, περίπου 30 εκατομμύρια ευρώ.

Σας ενημερώνω ότι στοχεύουμε στον διπλασιασμό του προϋπολογισμού, στον διπλασιασμό, δηλαδή, του ποσού που θα διαθέσουμε για την επιδότηση της ενεργειακής αναβάθμισης αυτών των σπιτιών, ώστε να μπορέσουν όλοι, ει δυνατόν, να αναβαθμίσουν ενεργειακά το σπίτι τους και έτσι νομίζω ότι δίνουμε λύση στο ερώτημα που εσείς κάνετε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Προχωρούμε στην τρίτη με αριθμό 497/4-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Μεγάλο φωτοβολταϊκό πάρκο εντός ζωνών αποκλεισμού στο Ζαγόρι».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, κοιτάξτε, έχετε έρθει πολλές φορές πρόσφατα να απαντήσετε σε ερωτήσεις, αλλά δεν έχετε απαντήσει σε καμμία από τις ερωτήσεις μου. Πάντοτε έρχεστε και απαντάτε για άλλα γενικότερα θέματα. Θα ήθελα να σας παρακαλέσω αυτή τη φορά να πείτε κάτι για το Ζαγόρι, γιατί για τα άλλα που σας έφερα δεν είπατε τίποτα. Μιλήσατε για τη γενική σας πολιτική μόνο.

Στο Ζαγόρι, λοιπόν: Μιλάω για έναν τόπο τον οποίο τον ξέρω πάρα πολύ καλά, γιατί έλκω την καταγωγή μου και πηγαίνω συχνά. Στον κάμπο των Πεδινών, μέσα στην καρδιά του κάμπου, προστατευόμενη περιοχή και «NATURA», είναι η μοναδική θέα αυτός ο κάμπος για τρεις παραδοσιακούς οικισμούς, Κάτω Πεδινά, Άνω Πεδινά, Ελαφότοπος. Δίπλα είναι και η Βίτσα, δίπλα είναι και το Φαράγγι του Βίκου.

Στο κέντρο αυτής της περιοχής η Μητρόπολη Ιωαννίνων ετοιμάζει είκοσι οκτώ χιλιάδες φωτοβολταϊκά πάνελ. Ενώ είναι ζώνη αποκλεισμού, περιοχή που παλεύει αυτή τη στιγμή να μπει στα μνημεία UNESCO, η ΡΑΕ για ακόμη μία φορά έχει δώσει άδεια παραγωγού χωρίς να εξετάζει τις ζώνες αποκλεισμού, όπως δεν κάνει ποτέ, παραβιάζοντας τον νόμο.

Κανονικά θα έπρεπε να σταματήσει η λειτουργία της ΡΑΕ ως έχει και να φτιαχτεί από την αρχή. Έχετε φτιάξει μια αρχή η οποία αυτή τη στιγμή παραβιάζει τον νόμο σε κάθε της απόφαση. Εσάς, βέβαια, σας βολεύει αυτό, γιατί θέλετε να υπάρχουν φωτοβολταϊκά και αιολικά σε κάθε περιοχή «NATURA».

Και μη μας πείτε πάλι ιστορίες για το αν είμαστε υπέρ των ΑΠΕ, γιατί ακόμη και η Ευρωπαϊκή Επιτροπή, απαντώντας για την απεξάρτηση από το ρωσικό αέριο, είπε «φωτοβολταϊκά στις ταράτσες των σπιτιών, πρώτη προτεραιότητα». Εσείς τι μας είπατε την προηγούμενη φορά εδώ; Δεν θέλετε να είναι παραγωγοί οι πολίτες και τα νοικοκυριά, μόνο αυτοκαταναλωτές, να μην έχουν εισοδήματα, να μην πουλάνε στο δίκτυο, μόνο αυτοκαταναλωτές μάς είπατε. Λύσεις υπάρχουν. Οι λύσεις μπλοκάρουν στις εξυπηρετήσεις.

Και δεν φτάνει αυτό αλλά προχωράτε με τα φωτοβολταϊκά, ενώ οι κάτοικοι που έχουν σπίτι στο Ζαγόρι δεν έχουν δικαίωμα να βάλουν φωτοβολταϊκό στη στέγη τους κι εσείς πάτε να βάλετε είκοσι οκτώ χιλιάδες φωτοβολταϊκά στον κάμπο. Δεν έχουν δικαίωμα να βάλουν ηλιακό, γιατί υπάρχει διάταγμα κι εσείς παραβιάζετε το διάταγμα.

Πέρα από αυτά τα φωτοβολταϊκά που λέμε, θέλετε να κάνετε εξορύξεις. Τα κινήματα σταμάτησαν και έφυγαν οι εταιρείες, όχι επειδή το απαγορεύσατε. Εξορύξεις υδρογονανθράκων θα γινόντουσαν και οι εταιρείες δεν τόλμησαν να το κάνουν.

Προχωράτε με υδροηλεκτρικά παράνομα, κατά παράβαση του διατάγματος. Δύο σχεδιάζετε στον ποταμό Βάρδα και στο ρέμα Ζορίκα και ένα ήδη έχετε κάνει στο Βρυσοχώρι, παράνομα, κατά παράβαση του διατάγματος.

Σας καλούμε να επανέλθετε στη νομιμότητα και να επαναφέρετε τη Ρυθμιστική Αρχή Ενέργειας στη νομιμότητα. Δεν είναι δυνατό να παραβιάζει κατά συρροή τους νόμους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Εμείς βέβαια και νομίζω οι περισσότεροι, αν όχι όλοι, θέλουμε να αξιοποιήσουμε τον άπλετο ήλιο και το αιολικό δυναμικό της χώρας μας προς όφελος της κοινωνίας και προς όφελος της ελληνικής οικονομίας. Αυτή είναι η μόνη λύση απέναντι στην ενεργειακή κρίση που ζούμε τώρα, απέναντι στην κλιματική κρίση, η οποία μας απειλεί και θα μας απειλεί ακόμα περισσότερο τις επόμενες δεκαετίες και τις επόμενες γενιές των Ελλήνων και των ανθρώπων. Η λύση είναι η μεγαλύτερη διείσδυση των ανανεώσιμων πηγών ενέργειας.

Φυσικά στόχος μας και προτεραιότητά μας είναι η τοποθέτηση φωτοβολταϊκών στις στέγες εκεί όπου επιτρέπεται. Δεν νομίζω ότι θέλετε στα Ζαγόρια και σε παραδοσιακούς οικισμούς να γεμίσουν οι πολύ ωραίες πέτρινες οροφές με φωτοβολταϊκά πάνελ. Από την άλλη, όμως, ακόμη και σε εκείνες τις περιοχές νομίζω ότι μπορούμε να βρούμε πολύ ισόρροπα χώρους όπου δεν υπάρχει οπτική επαφή, όπου θα μπορούσαν να τοποθετηθούν και να εγκατασταθούν φωτοβολταϊκά, τα οποία θα μπορούσαν να αξιοποιούν τον ελληνικό ήλιο και να παρέχουν ενέργεια ακόμα και στους παραδοσιακούς οικισμούς του Ζαγορίου κι έτσι και αυτοί να συμβάλουν με τη σειρά τους στο ευρωπαϊκό όραμα και τη στρατηγική της Ελλάδας για την πράσινη μετάβαση.

Στη συγκεκριμένη περίπτωση στην οποία αναφέρεστε υπάρχει συγκεκριμένη νομοθεσία, υπάρχουν συγκεκριμένες επιτροπές, υπάρχουν οι Οργανισμοί Τοπικής Αυτοδιοίκησης Α΄ και Β΄ βαθμού οι οποίοι θα γνωμοδοτήσουν. Υπάρχει αποκεντρωμένη περιφέρεια η οποία θα αποφασίσει. Υπάρχει το ΥΠΕΚΑ το οποίο θα εκφέρει γνώμη. Υπάρχει το Υπουργείο Πολιτισμού. Όλα αυτά γίνονται μέσα από ένα ρυθμιστικό πλαίσιο με απόλυτη διαφάνεια, που φυσικά, τελικά, σύμφωνα με τον νόμο, σύμφωνα με το πλαίσιο το οποίο ισχύει, θα αποφασιστεί αν θα πάρει άδεια ο εν λόγω επενδυτής να κατασκευάσει το φωτοβολταϊκό. Άρα νομίζω ότι τα πράγματα είναι πολύ ξεκάθαρα.

Επαναλαμβάνω: Όλοι θέλουμε τα φωτοβολταϊκά. Φυσικά δεν θέλουμε να κατασκευάζονται σε μέρη όπου δεν πρέπει να κατασκευάζονται. Από την άλλη όμως πρέπει να καταλάβουμε ότι ισόρροπα μπορούμε να βρούμε χώρο και τόπο όλα να υπάρχουν και να συνυπάρχουν ήρεμα, όμορφα και τελικά να έχει όφελος και ευημερία η κοινωνία μας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το πολύ, κύριε Πρόεδρε. Ευχαριστώ για την ανοχή προηγουμένως.

Κύριε Υπουργέ, μας λέτε ότι γνωμοδοτούν οι φορείς; Για να δούμε.

Μικρό υδροηλεκτρικό στον ποταμό Βάρδα 1,12 MW και 1,43 στο ρέμα Ζορίκα. Αρνητική γνωμοδότηση του φορέα διαχείρισης. Προχωράει. Αδειοδοτήθηκε. Τι μας λέτε; Εσείς δεν λαμβάνετε υπ’ όψιν τις γνωμοδοτήσεις των αρμόδιων φορέων. Στείλατε στις Σέρρες τον Διευθυντή Βιοποικιλότητας, τον κ. Δημόπουλο, σε περιοχή απάτητων βουνών να γνωμοδοτήσει υπέρ γιγάντιου φωτοβολταϊκού επίσης. Τι μας λέτε; Τις γνωμοδοτήσεις που φτιάχνετε; Μόνο αυτές λαμβάνετε υπ’ όψιν. Μονοπρόσωπες γνωμοδοτήσεις χωρίς εισήγηση φορέων.

Για να δούμε την ουσία. Μας λέτε: «Μα είναι δυνατόν να θέλετε και εσείς φωτοβολταϊκά στις στέγες στο Ζαγόρι;». Διαβάστε την ερώτηση. Προφανώς σας ζητάω στο Ζαγόρι και άλλα τοπία UNESCO να μην υπάρχουν φωτοβολταϊκά πουθενά και να μην υπάρχουν ανεμογεννήτριες πουθενά. Προφανώς σε τοπία UNESCO δεν πρέπει να έχουμε. Εσείς ξέρετε άλλη περιοχή UNESCO που να έχει φωτοβολταϊκά και ανεμογεννήτριες; Φέρτε μου ένα παράδειγμα. Δεν ξέρετε.

Θα μας πείτε πότε θα σταματήσει Ρυθμιστική Αρχή Ενέργειας να αδειοδοτεί παράνομα; Πώς μπορεί η Ρυθμιστική Αρχή Ενέργειας να παραβιάζει τον νόμο που την υποχρεώνει στις άδειες παραγωγού να σέβεται τις ζώνες του χωροταξικού αποκλεισμού των ΑΠΕ; Αυτού του χωροταξικού, που δεσμεύεστε εδώ και τρία χρόνια, κάθε μήνα, ότι θα το αλλάξετε. Είναι απαίτηση της Ευρωπαϊκής Επιτροπής να το αλλάξετε και δεν το αλλάζετε. Αλλά και στο προηγούμενο -που υποτίθεται ότι δεν ήταν επαρκές και δεν είναι καθόλου επαρκές- δεν σέβεστε αυτές τις ζώνες αποκλεισμού που ορίζει.

Η Ρυθμιστική Αρχή Ενέργειας έκανε τώρα διαγωνισμό, ενώ είχε αδειοδοτήσει έργα σε όλη την Ελλάδα. Τώρα έκανε διαγωνισμό, μέσα σε πέντε μέρες –καταλαβαίνετε πόσο «φωτογραφικός» μπορεί να είναι αυτός ο διαγωνισμός- να βρεθεί ανάδοχος, για να μπορέσει να προχωρήσει το έργο της χαρτογράφησης των ζωνών αποκλεισμού. Ενώ δεν έχει ολοκληρωθεί το έργο, συνεχίζει και αδειοδοτεί παράνομα.

Και εσείς τι θα μας πείτε; Εντάξει, να μη βάλουμε στις στέγες των σπιτιών στα Ζαγοροχώρια, αλλά τους κάμπους, ναι, να τους γεμίσουμε φωτοβολταϊκά. Παρά το γεγονός ότι έχουμε αρνητικές γνωμοδοτήσεις, σταθμισμένα εγκρίνετε τα υδροηλεκτρικά στα ποτάμια του Ζαγορίου. Σταθμισμένα! Με ποιον τρόπο το σταθμίζετε; Σε κλειστές αίθουσες γίνεται η στάθμιση; Διότι στη διαβούλευση δεν βλέπω κανέναν να γνωμοδοτεί θετικά.

Πώς γίνεται αυτή η στάθμιση, κύριε Υπουργέ; Πείτε μας: Με τι επιστημονικά κριτήρια το σταθμίζετε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καλό θα ήταν να είστε καλύτερα πληροφορημένος. Η Ρυθμιστική Αρχή Ενέργειας δεν αδειοδοτεί περιβαλλοντικά τα έργα ούτε τελικά εκδίδει και την άδεια λειτουργίας τους ούτε καν την άδεια εγκατάστασης. Όπως καταλαβαίνετε, η Ρυθμιστική Αρχή Ενέργειας το πρώτο που κάνει είναι να εκδίδει την άδεια παραγωγού, η οποία είναι μια άδεια που ξεκινάει και δίνει τη δυνατότητα σε κάποιον να προχωρήσει στην ωρίμανση του έργου και σε όλες τις υπόλοιπες αδειοδοτήσεις. Οι αδειοδοτικές αρχές που είναι υπεύθυνες για την περιβαλλοντική αδειοδότηση είναι της αποκεντρωμένης περιφέρειας, είναι της περιφέρειας και είναι και του Υπουργείου Περιβάλλοντος και Ενέργειας. Τι σχέση έχει η ΡΑΕ;

Άρα, κατ’ αρχάς, σας παρακαλώ πολύ, πληροφορηθείτε, για να ξέρετε πώς ολοκληρώνεται και πώς ωριμάζει ένα έργο ανανεώσιμων πηγών ενέργειας.

Από εκεί και πέρα, εσείς ανεμογεννήτριες δεν θέλετε. Θέλετε; Όχι. Δεν θέλετε ούτε off shore, δεν θέλετε ούτε on shore. Δεν θέλετε ούτε στη θάλασσα υπεράκτιες, δεν θέλετε ούτε στην ξηρά. Φωτοβολταϊκά στον κάμπο δεν θέλετε, φωτοβολταϊκά σε ημιορεινές περιοχές δεν θέλετε. Άρα εσείς θα πετύχετε την πράσινη μετάβαση μόνο με τα φωτοβολταϊκά στις στέγες.

Αν νομίζετε ότι αυτό είναι στρατηγική η οποία μπορεί να σας πάει μακριά, πρέπει να είστε το μοναδικό πράσινο κόμμα -αν θεωρείστε ότι είστε πράσινο ή δηλώνετε, τέλος πάντων, έτσι στην Ευρώπη- που νομίζει ότι θα πετύχει την πράσινη μετάβαση και την 100% απεξάρτηση από τα ορυκτά καύσιμα μόνο με τα φωτοβολταϊκά στις στέγες.

Φυσικά και θα στηρίξουμε και τα φωτοβολταϊκά στις στέγες, αλλά δεν μπορεί να πετύχεις έτσι την οριστική απεξάρτηση από τα ορυκτά καύσιμα, είτε λιγνίτη είτε άνθρακα είτε φυσικό αέριο είτε πετρέλαιο.

Άρα, εγώ θα έλεγα να καθίσετε, να εκπονήσετε ένα σοβαρό σχέδιο, το οποίο να μπορεί να στέκεται και να μπορείτε να προσφέρετε κάποιες υπηρεσίες στην πατρίδα και τον τόπο σας. Αλλιώς, αυτή η άδικη και στείρα κριτική νομίζω ότι δεν βοηθάει κανέναν και πολύ περισσότερο ούτε τον δικό σας τόπο, από τον οποίο εσείς λέτε ότι προέρχεστε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Καλή συνέχεια. Να μας ξανάρθετε. Καλά τα λέτε!

Καλή συνέχεια και σε εσάς, κύριε Αρσένη.

Προχωρούμε στη συζήτηση της επόμενης, της δεύτερης με αριθμό 1804/10-12-2021 ερώτησης του κύκλου των αναφορών και ερωτήσεων του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Εσωτερικών, με θέμα: «Να αποδοθούν οι τίτλοι ιδιοκτησίας στους κατοίκους του οικισμού ‘‘Ηφαίστου’’ του Δήμου Κομοτηνής, για να σταματήσει η ιδιότυπη ομηρία τους».

Κύριε Χαρίτου, καλησπέρα σας! Καλή εβδομάδα! Έχετε δύο λεπτάκια για ξεκίνημα.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υπουργέ, οι κάτοικοι του οικισμού «Ηφαίστου» στον Δήμο Κομοτηνής, στην πλειοψηφία τους άνεργοι, με προνοιακά επιδόματα, ελάχιστοι μικροπωλητές, επιπρόσθετα με τα μεγάλα προβλήματα επιβίωσης που αντιμετωπίζουν, βρίσκονται αντιμέτωποι με ένα σοβαρό κοινωνικό πρόβλημα. Ζουν σε ένα καθεστώς ιδιότυπης ομηρίας, αφού στερούνται τους τίτλους ιδιοκτησίας των σπιτιών τους όπου διαβιούν για δεκαετίες.

Κύριε Υπουργέ, με ευθύνη της πολιτείας, από το έτος 1937, οκτακόσιες περίπου οικογένειες εγκαταστάθηκαν στη συγκεκριμένη περιοχή, σε δημοτική έκταση που τους παραχωρήθηκε, όπου από τις αρχές της δεκαετίας του 1960 και μετέπειτα, λόγω των ακραίων πλημμυρικών φαινομένων που ισοπέδωσαν τα αρχικά καταλύματά τους, οι ίδιοι οι κάτοικοι με δικά τους έξοδα και τη συμβολή της πολιτείας έκτισαν μικρά σπίτια, διαμορφώνοντας τον σημερινό οικισμό.

Ενώ, κύριε Υπουργέ, με την ένταξη του οικισμού στο σχέδιο πόλης του Δήμου Κομοτηνής το 1999 και όλα τα κτίσματα κατέστησαν νόμιμα και, παρά τις επανειλημμένες ομόφωνες αποφάσεις του Δήμου Κομοτηνής για την παραχώρηση των οικοπέδων, παρά τις ενέργειές του, όπως και των ενδιαφερομένων, δυστυχώς μέχρι σήμερα δεν έχει δοθεί λύση, λόγω του υφιστάμενου νομικού πλαισίου, που δεν επιτρέπει την παραχώρηση των οικοπέδων, ακόμα και όταν πρόκειται για μια οικονομικά εξαθλιωμένη και ευάλωτη κοινωνικά ομάδα.

Η διαιώνιση ενός τέτοιου προβλήματος, ενός τέτοιου καθεστώτος δεν επιτρέπει στους ανθρώπους του οικισμού οποιαδήποτε δικαιοπραξία, διαθήκη, δωρεά, άδεια λειτουργίας καταστημάτων, την εγγραφή των ακινήτων στο Κτηματολόγιο. Και όταν μάλιστα γι’ αυτά τα ακίνητά τους πληρώνουν ΕΝΦΙΑ και φόρους, αυτή, λοιπόν, η κατάσταση, κύριε υπουργέ, δεν μπορεί και δεν πρέπει να συνεχιστεί.

Μπορεί οι κάτοικοι του οικισμού, λόγω οικονομικής ανέχειας, να αναγκάζονται να συμβιβάζονται για λόγους επιβίωσης με αυτό το άτυπο καθεστώς, να έχουν οι άνθρωποι δηλαδή στέγη, χωρίς όμως την κυριότητα των μικρών κτισμάτων τους, αυτό όμως δεν τιμά μια ευνομούμενη δημοκρατική πολιτεία που διαχρονικά δεν επέδειξε τα ανάλογα αντανακλαστικά.

Σας ερωτώ, λοιπόν, κύριε Υπουργέ, αν είναι στις προθέσεις σας να δοθεί λύση στο πρόβλημα με νομοθετική ρύθμιση ανάλογη με αυτή που αντιμετώπισε παρόμοιο πρόβλημα στη Λάρισα, συγκεκριμένα με τον ν.1832/1989, άρθρο 17 παράγραφος 3, με την πρόβλεψη η παραχώρηση των οικοπέδων ή να γίνει άνευ τιμήματος ή, αν αυτό δεν είναι δυνατόν, το τίμημα να προσδιοριστεί, όπως ο ιδιοκτήτης των οικοπέδων, ο Δήμος Κομοτηνής, προτείνει στο 1/50 της τρέχουσας αξίας μόνο των οικοπέδων και όχι των υπαρχουσών επί αυτών κτισμάτων.

Περιμένω, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Χαρίτου.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, καλησπέρα σας, καλή εβδομάδα. Έχετε τρία λεπτά για το ξεκίνημά σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σας ευχαριστώ πολύ, κύριε Πρόεδρε.

Ευχαριστώ και εσάς, κύριε Χαρίτου, για την ερώτηση. Εκ προοιμίου να πω ότι φυσικά για τέτοιου είδους θέματα ευαισθησία, φαντάζομαι, έχουμε όλοι μας και δεν έχει να κάνει μόνο με την ευκαιριακή αντιμετώπιση ενός οικισμού. Αλλά καταλαβαίνουμε όλοι ότι, όπου υπάρχουν τέτοιου είδους προβλήματα, πρέπει οργανωμένα και πάντα σεβόμενοι το Σύνταγμα να αντιδρούμε.

Ειδικά για τα θέματα των δικαιωμάτων των κατοίκων του οικισμού «Ηφαίστου» του Δήμου Κομοτηνής, φυσικά υπάρχουν θέματα κοινωνικά, αλλά και δικονομικά και πρέπει οποιαδήποτε πρόταση επίλυσης του θέματος να έχει λάβει υπ’ όψιν όλους τους παράγοντες για την επίλυση αυτού του προβλήματος, που είναι πολλοί.

Κατ’ αρχάς, οι εκτάσεις για τις οποίες μιλάμε είναι δημοτικές. Ανήκουν στον Δήμο Κομοτηνής και αυτό ξέρετε ότι σύμφωνα με την ισχύουσα νομολογία παράγει νομικές δεσμεύσεις από την πλευρά του δήμου για την τυχόν μεταβίβαση των εκτάσεων σε τρίτους και θα εξηγήσω τι εννοώ.

Αναφέρομαι στις ομοίου περιεχομένου διατάξεις, συγκεκριμένα στο άρθρο 28 του ν.1080/1980, με τις οποίες δόθηκε η δυνατότητα απευθείας εκποίησης δημοτικών και κοινοτικών εκτάσεων κατεχόμενων αυθαιρέτως στους αυθαιρέτως κατέχοντες αυτών υπό τις ειδικότερες προϋποθέσεις και σύμφωνα με την οριζόμενη διαδικασία. Οι διατάξεις αυτές κρίθηκαν ως αντικείμενες στις συνταγματικές αρχές του κράτους δικαίου και της ισότητας των πολιτών έναντι του νόμου από πληθώρα αποφάσεων του Συμβουλίου της Επικρατείας. Επομένως τίθεται σοβαρός προβληματισμός ως προς την αναβίωση τέτοιων διατάξεων ή άλλης αντίστοιχης, με σκοπό τη νομιμοποίηση της αυθαίρετης κατάληψης δημοσίων εκτάσεων.

Άρα εμείς τι κάνουμε; Αναφέρω ότι οι αρμόδιες υπηρεσίες του Υπουργείου Εσωτερικών βρίσκονται στο στάδιο της συγκέντρωσης όλων των υποθέσεων παρόμοιου περιεχομένου, γιατί είναι γεγονός ότι ανάλογα ζητήματα έχουν καταγραφεί και σε άλλες περιοχές της χώρας και εν συνεχεία θα επιζητηθεί η βέλτιστη λύση για το συμφέρον των πολιτών.

Το ζήτημα είναι πολύπλοκο και διαιωνίζεται στη διαδρομή του χρόνου. Σε συνεργασία με το Υπουργείο Οικονομικών θα αναζητηθεί νομοθετική ρύθμιση που θα λύσει οριστικά το πρόβλημα και δεν θα προσκρούει σε νομικά εμπόδια, που σχετίζονται κυρίως με την ισχύουσα νομοθεσία περί φορολογίας και μεταβίβασης ακινήτων.

Έχουμε αποδείξει ότι για την Κυβέρνηση του Κυριάκου Μητσοτάκη δεν υπάρχουν πολίτες πρώτης και δεύτερης κατηγορίας. Σεβόμαστε όλους τους πολίτες και προσπαθούμε με έργα και όχι με λόγια να τους βοηθήσουμε, έτσι ώστε να βελτιώσουμε την καθημερινότητα και τη ζωή τους. Τους αμέσως επόμενους μήνες ελπίζω να είμαι σε θέση να σας πω περισσότερα γι’ αυτή τη συνολική ρύθμιση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Χαρίτου, έχετε και εσείς τρία λεπτά για τη δευτερολογία σας.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας άκουσα με πολλή προσοχή. Προφανώς θα συμφωνείτε ότι δεν αρκούν τα λόγια, δεν αρκεί να αναγνωρίζεται η ύπαρξη του προβλήματος και η μεγάλη κοινωνική διάσταση που έχει.

Αλλά την ίδια στιγμή σάς άκουσα να επικαλείστε το νομικό πλαίσιο -προφανώς είναι γνωστό το νομικό πλαίσιο του 1980-, για να καταλήξετε, όμως, να αρνηθείτε να δεσμευθείτε σε μια συγκεκριμένη νομοθετική ρύθμιση που έγινε σε ανάλογη περίπτωση, για παρόμοιο πρόβλημα, στη Λάρισα το 1989, με συγκεκριμένη νομοθετική ρύθμιση.

Το λέω αυτό γιατί αν, πράγματι, υπάρχουν διαφοροποιήσεις, αλλά στη βάση αυτής της ρύθμισης, να συζητηθεί το θέμα. Αν όμως είναι για να παραπέμπεται -όπως κατάλαβα- προς τα πίσω, σε συνδυασμό με ένα συνολικό πλαίσιο άλλων παρόμοιων οικισμών που ενδεχομένως υπάρχουν -που δεν διαφωνώ- και να προσπαθούμε να αναζητήσουμε δυνατότητες που υπάρχουν, νομίζω, κύριε Υπουργέ, ότι μάλλον κλωτσάμε το τενεκεδάκι προς τα πίσω.

Γνωρίζετε, κύριε Υπουργέ, τη νομοθετική ρύθμιση τη συγκεκριμένη που έχει υπάρξει για την περιοχή της Λάρισας. Σχεδόν τρεις μήνες είχατε την πρόταση, με βάση την ερώτηση που σας κατέθεσα -άλλωστε ανάλογη πρόταση έχει κατατεθεί και από τον Δήμο Κομοτηνής-, την είχατε στα χέρια σας και αν πραγματικά είχατε την πολιτική βούληση να συζητηθεί για να υπάρξει λύση, προφανώς, θα είχατε προχωρήσει. Και σας το λέω πολύ ειλικρινά ότι ο τρόπος που το χειρίζεστε, ο τρόπος που το παραπέμπετε το θέμα προς τα πίσω, μου θυμίζει κυρίως τη λογική να το αφήσουμε στο καλάθι των αχρήστων.

Θέλω να σας θυμίσω, κύριε Υπουργέ, κι έχει τη σημασία του, ότι η νομοθετική ρύθμιση που υπήρξε στη Λάρισα ήταν αποτέλεσμα διακομματικής συνεννόησης. Ψηφίστηκε από όλες τις πολιτικές δυνάμεις.

Εμείς σας λέμε ότι είμαστε έτοιμοι να συναινέσουμε, να υπάρξει μια νομοθετική πρωτοβουλία για τη συγκεκριμένη περιοχή απόδοσης των τίτλων στους κατοίκους του οικισμού του «Ηφαίστου». Αν συμφωνείτε, όπως υπαινίσσεστε, αλλά θέλετε να το ψάξετε, εμείς είμαστε έτοιμοι να καταθέσουμε και τροπολογία συγκεκριμένη, έτσι ώστε, πράγματι, να μπορέσει να δοθεί λύση σε ένα τέτοιο σοβαρό πρόβλημα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Θέλω να σας πω με κάθε ειλικρίνεια, η απόδοση των τίτλων ιδιοκτησίας σε αυτούς τους κατοίκους είναι ένα πρόβλημα που έχει υπερωριμάσει, κύριε Υπουργέ. Έπρεπε ήδη να έχει λυθεί. Και είναι άδικο στη σημερινή εποχή, που ζουν τόσο τραυματικά και ζουν σε μια τέτοια κατάσταση εξαθλίωσης, αυτή η συγκεκριμένη κοινωνική ομάδα, η περιθωριοποιημένη κοινωνική ομάδα, που, προφανώς, είναι κυρίως ντροπή για την ελληνική πολιτεία, κύριε Υπουργέ, να μη σκύψει πάνω στο πρόβλημα αυτό και να μη δώσει μια λύση, έτσι ώστε να τους βγάλει από ένα καθεστώς ημιπαρανομίας που ζουν.

Σας επαναλαμβάνω, υπάρχει νομοθετική ρύθμιση και μπορεί να γίνει ανάλογη με αυτή που έγινε στην περιοχή της Λάρισας. Και θέλω ειλικρινά να σας πω, αν εσείς δεν είστε έτοιμοι, αν δεν το έχετε στις προτεραιότητές σας, αν -δεν ξέρω- δεν έχετε τον πολιτικό χρόνο, να ξέρετε ότι μια άλλη προοδευτική κυβέρνηση, με κοινωνική ευαισθησία, θα δώσει λύση και σε αυτό το συγκεκριμένο πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πέτσα, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Δύο σημεία θα αναφέρω στη δευτερολογία μου, ένα επικοινωνίας και ένα ουσίας. Κατ’ αρχάς, εάν το θέμα αυτό είναι ένα θέμα που χρονίζει και αν θέλουμε χρόνο περισσότερο να το εξετάσουμε και αυτό είναι ένδειξη ότι δεν έχουμε εμείς κοινωνική ευαισθησία, αλλά έχετε εσείς, θα ήθελα να πω, γιατί δεν το λύσατε τεσσεράμισι χρόνια που κυβέρνησε ο ΣΥΡΙΖΑ; Άρα, αν κάποιος πετούσε το τενεκεδάκι προς τα κάτω, αυτός δεν είμαστε εμείς.

**ΔΗΜΗΤΡΙΟΣ ΧΑΡΙΤΟΥ:** Συμψηφισμούς θα κάνουμε τώρα, κύριε Υπουργέ; Είπα «διαχρονικά».

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Άρα το ζήτημα είναι ότι εγώ πιστεύω -όπως πιστεύω ότι κι εσείς έχετε καλές προθέσεις και όλες οι πτέρυγες της Βουλής- την κοινωνική ευαισθησία δεν πρέπει να την επικαλούμαστε επιλεκτικά, ιδίως όταν είμαστε στην Αντιπολίτευση, αλλά να φροντίζουμε να τη δένουμε στέρεα, συνταγματικά και νομικά, προκειμένου να μην υπάρχουν προβλήματα γι’ αυτούς τους ανθρώπους που θέλουμε, κατά τα άλλα, να μπορέσουμε να λύσουμε το πρόβλημά τους.

Όσον αφορά την ουσία, με χαρά ακούω ότι θα ήσασταν έτοιμος να στηρίξετε μία ρύθμιση, η οποία δεν θα είχε ανυπέρβλητα συνταγματικά εμπόδια. Και εδώ είμαστε να την επεξεργαστούμε αυτή τη λύση, όχι μόνο γι’ αυτόν τον οικισμό, αλλά και για όλους.

Και όσον αφορά τις προθέσεις μας, η καλύτερη ερμηνεία είναι η υπόθεση των Μετεώρων στο Δήμο Παύλου – Μελά, μία υπόθεση ενός οικισμού που βρισκόταν σε ομηρεία επί δεκαετίες, ένα θέμα που έπρεπε να το χειριστούμε. Το χειριστήκαμε από το καλοκαίρι και το φθινόπωρο και δώσαμε μια λύση στο τέλος της προηγούμενης χρονιάς.

Είμαι σε θέση να σας πω ότι τέτοιου είδους θέματα καλό είναι να τα λύσουμε συνολικά, αν έχουν όμοια χαρακτηριστικά, αν έχουν ανόμοια, όμως, πρέπει να μπούμε σε στοχευμένες ρυθμίσεις.

Επιφυλάσσομαι λοιπόν, για το μέλλον. Σας λέω ότι ναι, θέλουμε να δώσουμε λύσεις εκεί που δεν υπάρχουν συνταγματικά προβλήματα και ελπίζω να βρεθούν με τη διακομματική συναίνεση, όπως είπατε και εσείς, τέτοιες λύσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητηθεί η με αριθμό 477/1-3-2022 επίκαιρη ερώτηση πρώτου κύκλου της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Αγροτικής Ανάπτυξης και Τροφίμων, με θέμα: «Μέτρα για να μη φτωχοποιηθούν οι αγρότες».

Θα απαντήσει ο Υπουργός Αγροτικής Ανάπτυξης και Τροφίμων, κ. Γεώργιος Γεωργαντάς.

Κυρία Απατζίδη έχετε τον λόγο για την πρωτολογία σας.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Ευχαριστώ και εσάς, κύριε Υπουργέ, κατ’ αρχάς που είστε σήμερα εδώ για να μου απαντήσετε.

Η αφορμή για την επίκαιρη ερώτηση που κατέθεσα ήταν η περιοδεία που κάναμε το ΜέΡΑ25 με τον Γραμματέα μας, όπου συναντήσαμε τους αγρότες στα μπλόκα στη Λάρισα αλλά και εδώ, κύριε Υπουργέ, στα Μέγαρα, οι οποίοι σε μια συνάντηση που έκαναν, μίλησαν για τα προβλήματα που ουσιαστικά ταλανίζουν τον χώρο και τα οποία νομίζω τα γνωρίζετε πάρα πολύ καλά.

Οι αγρότες αυτή τη στιγμή έχουν σημαντικά προβλήματα με το κόστος παραγωγής, το οποίο ουσιαστικά θα εκτοξευθεί σε ένα αβάσταχτο επίπεδο αν δεν κάνετε κάτι, συγκεκριμένα στα ζητήματα που σας έθεσα και σας κατέθεσα και γραπτώς, που είναι η ρήτρα αναπροσαρμογής. Επιτρέψτε να πω για να σας προλάβω ότι αυτό που επικαλείστε ως Κυβέρνηση για το 80%, δημοσιεύματα που προκύπτουν από εφημερίδες που ασχολούνται με το συγκεκριμένο θέμα, μιλούν για 40%. Άρα δεν ισχύει.

Μιλάμε για αφορολόγητο κόστος παραγωγής, κόστος πετρελαίου, το οποίο ούτως ή άλλως το κάνετε στους εφοπλιστές. Εδώ γιατί δεν έχετε την ανάλογη προσέγγιση;

Τρίτον, ζητάμε ο ΦΠΑ να πάει στο 0% γιατί με αυτόν τον τρόπο ουσιαστικά θα τους δώσετε μια δυνατότητα ρευστότητας, έτσι ώστε να αποφευχθεί και τελικά να επωφεληθεί ο καταναλωτής, όλοι εμείς που ουσιαστικά βιώνουμε αυτή τη στιγμή την ακρίβεια.

Και κάτι πολύ σημαντικό για τον κανονισμό του ΕΛΓΑ, το οποίο οι παραγωγοί πρέπει να ξέρετε ότι το έθεσαν και στη συνάντηση στα Μέγαρα, είναι ότι θα πρέπει να είναι άμεση και πλήρης η αποζημίωση για όλες τις καταστροφές. Τι σημαίνει αυτό για να μας καταλάβει και ο ελληνικός λαός ο όποιος μας ακούει; Ότι μπορεί να καταστραφούν τα πορτοκάλια κάποιου, αλλά δεν έχει σημασία μόνο αυτό. Παράδειγμα στην ανατολική Αττική, στον Μαραθώνα έχει και το θερμοκήπιο. Μπορεί να καταστραφεί και το θερμοκήπιο. Γι’ αυτό ο κεφαλαιουχικός εξοπλισμός θα πρέπει να αποζημιώνεται.

Οπότε, κύριε Υπουργέ, σας ερωτώ τι προτίθεστε να κάνετε για να γίνουν όλες αυτές οι αναγκαίες προσαρμογές στην αγροτική πολιτική.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργαντά, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, ευχαριστώ για την ερώτηση πραγματικά, γιατί δίνει την ευκαιρία και να θυμίσουμε ακριβώς τις παρεμβάσεις που έχουμε κάνει για να στηρίξουμε τους αγρότες σε μια δύσκολη συγκυρία, την οποία βέβαια βιώνουμε όλοι, αλλά ακόμη περισσότερο οι αγρότες, καθώς το κόστος παραγωγής έχει αυξηθεί πάρα πολύ από εξωγενείς παράγοντες. Το ξέρουμε όλοι, αλλά αυτό δεν σημαίνει ότι η πολιτεία, η Κυβέρνηση δεν πρέπει να πράξει ό,τι είναι δυνατόν, έτσι ώστε ο πρωτογενής τομέας να στηριχθεί, ακριβώς επειδή υπάρχουν και ζητήματα επισιτιστικής επάρκειας, τα οποία βεβαίως απασχολούν αυτή τη στιγμή όλες τις ευρωπαϊκές χώρες και όλο τον κόσμο.

Σε αυτό λοιπόν, το πεδίο και προσπαθώντας να απαντήσω στα ερωτήματά σας -τον ΕΛΓΑ θα τον αφήσω για την δευτερολογία μου, κυρία συνάδελφε-, θέλω να πω το εξής: ήδη η παρούσα Κυβέρνηση από το φθινόπωρο, από το καλοκαίρι, διαβλέποντας τα ζητήματα τα οποία προκύπτουν μετά την ενεργειακή κρίση, που είχε ξεκινήσει νωρίτερα από τον πόλεμο, έκανε παρεμβάσεις συγκεκριμένες για να μπορέσει να στηρίξει τους αγρότες. Σε αυτό το πλαίσιο για να σας δώσω και μία απάντηση σε σχέση με το 80% της ρήτρας αναπροσαρμογής έγιναν και εκπτώσεις από τη ΔΕΗ στα αγροτικά τιμολόγια, που έφταναν μέχρι 50%. Αυτές οι εκπτώσεις που έγιναν από τον Αύγουστο και μετά, είναι αυτές που συνυπολογίζονται με τη ρήτρα αναπροσαρμογής, έτσι ώστε συνολικά να καλύπτεται το 70%. Ο λόγος δηλαδή για τον οποίο δεν βλέπουν κάποιοι απευθείας το 80%. Ο λόγος λοιπόν για τον οποίο δεν βλέπουν κάποιοι απευθείας το 80% αυτής της έκπτωσης είναι επειδή σε αυτή συμπεριλαμβάνεται -και αφαιρείται, βεβαίως-, συνυπολογίζεται η έκπτωση η προηγούμενη που έγινε από τις 5 Αυγούστου και μετά.

Συνολικά, όμως, το όφελος είναι το 80% της ρήτρας αναπροσαρμογής. Να θυμίσω ότι αυτό έγινε από Αύγουστο έως Δεκέμβριο. Υπήρξε η πρόβλεψη από Γενάρη έως Φλεβάρη για το 50% της ρήτρας αναπροσαρμογής.

Εγώ ως Υπουργός Αγροτικής Ανάπτυξης και Τροφίμων η πρώτη υπογραφή την οποία έθεσα ήταν αυτή για την διάθεση 50 εκατομμυρίων από τη δυνατότητα για αποζημίωση de minimis του Υπουργείου, προκειμένου να στηριχθεί αυτή η πρωτοβουλία της Κυβέρνησης. Και βεβαίως, όπως έχει ανακοινώσει και ο συναρμόδιος Υπουργός, ο κ. Σκρέκας, το επόμενο διάστημα θα έχουμε και την ανακοίνωση των νέων μέτρων στήριξης των αγροτών γι’ αυτή την επόμενη περίοδο που είναι η αρδευτική περίοδος και καταλαβαίνετε πόσο σημαντικό είναι να στηρίξουμε τους αγρότες σε αυτή την πολύ δύσκολη περίοδο.

Ταυτόχρονα με αυτό ξέρετε πολύ καλά ότι ανακοινώσαμε και βεβαίως γίνεται η διαδικασία για να μπορέσουν να δοθούν 60 εκατομμύρια επιστροφή από τον ειδικό φόρο κατανάλωσης από το πετρέλαιο. Κάναμε μία αλλαγή στον προσανατολισμό αυτής της επιστροφής που κατά ομολογία είναι προς τη σωστή κατεύθυνση. Ενισχύουμε τους κατά κύριο επάγγελμα αγρότες. Ενισχύουμε, χωρίς να αποκλείουμε ότι και σε άλλες κατηγορίες δεν υπάρχουν παραγωγοί, κατά κύρια βάση πραγματικά τους παραγωγούς. Να θυμίσω ότι οι κατά κύριο επάγγελμα αγρότες είναι περίπου τριακόσιες σαράντα χιλιάδες. Έχουμε τη μείωση του ΦΠΑ στα αγροεφόδια, στα λιπάσματα. Έχουμε το μεταφορικό ισοδύναμο για την Κρήτη. Έχουμε συνεχείς παρεμβάσεις και όλες αυτές οι παρεμβάσεις γίνανε πριν ξεσπάσει ο πόλεμος, πριν την εισβολή στην Ουκρανία.

Και αυτό το λέω για τον εξής λόγο, γίνανε παρεμβάσεις και στην Ευρωπαϊκή Επιτροπή τόσο από τον ίδιο τον Πρωθυπουργό, τον Κυριάκο Μητσοτάκη όσο βεβαίως στη συνέχεια και στο Συμβούλιο Υπουργών από εμένα, που ζητήθηκαν συγκεκριμένα μέτρα στήριξης των αγροτών και τις επόμενες ημέρες, όπως έχει προαναγγελθεί με βάση τα νέα δεδομένα, τα οποία έχουν δημιουργηθεί, θα έχουμε την ανακοίνωση νέων μέτρων στήριξης των αγροτών.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Απατζίδη, έχετε τον λόγο για τη δευτερολογία σας.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Σας άκουσα με προσοχή και καταλαβαίνω ότι είστε νέος στο συγκεκριμένο Υπουργείο. Παρ’ όλα αυτά δεν μου απαντήσατε ουσιαστικά. Θεωρώ ότι είναι ελλιπής εντελώς η απάντησή σας και θα σας εξηγήσω γιατί.

Εμείς μιλάμε ως ΜέΡΑ25 συγκεκριμένα και λέμε: κατάργηση της ρήτρας αναπροσαρμογής, 0% ΦΠΑ, να είναι αφορολόγητο το πετρέλαιο. Και το τονίζω αυτό, γιατί θεωρώ ότι μπορείτε να έχετε ειδικούς επιστήμονες μέσα στο Υπουργείο σας, είμαι σίγουρη ότι τους έχετε, έτσι ώστε να κάνουν την πρόβλεψη και να πουν: ένας παραγωγός έχει τόσα στρέμματα, κάποιος έχει τόσες καλλιέργειες οπότε δεν θα υπάρξει -γιατί μπορεί να το πείτε και αυτό στη δευτερολογία σας- κάποιου είδους λαθρεμπόριο.

Εμείς καταλαβαίνουμε και τους εξωγενείς παράγοντες ως ΜέΡΑ25 και τους έχουμε τονίσει, ούτως ή άλλως και λόγω πανδημίας και για την κατάσταση αυτή την στιγμή που βιώνουμε όλοι μας με την Ουκρανία. Θα ήθελα, όμως, να τονίσω ότι αν δεν καταργηθούν αυτά και να παρασχεθεί το αφορολόγητο πετρέλαιο και τα υπόλοιπα μέτρα που έθεσα δεν μπορεί να υπάρχει κάποια αλλαγή ουσιαστική για αυτούς τους ανθρώπους.

Και ξέρετε κάτι; Δεν έχει σημασία το τι θα πω εγώ ούτε το τι θα πείτε εσείς με όλο τον σεβασμό και στη διαδικασία και σε εσάς. Το ζήτημα είναι ότι την Παρασκευή οι αγρότες θα είναι εκεί και εμείς θα είμαστε μαζί τους, αλλά δεν θα είναι μόνοι τους οι αγρότες, θα είναι και ο κόσμος γιατί αυτή τη στιγμή υποφέρει στο σύνολό του για την ακρίβεια. Και ναι, έχετε ευθύνη ως Κυβέρνηση και θα πρέπει κάποια στιγμή να αναλογιστείτε το τι θα πρέπει να κάνετε και όχι κάθε φορά να λέτε ότι φταίει πάντοτε ένας εξωγενής παράγοντας, ο οποίος συμφωνούμε ότι ευθύνεται για αυτή την κατάσταση, αλλά δεν είναι μόνο αυτό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Απατζίδη.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, όπως ανέφερα, το γεγονός ότι είναι εξωγενείς οι παράγοντες δεν απαλλάσσει την Κυβέρνηση από την ευθύνη να επιχειρήσει και να κάνει ό,τι περισσότερο μπορεί για να στηρίξει τους αγρότες σε αυτή την πολύ δύσκολη περίοδο στηρίζοντας και την ελληνική περιφέρεια, αλλά στηρίζοντας συνολικά και την ελληνική κοινωνία η οποία πρέπει να έχει τη δυνατότητα να προμηθεύεται τα αγροτικά προϊόντα τα οποία καλλιεργούνται στη χώρα μας.

Βεβαίως, όπως είπα, συνολικά το πακέτο των ενισχύσεων μέχρι αυτή τη στιγμή ήταν 180 εκατομμύρια. Κανείς δεν είπε ότι αρκεί αυτή η προσπάθεια πραγματικά για να αναπληρώσει όλη την αύξηση του κόστους παραγωγής, που υπάρχει αυτή τη στιγμή στους αγρότες. Γι’ αυτό τον λόγο θα ανακοινωθούν επιπλέον μέτρα τις επόμενες ημέρες και όπως ξέρετε πολύ καλά, ο Πρωθυπουργός αναφερόμενος προχθές στις παρεμβάσεις που θα γίνουν, αναφέρθηκε σε νοικοκυριά, σε επιχειρήσεις και στους αγρότες, σε αυτές τις τρεις κατηγορίες όπως τις κατονόμασε.

Νομίζω, λοιπόν, ότι το επόμενο διάστημα θα δούμε συγκεκριμένα μέτρα, τα οποία πρέπει να είναι και βραχυπρόθεσμα και μεσοπρόθεσμα, ακριβώς και για τη στήριξη των αγροτών, αλλά συγχρόνως και για την ενδυνάμωση της χώρας μας στο να εξαρτάται από την αναγκαία εισαγωγή αγροτικών προϊόντων από το εξωτερικό, από άλλες χώρες.

Πρέπει να περιορίσουμε αυτή την εξάρτηση. Γι’ αυτό τον λόγο έχουμε ζητήσει από το Συμβούλιο Υπουργών, από την Ευρωπαϊκή Επιτροπή συγκεκριμένα μέτρα στήριξης για παραγωγές προϊόντων τις οποίες εισαγάγαμε μέχρι τώρα από Ουκρανία και Ρωσία, όπως είναι το μαλακό σιτάρι και ο αραβόσιτος. Ήδη, όπως έχει ανακοινωθεί, το μαλακό σιτάρι θα είναι μέσα στις συνδεδεμένες επιδοτήσεις για τη νέα περίοδο και θα ζητηθεί από εμένα να συμπεριληφθεί και ο αραβόσιτος, που είναι πολύ αναγκαίο συστατικό για τις ζωοτροφές. Είμαστε σε μια συνεχή παρακολούθηση αυτής της πολύ δύσκολης συγκυρίας.

Ξέρετε, όμως, ότι όλα αυτά πρέπει να γίνονται μέσα σε ένα συγκεκριμένο πλαίσιο, το δημοσιονομικό πλαίσιο το οποίο υπάρχει που το παρακολουθούμε, γιατί δεν ξέρουμε πόσο καιρό θα διαρκέσει αυτή η κρίση. Είμαστε παρόντες. Είναι μια δυναμική διαδικασία η αντιμετώπιση αυτής της κρίσης. Προσπαθούμε να είμαστε κοντά στους αγρότες σε κάθε βήμα αυτής της προσπάθειας, παρακολουθώντας τις εξελίξεις, έτσι ώστε να μπορέσουμε να είναι πραγματικά συνεχής η υποστήριξή τους.

Σε σχέση με την οφειλόμενη απάντησή μου για τον ΕΛΓΑ, πράγματι υπάρχει η αδήριτη ανάγκη να γίνει μία αναθεώρηση του Κανονισμού και του τρόπου λειτουργίας του ΕΛΓΑ και αυτό προκύπτει από την ίδια τη ζωή, από τα ίδια τα γεγονότα. Η κλιματική αλλαγή, η οποία έχει γίνει μέρος της ζωής κυρίως των αγροτών, είναι κάτι το οποίο πρέπει να αντιμετωπιστεί με μια επικαιροποίηση των στοιχείων, με μια άλλη θεώρηση. Το ίδιο ισχύει και για το οργανόγραμμα του ΕΛΓΑ. Όπως ξέρετε και έχει ανακοινωθεί από τον ΕΛΓΑ, έχουν συνταχθεί σχετικές μελέτες.

Είμαστε κοντά στο σημείο στο οποίο θα μπορούμε να παρουσιάσουμε τις μεταρρυθμίσεις αυτές, αλλά βεβαίως να αναφέρουμε ότι ο ΕΛΓΑ κατάφερε αυτό το πολύ δύσκολο διάστημα, των πολύ μεγάλων φυσικών καταστροφών λόγω ακριβώς της κλιματικής αλλαγής, να αντεπεξέλθει. Οι πληρωμές που έχει πραγματοποιήσει μέχρι σήμερα, μαζί με τα 44 εκατομμύρια που δόθηκαν πριν λίγες μέρες, αγγίζουν τα 290 εκατομμύρια ευρώ για τις φυσικές καταστροφές. Καταλαβαίνετε ότι είναι πραγματικά ένα πολύ μεγάλο νούμερο, το οποίο ξεπερνάει τα ίδια τα έσοδα του ΕΛΓΑ και υπήρξε κρατική ενίσχυση για να μπορέσει να συγκεντρωθεί αυτό το πολύ μεγάλο ποσό. Και βεβαίως έχει συντμηθεί πάρα πολύ ο χρόνος για την αποζημίωση των αγροτών μας και νομίζω ότι αυτό έχει γίνει συνείδηση σε όλους.

Είναι μια δύσκολη συγκυρία αυτή που βιώνουμε. Προσπαθούμε να τη διαχειριστούμε και σίγουρα οι προτάσεις της Αντιπολίτευσης, οι προτάσεις των αγροτών για τους οποίους η πόρτα του Υπουργείου είναι πάντα ανοικτή και την Παρασκευή θα είμαστε εκεί για να τους ακούσουμε εκ νέου, σίγουρα συμβάλλουν στην καλύτερη, στη συνολικότερη αξιολόγηση της κατάστασης και την αντιμετώπισή της.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την πέμπτη με αριθμό 494/4-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Πρωτοβουλίες για την προτεραιότητα διασφάλισης της διατροφικής επάρκειας της χώρας μας και όλης της Ε.Ε και αναπροσανατολισμός της ΚΑΠ - Να αναζητηθούν άμεσα εναλλακτικές πηγές για σιτάρι αλλά και πρώτες ύλες ζωοτροφών».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Μετά τις αλλεπάλληλες κρίσεις, την οικονομική, την πανδημία, η εισβολή της Ρωσίας στην Ουκρανία, εκτός από τις ανθρώπινες απώλειες, απειλεί και τα οικονομικά και κοινωνικά κεκτημένα της ειρήνης. Στην Ελλάδα βιώνουμε ήδη έντονα τις πρώτες επιπτώσεις από το δεύτερο κύμα ακρίβειας, που προκαλεί ο πόλεμος αλλά και η αδράνεια συνολικά για αποφάσεις και αποτελεσματικά μέτρα για την αντιμετώπιση του πρώτου κύματος της ακρίβειας.

Ενέργεια, ηλεκτρικό, πετρέλαιο, αέριο προκάλεσαν και προκαλούν αλυσιδωτές αντιδράσεις και τεράστιες αυξήσεις στο κόστος παραγωγής. Η ΕΛΣΤΑΤ ανακοίνωσε σήμερα ότι το Γενάρη, πριν την κρίση, δυστυχώς είχαμε 20% αύξηση του δείκτη τιμών καταναλωτή των εισροών. Έπεται συνέχεια.

Τα μέτρα που έχετε πάρει, βεβαίως, τα έχουμε μελετήσει. Δεν αρκούν. Και δεν είναι ότι θα είναι κάποια συμπληρωματικά. Είναι σταγόνα στον ωκεανό.

Επιπλέον, υπάρχει φόβος και αβεβαιότητα στους καταναλωτές, αλλά και στους οικονομικούς παράγοντες. Γίνεται λόγος για αρνητικές και έντονες συνέπειες και ελλείψεις σε πολλές πρώτες ύλες. Βεβαίως, έχουμε προβλήματα λόγω του ότι η Ρωσία και η Ουκρανία είναι προμηθευτές μας σε καλαμπόκι, σιτάρι κ.λπ., πρώτες ύλες για ζωοτροφές αλλά και λιπάσματα. Θα πρέπει, λοιπόν, να αναζητήσουμε άμεσα και εναλλακτικούς τρόπους προμήθειας να καλυφθούν οι παραγωγοί μας και βεβαίως σε σχέση με την επισιτιστική επάρκεια.

Όμως, δεν αναφέρομαι με την ερώτησή μου, κύριε Υπουργέ, απ’ ό,τι θα είδατε, μόνο στα άμεσα μέτρα και σε άμεσες ενέργειες. Θεωρώ ότι η Ευρώπη στα τρία μεγάλα θέματα πρέπει να δει τι θα κάνει άμεσα με μια επικαιροποίηση της στρατηγικής και αναπροσανατολισμό των πολιτικών που έχει μέχρι τώρα. Είναι αφ’ ενός μεν η ενέργεια, αφ’ ετέρου το ζήτημα που έχει να κάνει με την κοινή άμυνα και ασφάλεια, είναι και το θέμα της διατροφικής επάρκειας που αποτελεί μια πραγματική προϋπόθεση για να μπορέσουν να επιβιώσουν οι λαοί. Γι’ αυτό, λοιπόν, θέλω να μου πείτε για τα άμεσα μέτρα, αλλά και για την Κοινή Αγροτική Πολιτική και τον αναπροσανατολισμό της. Τι σκέφτεστε, τι έχετε ήδη κάνει και τι θα κάνετε από εδώ και πέρα;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ για την πολύ καίρια ερώτηση την οποία θέσατε και η οποία πραγματικά απασχολεί αυτή τη στιγμή στο νέο πλαίσιο το οποίο έχει διαμορφωθεί, όχι μόνο τους ίδιους τους αγρότες, όχι μόνο όλους όσους εμπλέκονται με τον πρωτογενή τομέα, αλλά βεβαίως και όλες τις κυβερνήσεις της Ευρωπαϊκής Ένωσης, καθώς όπως σωστά είπατε έχουμε μια ραγδαία αλλαγή των συνθηκών.

Μέσα σ’ αυτή τη ραγδαία αλλαγή των συνθηκών έγινε συνείδηση ότι η Ευρώπη οφείλει να λύσει τα ζητήματα επισιτιστικής επάρκειας, τους κινδύνους που μπορεί να προκύψουν στο μέλλον, έτσι ώστε να μην υπάρχει πότε άλλοτε κανένας αντίστοιχος κίνδυνος με αυτόν που διαφαίνεται ότι ίσως υπάρχει αυτή τη στιγμή. Οπότε, έχουν γίνει συζητήσεις οι οποίες πριν λίγο καιρό φαίνονταν ως συζητήσεις τις οποίες δεν μπορεί να τις αγγίξει κάποιος. Ξέρετε πολύ καλά ότι ο Γάλλος ομόλογός μου στο συμβούλιο της 2ας Μαρτίου έθεσε το ζήτημα της κατάργησης του μέτρου της αγρανάπαυσης, για παράδειγμα. Καταλαβαίνετε ότι αυτό δίνεται ακριβώς επειδή πρέπει να αξιοποιηθούν όλες οι καλλιεργήσιμες εκτάσεις.

Βεβαίως, παρακολουθώντας τη συζήτηση στην Ευρώπη εμείς οφείλουμε να είμαστε συγκεκριμένοι, να είμαστε διεκδικητικοί και με συγκεκριμένο σχέδιο να προχωρήσουμε σε ό,τι αφορά στη χώρα μας, στο σύνολο, βεβαίως, της Ευρώπης, μέσα στην αναζήτηση των νέων μέσων που πρέπει να αξιοποιηθούν.

Ζήτησα τρία συγκεκριμένα πράγματα στο Συμβούλιο Υπουργών της 2ας Μαρτίου. Το πρώτο είναι, βεβαίως, το αυτονόητο να αναπληρωθεί αυξημένο κόστος παραγωγής των αγροτών έτσι ώστε να μπορέσουν όλες τις καλλιέργειες τους να τις διατηρήσουν, να μπορέσουν να παράξουν μέσα στη χρονιά.

Το δεύτερο το οποίο ζήτησα είναι ότι πρέπει να ενισχυθούν με κάθε τρόπο οι καλλιέργειες εκείνες, οι συγκεκριμένες, οι οποίες αφορούν προϊόντα τα οποία εισάγαμε από τις εμπλεκόμενες χώρες Ουκρανία και Ρωσία και Μολδαβία για να μπορέσουμε, ακριβώς, να έχουμε επάρκεια. Μιλάμε για δημητριακά, μιλάμε για μαλακό σιτάρι.

Και βεβαίως, δεν έχει σχέση με την επάρκεια, αλλά έχει σχέση συνολικά με τον πρωτογενή τομέα, να ενεργοποιηθούν και τα μέτρα στήριξης, η λεγόμενη ΚΟΑ, όπου υπάρχουν εμπλοκές στην εξαγωγή προϊόντων μας θα μπορέσουν αυτά να απορροφηθούν με επιδότηση στις τοπικές αγορές και σε διάφορες δομές.

Βεβαίως, έξω από αυτό, επανενεργοποιήθηκε στο Υπουργείο μας η Επιτροπή Επισιτιστικής Ασφάλειας η οποία έχει τη συμμετοχή έξοχων υπηρεσιακών παραγόντων, πολλών εκπροσώπων της αγοράς, αλλά και ακαδημαϊκών και στους οποίους διατυπώθηκε το ερώτημα, παράλληλα με τις ενέργειες τις οποίες εμείς έχουμε αυτή τη στιγμή, να δοθούν και οι καλύτερες εναλλακτικές για τα βραχυπρόθεσμα μέτρα ως προς τις αγορές οι οποίες θα μπορέσουν να καλύψουν τη ζήτηση που θα υπάρξει για συγκεκριμένα προϊόντα και βεβαίως, να μπορέσουμε όλα τα εμπόδια τα οποία ίσως υπάρχουν σε σχέση με την εισαγωγή προϊόντων να εξαλειφθούν, έτσι ώστε να μπορέσουν οι εισαγωγείς μας να επιτελέσουν το έργο τους, αναζητώντας εναλλακτικές σε αυτές τις αγορές χωρίς να χρειάζεται να έχουν να αντιμετωπίσουν και μια γραφειοκρατία αχρείαστη, ειδικά αυτές τις ώρες.

Οπότε, οι στοχευμένες αυτές ενέργειές μας σκοπό έχουν και την αναζήτηση των εναλλακτικών αγορών και βεβαίως, την ενίσχυση των παραγωγών και των καλλιεργειών οι οποίες είναι αναγκαίες. Σας ανέφερα πριν –ήσασταν μάλλον εδώ και το ακούσατε- ότι στο πλαίσιο αυτό έχει ήδη ζητηθεί η διαμόρφωση των συνδεδεμένων ενισχύσεων και ως προς το αραβόσιτο και ως προς το μαλακό σιτάρι.

Θα έχω την ευκαιρία στη δευτερολογία μου να πω και περισσότερα μέτρα τα οποία έχουν ζητηθεί από την εργαλειοθήκη της Ευρωπαϊκής Επιτροπής, η οποία αναμένεται το επόμενο διάστημα να ανακοινωθεί.

**ΠΡΟΕΔΡΕΥΩΝ (Γεώργιος Λαμπρούλης):** Τονλόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, για τα άμεσα μέτρα πρέπει να γίνεται πιο αποτελεσματικοί με αποφάσεις στην ώρα τους, αλλά και με την διάθεση του ποσού που απαιτείται για να υπάρχει αποτελεσματικότητα στην ανάσχεση της ακρίβειας, στην ανάσχεση της αύξησης του κόστους παραγωγής, η οποία, βέβαια, μεταδίδεται σε όλα τα προϊόντα και τις υπηρεσίες.

Θα πρέπει επιτέλους να πάρετε απόφαση για τον ειδικό φόρο κατανάλωσης. Δεν γίνεται. Αυτό αφορά όλους τους καταναλωτές, βεβαίως. Αφορά, όμως, και όλη την παραγωγή. Να δείτε και τον ΦΠΑ στα βασικά αγαθά, όπως επίσης να επιβληθεί πλαφόν στη ρήτρα αναπροσαρμογής. Δεν γίνεται να είναι απεριόριστη η ρήτρα αναπροσαρμογής. Πρέπει να υπάρχει ένα περιθώριο. Από εκεί και πέρα υπάρχει το ρίσκο του επιχειρηματία. Καπιταλιστικό σύστημα έχουμε, αν κατάλαβα καλά.

Έχετε βάλει καμμία ρήτρα αναπροσαρμογής στις τιμές του αγρότη; Το λάδι έπεσε αυτές τις ημέρες. Από 3,65 ευρώ πήγε 3,10 ευρώ στην Κρήτη και το ρεύμα ανέβηκε, γιατί είναι η ρήτρα αναπροσαρμογής. Εδώ, λοιπόν, πρέπει να πάρετε αποφάσεις.

Πρέπει να θεσμοθετήσουμε τώρα την κάρτα ενέργειας. Δεν γίνεται να πάμε παραπέρα. Αυτά είναι, βεβαίως, άμεσα μέτρα. Και σας είπα ότι η απόφαση για το ηλεκτρικό ρεύμα που ήρθε καθυστερημένα, έδωσε μια ανάσα, αλλά δεν φτάνει. Δεν θα μπορέσουν να καλλιεργήσουν οι άνθρωποι στη σεζόν που έρχεται.

Πάμε τώρα στα μεσοπρόθεσμα και στον αναπροσανατολισμό -που χρειάζεται, όμως, τώρα να ληφθούν οι αποφάσεις- της Κοινής Αγροτικής Πολιτικής. Αυτά που λέγαμε πριν από έξι μήνες και που η κάθε χώρα πρότεινε για την Κοινή Αγροτική Πολιτική τώρα δεν ισχύουν. Πρέπει να ξαναμπούν κάτω τα μολύβια, να ξαναμελετήσουμε τα δεδομένα και να αναπροσανατολίσουμε την Κοινή Αγροτική Πολιτική.

Κανένας παραγωγός δεν πρέπει να μένει χωρίς ενίσχυση. Θα πρέπει να υπάρχει κατά 80%, τουλάχιστον, η διάθεση των ενισχύσεων σε σύνδεση με την παραγωγή. Δεν γίνεται. Θα ενισχύσουμε, βεβαίως, τους αγρότες, αλλά θα ενισχύσουμε την αγροτική παραγωγή. Και αυτό μπορείτε να το δείτε κάλλιστα από τα στοιχεία του Υπουργείου Οικονομικών ποιοι δηλώνουν αγροτικό εισόδημα και οι μικροί παραγωγοί και οι μεγαλύτεροι και ποιοι λαμβάνουν επιδοτήσεις. Κάποιοι που παράγουν, δεν παίρνουν επιδοτήσεις. Αυτό το κενό πρέπει να το καλύψουμε.

Βεβαίως, υπάρχει και η διάσταση του εισοδήματος του αγρότη που καλύπτεται μέσα από τις ενισχύσεις, δεν το παραγνωρίζουμε, είναι κι αυτό μια μεγάλη ανάγκη. Αλλά, προς θεού, δεν πρέπει να υπάρχει κανένας παραγωγός που να μην λαμβάνει ενίσχυση. Γιατί έρχεται η ανάγκη τώρα να πούμε δώστε ενισχύσεις για το πετρέλαιο, δώστε ενισχύσεις για να πάρει λιπάσματα. Μα, αυτό πρέπει να είναι μόνιμο. Μονίμως πρέπει να ενισχύεται με βάση το κόστος του, μέσα από την Κοινή Αγροτική Πολιτική. Για αυτό μίλησα για αναπροσανατολισμό της Κοινής Αγροτικής Πολιτικής.

Και δείτε, επιτέλους, τα θέματα που σας έχουμε βάλει για την Κρήτη. Δεν μπορεί η σταφίδα να είναι εκτός. Δεν γίνεται να μην εντάσσεται -αφορά λίγους παραγωγούς, αλλά είναι πάρα πολύ σημαντικό- η βιολογική μπανάνα της Κρήτης. Είναι εκτός. Σας το λέω ως παράδειγμα. Είναι ένα προϊόν μοναδικό στην Ευρώπη και που, βεβαίως, δεν έχει καμμία σχέση με την εισαγόμενη.

Σας το λέμε ως παράδειγμα για να δείτε ότι μέσω της Κοινής Αγροτικής Πολιτικής μπορείτε, εφόσον σήμερα τεθεί αυτό το θέμα του αναπροσανατολισμού, να έχετε μια ισχυρή στήριξη στον παραγωγό στην προοπτική της διατροφικής επάρκειας όχι μόνο για την Ελλάδα, αλλά και για ολόκληρη την Ευρώπη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, χαίρομαι πραγματικά που στον λόγο σας χρησιμοποιήσατε πολλές φορές τη λέξη «στήριξη» των παραγωγών. Νομίζω ότι ήρθε η ώρα, πραγματικά, μιας διαφορετικής προσέγγισης όλης αυτής της υπόθεσης, όλης αυτής της διαδικασίας. Και η Κυβέρνηση η αλήθεια είναι ότι στις δυνατότητες που είχε πριν από είκοσι ημέρες να στηρίξει όσους ασχολούνται με τον πρωτογενή τομέα, το έπραξε κατά κύρια βάση στοχεύοντας στους πραγματικούς παραγωγούς, σε αυτούς που σήμερα έχει ανάγκη η ελληνική κοινωνία να παράξουν, για να μπορέσουμε να έχουμε την επισιτιστική επάρκεια, η οποία είναι αναγκαία.

Και πώς το κάναμε αυτό; Η επιστροφή του ειδικού φόρου κατανάλωσης των 60 εκατομμυρίων ευρώ ξέρετε πολύ καλά ότι έγινε με τρία κριτήρια: Το ένα ήταν ότι θα δοθεί -οι αποφάσεις έχουν παρθεί- μόνο στους κατά κύριο επάγγελμα αγρότες, βεβαίως, με βάση τα δηλωθέντα στρέμματα καλλιέργειας, όπως θα γίνουν από τη δήλωση ΟΣΔΕ που θα ακολουθήσει το επόμενο διάστημα, αλλά και με μία ακόμη παράμετρο η οποία τέθηκε για πρώτη φορά, η οποία έχει να κάνει ακριβώς με το ποσοστό αυτής της επιστροφής, έχει να κάνει με τα δηλωθέντα εισοδήματα από πραγματική παραγωγή των τριών τελευταίων ετών. Γιατί, πολύ σωστά το λέτε, δεν αρκεί η δήλωση των καλλιεργειών για να μπορέσουμε να πάμε και να ενισχύσουμε μια συγκεκριμένη δραστηριότητα. Πρέπει να υπάρχει μια παραγωγή, η οποία είναι τόσο πολύ σημαντική αυτή τη στιγμή.

Το αν όλη αυτή η κουβέντα σε επίπεδο Ευρωπαϊκής Ένωσης θα οδηγήσει και σε μία αναθεώρηση του τρόπου προσέγγισης της Κοινής Αγροτικής Πολιτικής είναι κάτι που δεν μπορώ αυτή τη στιγμή να το πω. Αλλά, είναι σίγουρο ότι ξεκίνησε μια κουβέντα στην οποία θα συμμετέχουμε και στην οποία θα κάνουμε συγκεκριμένες προτάσεις, οι οποίες πραγματικά να οδηγούν προς την κατεύθυνση αυτή, στην κατεύθυνση δηλαδή, στήριξης του πραγματικού παραγωγού, στήριξης της παραγωγής. Γιατί νομίζω ότι σε αυτό το κριτήριο κανείς από κάθε πολιτική δύναμη μέσα στο Κοινοβούλιο δεν θα έχει αντίρρηση, τουλάχιστον ως προς τη θεώρηση και την προσέγγιση.

Σε σχέση τώρα με την ανακοίνωση, πολύ σωστά είπατε, των επόμενων μέτρων στήριξης, που πρέπει να γίνει άμεσα γιατί στα βραχυπρόθεσμα ειδικά μέτρα πρέπει να προλάβουμε την καλλιεργητική περίοδο, η οποία για τις περισσότερες καλλιέργειες ξεκινάει τώρα, όπως έχει ήδη ανακοινωθεί, τις επόμενες λίγες ημέρες θα έχουμε την αναλυτική ανακοίνωση των μέτρων αυτών, με βάση και τις ανακοινώσεις της Ευρωπαϊκής Επιτροπής για την εργαλειοθήκη, όπου θα δίνεται η δυνατότητα χρησιμοποίησης για τις κρατικές ενισχύσεις. Υπάρχει ευτυχώς, η τεχνογνωσία στην Ευρωπαϊκή Επιτροπή και κάτι ανάλογο έγινε για την περίοδο της πανδημίας και την αντιμετώπιση αυτής, οπότε νομίζουμε ότι είναι έτοιμη η Ευρώπη, είμαστε έτοιμοι εμείς το επόμενο διάστημα να κινηθούμε πάρα πολύ γρήγορα γιατί η καλλιεργητική περίοδος, η οποία έρχεται, είναι αναγκαίο να υποστηριχθεί με κάθε τρόπο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Και συνεχίζουμε με τη δεύτερη με αριθμό 486/3-3-2022 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων, με θέμα: «Ρυθμίσεις θεμάτων στέγασης ευπαθών ομάδων πληθυσμού».

Έχετε τον λόγο, κύριε Πάνα.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, για τη στεγαστική αποκατάσταση ευπαθών ομάδων πληθυσμού ο νομοθέτης προέβλεψε δύο παράλληλες διαδικασίες παραχώρησης οικοπέδων. Η πρώτη από αυτές θεσμοθετήθηκε με αγροτικό κώδικα και ισχύει σε συνδυασμό με το άρθρο 4 και 9 του ν.3138/203 από 24-4-1985. Η δεύτερη από αυτές θεσμοθετήθηκε με τη διάταξη του άρθρου 187 του ν.3463/2006, Κώδικας Δήμων και Κοινοτήτων, με τίτλο «εκποίηση οικοπέδων σε άστεγους δημότες». Και για τα δύο αυτά συστήματα αποκατάστασης προβλεπόταν η καταβολή τμήματος για την απόκτηση του οικοπέδου και η υποχρέωση του δικαιούχου να ανεγείρει κατοικία μέσα σε αποκλειστική προθεσμία που ορίζει νόμος.

Έπειτα, λοιπόν, από την πάροδο των χρόνων και ιδίως με τη δεινή οικονομική κρίση στη χώρα μας, που οξύνθηκε από την πανδημία, παρατηρήθηκε το φαινόμενο να μην μπορούν οι δικαιούχοι να ανεγείρουν την κατοικία επί του οικοπέδου που απέκτησαν με την καταβολή του τμήματος μέσα στην προθεσμία των δέκα ετών.

Με βάση, λοιπόν, το σύστημα των περιορισμών που εισήγαγε το νομοθετικό πλαίσιο, οι δικαιούχοι στην περίπτωση που η προθεσμία ανέγερσης κατοικίας παρερχόταν άπρακτη έπρεπε να εκπέμψουν του δικαιώματος κυριότητας. Το πρόβλημα αυτό -πρέπει να σημειώσω, κύριε Υπουργέ- αντιμετωπίζουν και πολλοί συμπολίτες μου στη Χαλκιδική και ιδιαίτερα στην περιοχή των Νέων Φλογητών, στη Διονυσίου, στην Τρίγλια, στο Λάκκωμα και σε άλλες περιοχές, οι οποίες λόγω και της παρατεταμένης οικονομικής κρίσης εξαιτίας της πανδημίας, προσπαθούν με πολύ κόπο να ανταπεξέλθουν στις υποχρεώσεις τους. Γι’ αυτόν τον λόγο κατέθεσα και τη σχετική τροπολογία πριν από λίγο χρονικό διάστημα στο νομοσχέδιο του Υπουργείου Εργασίας, που δεν έγινε δεκτή.

Για τους παραπάνω λόγους σας ρωτώ, λοιπόν, κύριε Υπουργέ, τι σκοπεύετε να πράξετε ώστε να μην απωλέσουν το οικόπεδο από το δημόσιο όσοι δεν μπόρεσαν να προβούν σε ανέγερση κατοικίας, με βάση τα έως σήμερα από τον νόμο προβλεπόμενα και αν είναι στον προγραμματισμό σας να δοθεί σε αυτές τις ευπαθείς ομάδες παράταση, ώστε να ολοκληρώσουν την κατασκευή της κατοικίας τους μέχρι τις 31-12-2030.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, με την ερώτησή σας μου δίνετε την ευκαιρία να τοποθετηθώ σε ένα θέμα το οποίο απασχολεί όχι μόνο εσάς στη Χαλκιδική, αλλά και πολλούς άλλους συναδέλφους, οι οποίοι και με επισκέφθηκαν στο Υπουργείο, συναδέλφους από όλα τα πολιτικά κόμματα και από τη Νέα Δημοκρατία, έδειξαν ενδιαφέρον πάρα πολλοί.

Πρόκειται, πράγματι, για ένα πάρα πολύ λεπτό ζήτημα που αφορά κατά βάση ένα αδύναμο μέρος του πληθυσμού. Βεβαίως, εδώ υπάρχει η αξιολόγηση και η στάθμιση όλων των παραγόντων που θα επηρεάσουν την απόφαση του Υπουργείου μας, με δεδομένο ότι η προηγούμενη προθεσμία η οποία δόθηκε ήταν δεκαετής και δόθηκε με το ν.4061/2012. Άρα, συμπληρώνεται στις 22 Μαρτίου η δεκαετία από την έναρξη εκείνης της προθεσμίας. Δεν μπορεί, όμως, να μην παραδεχτεί κάποιος ότι ήταν μια περίοδος -αυτή η δεκαετία η οποία παρήλθε- με πολύ δύσκολα οικονομικά γεγονότα, τα οποία επηρέασαν το μεγαλύτερο μέρος του πληθυσμού, οπότε ίσως κάποιοι δεν είχαν τη δυνατότητα να μπορέσουν να εκπληρώσουν τους όρους της παραχώρησης των συγκεκριμένων οικοπέδων, δηλαδή την ανέγερση κατοικίας. Βεβαίως, υπήρχε οικονομική κρίση, υπήρχε η περίοδος της πανδημίας. Οι περισσότεροι από αυτούς τους δικαιούχους βρίσκονται σε αγροτικές περιοχές, οπότε είχαν πρόσθετες δυσκολίες.

Επειδή το ερώτημά σας είναι συγκεκριμένο, θέλω να σας πω ότι τις επόμενες ημέρες θα γίνει η αξιολόγηση όλων των δεδομένων, με τους αρμόδιους υπηρεσιακούς παράγοντες και θα πάρουν τις τελικές αποφάσεις, βλέποντας, βεβαίως, πάντα με συμπάθεια τη συγκεκριμένη κατηγορία των συμπολιτών μας και ταυτόχρονα, αξιολογώντας το γεγονός ότι έχουμε παρατάσεις οι οποίες -σε κάποιες από τις περιπτώσεις, όχι σε όλες- έρχονται από το 1985.

Και, βεβαίως, επί της αρχής εγώ δεν θα ήθελα σε οποιοδήποτε ζήτημα, σε οποιαδήποτε παρέμβαση να υπάρχουν οι συνεχείς παρατάσεις, γιατί πρέπει πάντα να καταλαβαίνει ο συμπολίτης μας στον οποίον δίνεται ένα δικαίωμα ότι έχει έναν πεπερασμένο χρόνο για να μπορέσει να εκπληρωθεί, ακριβώς για να μην γίνεται και σε βάρος κάποιου άλλου που μπορεί να έχει ένα παρόμοιο δικαίωμα. Συγχρόνως, όμως -και αυτή θα είναι η αξιολόγηση των επόμενων ημερών- πρέπει να μπορέσουμε να δούμε και τα περιστατικά τα οποία συνόδευσαν μεγάλο μέρος του πληθυσμού στην οικονομική του ζωή την τελευταία δεκαετία.

Οπότε και στη δευτερολογία μου αυτό θα μπορούσα να επαναλάβω, το λέω από τώρα: Τις επόμενες ημέρες θα υπάρχουν οι ανακοινώσεις εντός του πλαισίου του νόμου, εντός των δυνατοτήτων, με συμπάθεια, όμως, στην αδύναμη αυτή ομάδα του πληθυσμού.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πάνα, έχετε τον λόγο για τη δευτερολογία σας.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, όπως πολύ σωστά αναφέρετε, το συγκεκριμένο θέμα αφορά σε ευπαθείς ομάδες και φυσικά κατανοώ απόλυτα και την παρατήρησή σας ότι πρέπει από ένα σημείο και μετά αυτές εδώ οι προσπάθειες να οριστικοποιούνται και να έχουν αρχή, μέση και τέλος. Είναι πολύ σημαντικό.

Πέρα από τη συμπάθεια, κρατώ βέβαια, ότι αυτό θα συγκεκριμενοποιηθεί τις επόμενες ημέρες και πρέπει να συγκεκριμενοποιηθεί, καθώς τελειώνει στην ουσία η διορία που έχουν όλοι αυτοί οι δικαιούχοι. Κρατώ, λοιπόν, τη δέσμευσή σας ότι θα το δείτε το θέμα και θα έχουμε κάτι πολύ συγκεκριμένο.

Από εκεί και πέρα, όμως, θα πρέπει να κρατήσουμε ότι -πραγματικά εγώ θα σας μιλήσω για τους πολίτες της Χαλκιδικής των συγκεκριμένων χωριών, όπως τα Νέα Φλογητά- οι άνθρωποι αυτοί είναι πολίτες που δεν είχαν πραγματικά την οικονομική δυνατότητα σε αυτά τα δέκα χρόνια. Άλλαξε ουσιαστικά όλη η ζωή τους μέσα από την οικονομική κρίση και τώρα βιώνουμε ακόμα μια μεγαλύτερη κρίση.

Άρα, στο πλαίσιο του εφικτού και στο πλαίσιο και της σοβαρής κοινωνικής πολιτικής που πρέπει να κάνουμε για τους ανθρώπους αυτούς, για τις ευπαθείς αυτές ομάδες, θεωρώ ότι η απόφαση η οποία θα πρέπει να πάρετε τις επόμενες ημέρες θα πρέπει να είναι μια απόφαση στα όρια του εφικτού, ώστε να διευκολύνει οριστικά αυτούς τους ανθρώπους.

Και, βέβαια, να ξέρετε και με την ιδιότητα την παλαιότερη ως Τομεάρχης Αγροτικής Ανάπτυξης είμαστε σαφέστατα υπέρ στο να δοθούν οριστικές λύσεις για τέτοια ζητήματα που ταλανίζουν πανελλαδικά, θα έλεγα εγώ, όπως πολύ σωστά αναφέρατε, δικαιούχους όλα αυτά τα χρόνια και αυτά τα ζητήματα πρέπει να τελειώνουν.

Εγώ, λοιπόν, κρατώ τη σημερινή σας δέσμευση ότι θα έχουμε εξελίξεις τις επόμενες ημέρες για το συγκεκριμένο θέμα και σας καλώ, όπως θα δείτε με συμπάθεια, όπως είπατε, όλη την Ελλάδα, να δείτε με ιδιαίτερη συμπάθεια, εν πάση περιπτώσει και ουσιαστικότητα, και αυτό που συμβαίνει στη Χαλκιδική και ιδιαίτερα σε αυτούς τους δημότες της Νέας Προποντίδας και σε αυτά τα μέρη τα οποία σας ανέφερα, γιατί είναι άνθρωποι με μεγάλα προβλήματα που έχουν να αντιμετωπίσουν, οικονομικά κυρίως.

**ΠΡΟΕΔΡΕΥΩΝ (Γεώργιος Λαμπρούλης):** Ο λόγος σε εσάς, κύριε Υπουργέ, για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Για ένα λεπτό, κύριε Πρόεδρε.

Απλά συμπληρώνοντας την πρώτη τοποθέτησή μου, νομίζω ότι με τον κύριο συνάδελφο η τοποθέτηση με βάση τα χαρακτηριστικά που έχει η συγκεκριμένη υπόθεση έχουν καταγραφεί πλήρως. Βεβαίως, μια δεκαετία είναι ένα μεγάλο διάστημα για όποιον παρακολουθεί αυτή τη συζήτηση. Βεβαίως, όμως, δεν πρέπει να ξεχνάμε και τη σκοπιμότητα του νομοθέτη που έδωσε το δικαίωμα σε ευπαθείς ομάδες του πληθυσμού να αποκτήσουν ένα σπίτι σε ένα οικόπεδο που τους παραχωρήθηκε και να εκπληρώσουν συγκεκριμένους όρους.

Στις περισσότερες από αυτές τις περιπτώσεις -σίγουρα δεν μπορεί να είναι όλες, αλλά δεν μπορούμε να το αξιολογήσουμε αυτή τη στιγμή- υπήρξε, πράγματι, την προηγούμενη δεκαετία μια αδυναμία. Αυτό διαφαίνεται και από το γεγονός ότι, δυστυχώς, λίγοι εκπλήρωσαν αυτές τις δεσμεύσεις τους σε αυτό το διάστημα.

Οπότε θα αξιολογήσουμε στο πνεύμα που πρέπει όλη αυτή την κατάσταση που έχει διαμορφωθεί βλέποντας όλες τις παραμέτρους της και τις επόμενες ημέρες, κύριε συνάδελφε, θα έχουμε και τις σχετικές ανακοινώσεις πάντα μέσα στο πλαίσιο, το οποίο νομίζω πρέπει να διαπνέει και το γράμμα αλλά και το πνεύμα ενός νομοθέτη είτε σε ένα επίπεδο πρωτογενές είτε δευτερογενές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την όγδοη με αριθμό 489/3-3-2022 επίκαιρη ερώτηση δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ**.** Σταύρου Αραχωβίτηπρος τον Υπουργό Αγροτικής Ανάπτυξης και Τροφίμων,με θέμα: «Κίνδυνος κατάρρευσης της κορινθιακής σταφίδας».

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά, η χώρα ζει πρωτόγνωρα ασταθείς καταστάσεις. Μέσα σε αυτές τις καταστάσεις του πολέμου στην Ουκρανία, της κρίσης ακριβείας που, βέβαια, είχε έρθει πολύ πριν τον πόλεμο, την πανδημία που επιμένει και καθημερινά έχουμε ακόμα πολύ υψηλό αριθμό κρουσμάτων και νεκρούς, βεβαίως, ένα από τα προϊόντα που έχει υποστεί τις μεγαλύτερες ζημιές είναι η κορινθιακή σταφίδα.

Η κορινθιακή σταφίδα είναι ένα προϊόν εμβληματικό για τη χώρα και στήριξε την οικονομία των περιοχών όπου παράγεται περνάει μια από τις χειρότερες φάσεις πραγματικά στην ιστορία τους. Μετά το γνωστό τότε ζήτημα, το σταφιδικό ζήτημα, τώρα νομίζω ότι είναι η χειρότερη περίοδος της σταφίδας.

Είστε ο τρίτος Υπουργός που καλείστε να αντιμετωπίσετε το ζήτημα. Δυστυχώς, οι αβλεψίες και η αδυναμία ενδεχομένως κατανόησης των βαθύτερων αιτιών του προβλήματος από τους προκατόχους σας, οδήγησαν στη φετινή τιμή της σταφίδας στον παραγωγό να είναι από πέρυσι στο 50%.

Πού οφείλεται αυτό; Λόγω της υγειονομικής κρίσης δημιουργήθηκαν πλεονάσματα, αδιάθετες ποσότητες, οι οποίες δεν μπήκαν στην αγορά και ως αποθέματα στις αποθήκες λειτούργησαν -όπως λειτουργεί στην ελεύθερη οικονομία, που εσείς καλύτερα απ’ όλους γνωρίζετε- στην πτώση της τιμής και στις εξαγωγές αλλά και στον παραγωγό.

Το αποτέλεσμα είναι αυτή την ώρα να έχουμε δύο προβλήματα –και όχι ένα, όπως είχαμε μέχρι πρότινος- δηλαδή και χαμηλή τιμή στον παραγωγό, άρα πρωτίστως ανάγκη στήριξης στον παραγωγό, και ταυτόχρονα αποθέματα που, αν δεν απορροφηθούν, δεν προβλέπεται τίποτα καλύτερο για την επόμενη χρονιά και όχι μόνο για τον παραγωγό, αλλά κυρίως για το προϊόν, για την προώθηση αυτού του ελληνικού προϊόντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μισό λεπτό, κύριε Πρόεδρε, για να διατυπώσω τα ερωτήματά μου.

Η καλλιέργεια της σταφίδας κινείται οριακά. Αν δεν υπήρχε η συνδεδεμένη που μπήκε το 2017 -και τελευταία στιγμή ο προκάτοχός σας κράτησε τη συνδεδεμένη της σταφίδας στο εθνικό στρατηγικό σχέδιο που κατέθεσε τώρα-, η σταφίδα με αυτές τις τιμές θα ήταν σε πολύ δύσκολη φάση.

Γι’ αυτό σας ερωτούμε ξανά και εσάς, μετά από άλλες επίκαιρες που κατατέθηκαν, πρόσφατα από τον κ. Χαρίτση που συζητήσατε, αν σκοπεύετε, πραγματικά, και με ποιους τρόπους -ο κόσμος περιμένει μια δέσμευση- να στηρίξετε το προϊόν και τους παραγωγούς ταυτόχρονα.

Το δεύτερο ερώτημα που έχει να κάνει για την πρόταση που έχει καταθέσει εδώ και πολύ καιρό ο ΣΥΡΙΖΑ για τη λειτουργία του κράτους ως αγοραστής ύστατης καταφυγής, θα το συζητήσουμε στη δευτερολογία μου.

Όμως, παρακαλώ για μια δέσμευση όχι για μένα προσωπικά, όπως καταλαβαίνετε, αλλά για τους παραγωγούς που περιμένουν απαντήσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε το λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, κύριε Αραχωβίτη, είχα την ευκαιρία σε αυτή την Αίθουσα πριν δύο-τρεις εβδομάδες περίπου να απαντήσω σε παρόμοια ερώτηση που μου τέθηκε, μετά από συνάντηση που έγινε και με πολλούς Βουλευτές της Νέας Δημοκρατίας που με επισκέφθηκαν. Υπάρχει ενδιαφέρον από όλους τους Βουλευτές όλων των παρατάξεων, βεβαίως, της Πελοποννήσου και είναι πάρα πολύ εύλογο για ένα εμβληματικό προϊόν, το οποίο πρέπει να στηριχθεί.

Στην απάντηση, λοιπόν, την οποία έδωσα τότε και μου δίνετε την ευκαιρία ουσιαστικά να την επικαιροποιήσω αυτή τη στιγμή με περισσότερα δεδομένα, είναι ότι οι αγρότες σε σχέση με τη μείωση της τιμής για την παραγωγή του 2021, την οποία παρέδωσαν πριν λίγους μήνες, θα αποζημιωθούν μέσω του μέτρου de minimis για την απώλεια της τιμής, την οποία έχουν υποστεί.

Ξέρουμε πολύ καλά ότι οι τιμές, στις οποίες πουλήθηκε το προϊόν τους φέτος, η παραγωγή του 2021 φέτος, λόγω του αποθέματος το οποίο υπήρξε, δεν ήταν αυτές που ήταν την προηγούμενη χρονιά. Όπως ξέρετε η παράδοση αυτού του προϊόντος, μετά από αίτημα που υποβλήθηκε, έγινε μέχρι 25 Φεβρουαρίου και μέχρι 11 Μαρτίου υπήρχε η προθεσμία να δηλωθούν από τις μεταποιητικές επιχειρήσεις στον ΟΠΕΚΕΠΕ οι τιμές ουσιαστικά με τις οποίες πουλήθηκε το προϊόν.

Ακριβώς για να έχω μια πλήρη εικόνα για τον προσδιορισμό και του συνόλου των παραγωγών, οι οποίοι δικαιούνται της αποζημίωσης αυτής, αλλά και στη συνέχεια να προσδιοριστεί αυτό ακριβώς, αναμένω τις επόμενες λίγες ημέρες -δεν θέλω να πω εβδομάδες, θέλω να είναι πραγματικά ημέρες, καταλαβαίνω την αγωνία των ανθρώπων αυτών- για να μπορούμε να ανακοινώσουμε και να προσδιορίσουμε το ποσό του de minimis, το οποίο θα δοθεί για να αναπληρωθεί η τιμή γι’ αυτούς τους ανθρώπους λόγω του αποθέματος από την προηγούμενη χρονιά.

Αυτή ήταν και η πιο γρήγορη, άμεση και νομίζω δίκαιη λύση για την αποζημίωση των παραγωγών, ακριβώς επειδή ξέρετε πολύ καλά με τη θητεία σας στο Υπουργείο ότι αυτό το μέτρο είναι το τελευταίο μέσο, το οποίο μπορεί να χρησιμοποιήσει ένας Υπουργός Αγροτικής Ανάπτυξης εκεί που, δικαίως, πρέπει να παρέμβει και να τακτοποιήσει, να αναπληρώσει την ζημιά των παραγωγών.

Αυτό, λοιπόν, το μέτρο υπάρχει αφημένο στη ρητή μου δέσμευση, η οποία το επόμενο διάστημα θα υλοποιηθεί, ότι δηλαδή οι αγρότες θα αποζημιωθούν για την τιμή τους με βάση τα κιλά, με βάση την τιμή, η οποία θα καθοριστεί μετά από τα στοιχεία τα οποία θα συλλέξουμε.

Στη δευτερολογία μου θα σας απαντήσω και επί του δεύτερου ερωτήματος που έχει να κάνει, ουσιαστικά, με το απόθεμα το οποίο έχει δημιουργηθεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Αραχωβίτη, έχετε τον λόγο για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, πράγματι, στην πρωτολογία σας επαναλάβατε αυτά που ακούσαμε πριν από λίγες μέρες, χωρίς πάλι να έχουμε δέσμευση για το ποσό.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** … (δεν ακούστηκε)

**ΣΤΑΥΡΟΣ ΑΡΑΧΩΒΙΤΗΣ:** Ωραία. Ούτε για την τάξη του ποσού. Θα το δούμε.

Όμως όσον αφορά, όπως είπατε, την τιμή του 2020 της εσοδείας του 2021, αν δεν φύγουν τα αποθέματα -και εδώ είναι το βασικό- ή δημιουργηθούν καινούργια, ακριβώς επειδή η πανδημία επιμένει και έχουμε και την κρίση της ακρίβειας και του πολέμου, υπάρχει ο κίνδυνος να προστεθούν στα παλιά αποθέματα και νέα, λόγω ενδεχομένως και της καλής χρονιάς που πέρασε, όπου είχαμε και αρκετές παραδόσεις. Είχαμε τις παραδόσεις, αλλά τώρα πρέπει να δούμε και τι θα απορροφήσει η αγορά, για να δούμε αν θα αυξηθεί ή αν θα μειωθεί το απόθεμα, το οποίο ξεπερνάει τους τέσσερις χιλιάδες τόνους. Πρέπει, λοιπόν, να δούμε σοβαρά το απόθεμα.

Επαναλαμβάνω ότι οι προκάτοχοί σας είχαν να αντιμετωπίσουν ένα ζήτημα, το οποίο δεν αντιμετώπισαν έγκαιρα και γι’ αυτό δημιουργήθηκαν πλέον δύο προβλήματα τα οποία είναι στα χέρια σας, και τα αποθέματα αλλά και οι τιμές. Οπότε, εδώ αν δεν λυθούν και τα δύο ζητήματα και βασικά αυτό που δημιουργεί το πρόβλημα, δυστυχώς και του χρόνου τέτοια εποχή ενδεχομένως ο νέος Υπουργός να έχει να διαχειριστεί ξανά πρόβλημα με την τιμή στον παραγωγό.

Όμως, λέω το εξής, το οποίο είναι και το δεύτερο ερώτημά μας: Είχαμε καταθέσει εδώ και πάρα πολύ καιρό, από το «Μένουμε όρθιοι 1» με την έναρξη της πανδημίας, ότι το κράτος θα μπορούσε να λειτουργήσει ως αγοραστής ύστατης καταφυγής, για να απορροφήσει προϊόντα και να μη δημιουργηθούν αποθέματα, αλλά, κυρίως, να λειτουργήσει και σαν ισορροπιστής στην αγορά και να δώσει το στίγμα της τιμής, κάτω από την οποία δεν μπορεί να πέσει ένα προϊόν και όχι μόνο η σταφίδα. Στη σταφίδα, όμως, ήταν το κλασικό παράδειγμα που θα μπορούσε να χρησιμοποιηθεί.

Μέχρι τώρα δεν αξιοποιήθηκε αυτό το εργαλείο, μέσω του οποίου θα μπορούσε το κράτος να έχει λειτουργήσει ως αγοραστής ύστατης καταφυγής. Θα μπορούσε να λειτουργήσει έτσι σε σχολεία -φέτος περάσαμε έναν πολύ κρύο χειμώνα, ήταν από τους πιο κρύους χειμώνες όλων των εποχών-, στον στρατό, σε κοινωνικές δομές και σε προγράμματα σίτισης τόσο εθνικά, όσο και συγχρηματοδοτούμενα. Τώρα, όμως, έχουμε μπροστά μας, κυρίως, μία μεγάλη ανθρωπιστική κρίση με τον πόλεμο στην Ουκρανία.

Αντί, λοιπόν, να στέλνετε επιθετικό υλικό -γιατί τα Καλάσνικοφ, τα αντιαρματικά και τα αντιαεροπορικά δεν είναι αμυντικό υλικό, αλλά προφανώς επιθετικό-, θα έπρεπε να σταλεί αμιγώς ανθρωπιστική βοήθεια. Μάλιστα, μέσα σε αυτή ενδεχομένως και σαν χειρονομία, αν θέλετε, όχι ως λύση -γιατί μιλάμε για μεγάλα αποθέματα- και σαν σηματοδότηση θα μπορούσε να σταλεί και σταφίδα, ένα ιδιαίτερα θρεπτικό προϊόν για τις κρύες συνθήκες που υπάρχουν στον πόλεμο. Η σταφίδα θα μπορούσε να λειτουργήσει σωτήρια για τις ζωές των αμάχων που απομακρύνονται στις σκηνές, όπως βλέπουμε, μέσα στο κρύο με τα πόδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ωστόσο, προτιμήσαμε να μην το κάνουμε. Ενώ, προφανώς, δαπανώνται κονδύλια, αφού στέλνονται όπλα ή άλλα πυρομαχικά, δεν δαπανήθηκαν προς αυτή την κατεύθυνση. Εδώ, λοιπόν, θα ήθελα μία απάντηση στο αν έχετε κατά νου να το κάνετε σε μια επόμενη αποστολή ανθρωπιστικής βοήθειας και αν όχι, πείτε μας για ποιον λόγο, πείτε μας κάτι, για να ξέρουμε τον λόγο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, το Βήμα της Βουλής προσφέρεται για τις τοποθετήσεις και τις αξιολογήσεις του καθενός μας, αλλά, βεβαίως, νομίζω είναι καθαρό σε όλους μας το πλαίσιο εντός του οποίου μπορούμε να αναπτύξουμε τις απόψεις μας. Και έρχομαι στο τι θέλω να πω με αυτό. Δεν θέλω να αδικήσω τον προηγούμενο Υπουργό Αγροτικής Ανάπτυξης και Τροφίμων, τον Σπήλιο Λιβανό, ο οποίος, πραγματικά, κατέβαλε πάρα πολλές προσπάθειες, και μάλιστα επίμονες, για την επίλυση αυτού του προβλήματος.

Απάντησε σε πολλές ερωτήσεις, έκανε πολλές παρεμβάσεις στην Ευρωπαϊκή Επιτροπή, προσπάθησε να βρει μια λύση. Η αλήθεια είναι ότι η πρόθεση να λύσεις ένα ζήτημα, δεν σημαίνει πάντα ότι σε οδηγεί και σε μία λύση η οποία μπορεί να είναι υλοποιήσιμη με έναν ρεαλιστικό και άμεσο τρόπο έτσι ώστε να μπορέσεις, πραγματικά, να ικανοποιήσεις τη δίκαιη αγωνία κάποιων ανθρώπων οι οποίοι απευθύνονται σε εσένα.

Στο πλαίσιο αυτό, λοιπόν, και επειδή θέλω να είμαι απολύτως ξεκάθαρος από αυτό το Βήμα, όπως ήμουν και με όλους τους συναδέλφους που με επισκέφθηκαν αλλά και όπως ήμουν τελείως ξεκάθαρος και στους εκπροσώπους των μεταποιητικών επιχειρήσεων οι οποίοι έχουν αυτή τη στιγμή απόθεμα, πράγματι, στην κατοχή τους, θέλω να πω το εξής: Για τους αγρότες, για τους παραγωγούς αναφέρθηκα ξεκάθαρα στο τι θα ανακοινωθεί τις επόμενες λίγες εβδομάδες, λίγες μέρες, ακριβώς, επειδή 11 του μηνός, 11 Μαρτίου, ήταν η τελευταία ημέρα που κατατέθηκαν και οι τιμές στον ΟΠΕΚΕΠΕ, για να μπορέσουμε να αξιολογήσουμε και να προσδιορίσουμε το ποσό της «de minimis» αποζημίωσης.

Σε σχέση, όμως, με το απόθεμα, η λύση αυτή η οποία δόθηκε με απάντηση από την Ευρωπαϊκή Επιτροπή, την οποία εσείς τη λέτε ως το «κράτος αγοραστής» -το έχετε σε εισαγωγικά στην ερώτησή σας- καταλαβαίνετε και εσείς ότι αυτό ως πραγματικό περιεχόμενο συγκεκριμένης διαδικασίας δεν μπορεί να υπάρξει. Τι υπάρχει όμως; Υπάρχει η δυνατότητα μετά από έγκριση μέσα από ευρωπαϊκά προγράμματα και μέσα από τις προβλεπόμενες διαδικασίες να αξιοποιηθεί αυτό το απόθεμα στις λεγόμενες «παροχές» που δίνονται σε διάφορες δομές, όπως είναι τα σχολεία ή όπως είναι οποιαδήποτε άλλη δομή.

Δυστυχώς –και θέλω να είμαι σ’ αυτό απόλυτα ειλικρινής- αυτή η επιλογή ίσως έπρεπε να έχει γίνει νωρίτερα, γιατί μιλάμε για την παραγωγή του 2020. Βεβαίως, το εμβληματικό αυτό προϊόν με την πολύ ιδιαίτερη διατροφική αξία θα πρέπει να αξιολογηθεί δύο χρόνια μετά και πλέον. Και εγώ επειδή θέλω να είμαι ειλικρινής, με βάση τα αυστηρά πλαίσια που υπάρχουν σε αυτά τα προγράμματα, δεν ξέρω κατά πόσο θα μπορούσε αυτή τη στιγμή να είναι εφικτό. Ίσως πριν από μερικούς μήνες ή πριν από ένα χρόνο, γιατί το θέμα ξέρετε πώς έχει προκύψει, να ήταν αλλιώς.

Όμως, τι λύση βρήκαμε γι’ αυτούς που έχουν απόθεμα αυτή τη στιγμή; Διότι ως προς το απόθεμα, ακριβώς επειδή συμμετέχουν τελικά οι παραγωγοί σε αυτές τις μεταποιητικές επιχειρήσεις με διάφορους τρόπους -το καταλαβαίνουμε- και έχουν άμεση σχέση και εξάρτηση, πρέπει η ζημιά των μεταποιητικών αυτών επιχειρήσεων να περιοριστεί.

Ζήτησα, λοιπόν, από τους ίδιους να μου φέρουν τα στοιχεία. Ήδη μου έφεραν κάποιοι τα στοιχεία. Περιμένω και από τους υπόλοιπους τα στοιχεία που θα μου περιγράφουν τη ζημία που έχουν υποστεί και η οποία είναι αδιαμφισβήτητη για μένα, ώστε να μπορέσω να ζητήσω την ενίσχυση των επιχειρήσεων αυτών από την Ευρωπαϊκή Επιτροπή ως συνέπεια του κορωνοϊού, έτσι όπως τόσες πολλές επιχειρήσεις στη χώρα έχουν αποζημιωθεί λόγω της ζημιάς που είχαν από τον κορωνοϊό. Ακριβώς επειδή δεν υπήρχε η ζήτηση εκείνη που πρέπει να υπάρχει στο συγκεκριμένο προϊόν, αυτό το προϊόν έμεινε ως απόθεμα.

Νομίζω ότι θα μπορούσε να υπάρξει μία ισχυρή τέτοια πρόταση, την οποία, βεβαίως, και εμείς θα ενισχύσουμε με κάθε τρόπο ώστε να γίνει δεκτή. Υπάρχει ο χρόνος. Υπάρχει προθεσμία, για να μπορέσει αυτό να γίνει. Είναι μέχρι 30 Ιουνίου αυτή τη στιγμή που ισχύει η συγκεκριμένη διαδικασία. Δεν ξέρω αν θα δοθεί κάποια παράταση, αλλά το δεδομένο είναι η 30η Ιουνίου. Περιμένω αυτά τα στοιχεία. Τα έλαβα από τη μία από τις μεταποιητικές επιχειρήσεις. Έκανα συνάντηση με όλους που μου ζήτησαν να τους δω.

Πραγματικά, θεωρώ ότι αυτός ο τρόπος είναι ο μοναδικός συμβατός με το πλαίσιο το κανονιστικό το οποίο υπάρχει. Επικαλούμαι και την ιδιότητά σας ως προηγούμενου Υπουργού Αγροτικής Ανάπτυξης, για να συμφωνήσουμε σε αυτό αυτή τη στιγμή που μιλάμε με μένα στο Βήμα, για να μπορέσουμε να περιορίσουμε τη ζημία και αυτών των μεταποιητικών επιχειρήσεων, η οποία συμφωνούμε ότι έχει αντίκτυπο και στους παραγωγούς. Εκεί που το Υπουργείο μπορεί να παρέμβει παρεμβαίνει άμεσα με τον «de minimis» για τους παραγωγούς.

Στο άλλο ζήτημα, δηλαδή να υποστηρίξουμε, πραγματικά, με κάθε τρόπο το αίτημα αυτό, περιμένουμε γιατί δεν μπορούμε να έχουμε όλα τα στοιχεία εμείς για να μπορέσουμε να ενισχύσουμε το αίτημα αυτό για τη ζημία των επιχειρήσεων αυτών, είμαστε εδώ να το διεκδικήσουμε και αυτό.

Αυτή είναι η τοποθέτηση που μπορεί να γίνει σήμερα, τον Μάρτιο του 2022, από τον Υπουργό ο οποίος αυτή τη στιγμή πρέπει με ευθύνη απέναντί σας να μεταφέρει τη θέση του Υπουργείου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Προχωρούμε στην τελευταία για σήμερα επίκαιρη ερώτηση. Είναι η πρώτη με αριθμό 476/1-3-2022 επίκαιρη ερώτηση δεύτερου κύκλου του Βουλευτή Πρεβέζης του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Αγροτικής Ανάπτυξης και Τροφίμων με θέμα: «Το δυσβάστακτο βάρος στο ενεργειακό κόστος και ειδικά στο ρεύμα απειλεί τη νέα καλλιεργητική περίοδο για τους αγρότες και τους Τοπικούς Οργανισμούς Εγγείων Βελτιώσεων (ΤΟΕΒ) του Νομού Πρέβεζας». Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, το ενεργειακό κόστος που απαιτείται πλέον για να καλλιεργήσουν οι αγρότες είναι δυσβάστακτο. Η ενεργειακή κρίση και τελευταία ο πόλεμος στην Ουκρανία, η εισβολή της Ρωσίας στην Ουκρανία, μάς φέρνουν μπροστά σε μεγάλες δυσκολίες.

Η χώρα μας πριν τον πόλεμο ήταν πρωταθλήτρια στην ακρίβεια όσον αφορά τη χονδρεμπορική τιμή ηλεκτρικής ενέργειας. Δυστυχώς οι αγρότες είχαν ακόμα μεγαλύτερο πρόβλημα, διότι η αγροτική παραγωγή είχε τον υψηλότερο βαθμό εξάρτησης από την ηλεκτρική ενέργεια σε όλη την Ευρώπη.

Το κόστος άρδευσης εκτινάσσεται, κύριε Υπουργέ, και λόγω του αυξημένου κόστους στην τιμή του ρεύματος, αλλά προφανώς και λόγω του διπλασιασμού της τιμής του πετρελαίου. Οι ΤΟΕΒ της Πρέβεζας -γνωρίζω ότι αυτό ισχύει για το σύνολο των ΤΟΕΒ της χώρας- βρίσκονται σε πολύ μεγάλη δυσκολία. Η ΔΕΗ ήδη έχει κόψει την παροχή του ρεύματος στα αντλιοστάσιά τους και οι άνθρωποι βρίσκονται μπροστά στη δυσκολία να ποτίσουν γιατί δεν έχουν ρεύμα.

Η Κυβέρνηση ανακοίνωσε την επέκταση της απαλλαγής από τη ρήτρα αναπροσαρμογής, το 80%. Αυτό έγινε. Δεν φτάνει, όμως, κύριε Υπουργέ. Επειδή είστε από αγροτικό νομό γνωρίζετε ότι αυτή η ρήτρα αφορά μήνες όπου δεν έχουμε μεγάλες ποτιστικές ανάγκες. Δεν ποτίζουν οι αγρότες τον χειμώνα γιατί στις περιοχές μας, κύριε Υπουργέ, έχουμε μεγάλη ποσότητα βροχής και άρα δεν έχουν ανάγκη να ποτίσουν οι άνθρωποι. Η ανάγκη αυτή ξεκινάει, κύριε Υπουργέ, -το γνωρίζετε πάρα πολύ καλά- από τον Απρίλιο που δυστυχώς έχουμε περιόδους ανομβρίας, δεν βρέχει, δεν έχουμε πολλή βροχή.

Επίσης, κύριε Υπουργέ, το μέτρο αναστολής των χρεώσεων υπηρεσιών κοινής ωφέλειας δεν περιλαμβάνει τις παρελθούσες περιόδους άρδευσης, δηλαδή την περίοδο που είχαμε μεγάλη ανάγκη ρεύματος για πότισμα, αλλά μόνο την περίοδο Νοέμβριος - Μάρτιος. Είναι το ίδιο επιχείρημα με πριν.

Κύριε Υπουργέ, βρισκόμαστε μπροστά σε δυσκολίες. Του χρόνου δεν είναι απλά ότι το προϊόν τους θα διατίθεται σε πολύ υψηλή τιμή, αλλά δεν θα έχουν προϊόν να διαθέσουν, ακριβώς γιατί η ΔΕΗ κόβει το ρεύμα στους ΤΟΕΒ και δεν μπορούν οι αγρότες να ποτίσουν.

Το ερώτημα είναι απλό: Τι θα κάνετε για να επανασυνδεθεί το ρεύμα στα κομμένα αντλιοστάσια των ΤΟΕΒ της Πρέβεζας, για να μην πω και αλλού γιατί είναι και αλλού το πρόβλημα; Τι θα κάνετε με τα μεγάλα κόστη που καλούνται οι αγρότες μέσω των ΤΟΕΒ - ΓΟΕΒ να πληρώσουν στη ΔΕΗ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Στύλιο, έχετε τον λόγο για την πρωτολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, όπως αναφέρατε και εσείς στην ερώτησή σας, έχουμε μία κρίση η οποία είναι σε πολλά επίπεδα. Είχαμε την κρίση στην ενέργεια. Δυστυχώς έχουμε την εισβολή της Ρωσίας στην Ουκρανία, έχουμε τον πόλεμο. Ο πόλεμος είναι δίπλα μας, είναι στη γειτονιά μας και οι συνέπειές του είναι εμφανείς σε όλους τους τους παραγωγικούς τομείς της χώρας, όπως φυσικά βέβαια και στον αγροτικό τομέα της πατρίδας μας.

Το γνωρίζουμε όλοι, είναι μια κοινή διαπίστωση ότι η αντιμετώπισή τους απαιτεί μια συντονισμένη πανευρωπαϊκή δράση. Σε αυτό το πλαίσιο η Κυβέρνησή μας ενεργεί, ώστε η χώρα μας να είναι συμμέτοχος στις όποιες συλλογικές λύσεις εξευρίσκονται με τους εταίρους μας και παράλληλα επεξεργάζεται και εφαρμόζει μέτρα και πρωτοβουλίες προσαρμοσμένες στα ελληνικά δεδομένα, ώστε να αποσβένει στον βαθμό του δυνατού τις συνέπειες που υφίστανται οι επαγγελματίες, τα νοικοκυριά. Στην ίδια κατεύθυνση κινούμαστε και εμείς, στο Υπουργείο μας, η πολιτική ηγεσία του ΥΠΑΑΤ, κυρίως για τον αγροτικό κόσμο, τους γεωργούς και τους κτηνοτρόφους μας.

Θέλω να σας αναφέρω μια σειρά από αποφάσεις, μέτρα και πρωτοβουλίες που έχουν ληφθεί από την Κυβέρνησή μας για την αντιμετώπιση της ενεργειακής κρίσης. Παίρνω την ευκαιρία από την ερώτησή σας να το ακούσουν και οι αγρότες και οι παραγωγοί της πατρίδας μας.

Η Ελλάδα, λοιπόν, είναι η πρώτη ευρωπαϊκή χώρα που δημιουργεί ειδικό ταμείο στήριξης για την ενεργειακή μετάβαση. Στόχος η απομείωση των αυξήσεων στο ηλεκτρικό ρεύμα.

Συγκεκριμένα, με τον ν.4839 του 2021 δημιουργείται Ταμείο Ενεργειακής Μετάβασης για επιδότηση της τιμολογητέας κατανάλωσης ηλεκτρικής ενέργειας κατά τους μήνες Σεπτέμβριο έως και Δεκέμβριο 2021. Δικαιούχοι είναι οι καταναλωτές με παροχές αγροτικής χρήσης χαμηλής τάσης.

Κρίνοντας στη συνέχεια ότι απαιτείται λήψη ειδικότερης μνείας για τον πρωτογενή τομέα, με τον ν.4886/2022 επεκτείνεται η εφαρμογή της επιδότησης σε όλους τους καταναλωτές ανεξαρτήτως επιπέδου τάσης και συμπεριλαμβάνονται οι επιχειρήσεις ξήρανσης αγροτικών προϊόντων.

Με την κοινή υπουργική απόφαση 12477/435/09-02-2022 επεκτείνεται και χρονικά η εφαρμογή της επιδότησης για τους μήνες Ιανουάριο και Φεβρουάριο 2022. Με απλά λόγια, η έκπτωση στη ρήτρα αναπροσαρμογής, το 80%, εφαρμόζεται από Αύγουστο έως και Δεκέμβριο του 2021 και επεκτείνεται με την ΚΥΑ που ανέφερα μέχρι και Γενάρη - Φλεβάρη του 2022.

Σε όλα τα παραπάνω εκδίδεται ΚΥΑ στις 10-2-2022 και ορίζεται για τους καταναλωτές με παροχές αγροτικής χρήσης και ξηραντήρια που συνδέονται στη χαμηλή και μεσαία τάση επιπλέον επιδότηση στο 80% της ρήτρας αναπροσαρμογής που έχει επιβληθεί μέχρι τώρα.

Μάλιστα στην ΚΥΑ η οποία έχει εκδοθεί αναφέρεται ότι για τα φυσικά πρόσωπα στην τριετία το ποσό αυτό μπορεί να είναι 20.000 ευρώ και για τα νομικά πρόσωπα 200.000 ευρώ. Το συνολικό ύψος των χρημάτων των παραπάνω που ανέφερα φτάνει τα 50 εκατομμύρια ευρώ. Όλα τα παραπάνω που ανέφερα φτάνουν τα 50 εκατομμύρια ευρώ συνολικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δώστε μου ένα λεπτό, κύριε Πρόεδρε, ακόμη για το πρώτο μέρος που έχει να κάνει με το ρεύμα.

Έχουμε μια σειρά από άλλες ρυθμίσεις, όπως τις εξής:

Σύμφωνα με τον ν.4872/2021, οι κάτοχοι αγροτικών τιμολογίων απαλλάσσονται από τις χρεώσεις του ΑΔΜΗΕ και του ΔΕΔΔΗΕ και αναστέλλεται από 1η Νοεμβρίου 2021 έως 31η Μαρτίου 2022 η καταβολή υπηρεσιών κοινής ωφέλειας, που, όπως ρωτήσατε, έχουμε τη δυνατότητα αυτό να επεκταθεί.

Εδώ είμαστε να το δούμε. Αλλάζουν τα δεδομένα. Μακάρι να ήταν προς το καλύτερο. Ο πόλεμος μάς πάει προς το χειρότερο. Έχουμε, λοιπόν, τη δυνατότητα να το εξετάσουμε. Θα δούμε τις δυνατότητες που έχουμε να επεκταθούμε.

Δύο σημεία ακόμα, κύριε Πρόεδρε.

Με τις αποφάσεις της ΡΑΕ 2/2020 και 492/2021, οι πελάτες που έχουν ενταχθεί στα αγροτικά τιμολόγια συνεχίζουν να απαλλάσσονται των χρεώσεων χρήσης του συστήματος μεταφοράς και του δικτύου διανομής.

Επιπλέον, έχουμε μειώσει με ΚΥΑ τις χρήσεις μεσαίας και χαμηλής τάσης στα 9 ευρώ ανά μεγαβατώρα από τα 17 ευρώ ανά μεγαβατώρα που ήταν. Η ΔΕΗ δίνει επιπλέον εκπτώσεις στα αγροτικά τιμολόγια.

Επίσης, έχουν αυξηθεί οι κιλοβατώρες από τις εκατό που ήταν για το αγροτικό ρεύμα στις πεντακόσιες από παραγωγή από φωτοβολταϊκά.

Είναι μια σειρά από μέτρα και αποφάσεις που βοηθούν. Δεν λύνουν όλα τα προβλήματα, γιατί ζούμε σε πολύ ακραίες τιμές σε σχέση με την παραγωγή του ηλεκτρικού ρεύματος. Βοηθούν, όμως, τους αγρότες και τους παραγωγούς μας.

Θέλω να καταθέσω στα Πρακτικά την επιστολή του Πρωθυπουργού στην Πρόεδρο της Ευρωπαϊκής Επιτροπής την κ. Ούρσουλα φον ντερ Λάιεν, με την οποία ζητεί και ζήτησε και προχθές στη Σύνοδο Κορυφής, μέτρα να ληφθούν από την Ευρωπαϊκή Ένωση για να αντιμετωπίσουμε και να διαχειριστούμε το αυξημένο κόστος στην παραγωγική διαδικασία.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Μπάρκα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, με εκπλήσσετε, γιατί ενώ γνωρίζετε το πρόβλημα των ΤΟΕΒ, γιατί είναι διπλανός νομός σας, οι τέσσερις ΤΟΕΒ της Πρέβεζας αυτή τη στιγμή έχουν σοβαρότατο πρόβλημα. Ορισμένοι δεν έχουν ρεύμα και μάλιστα το γνωρίζετε πάρα πολύ καλά, γιατί πριν από λίγο καιρό, εξ όσων γνωρίζω, κάνατε συνάντηση με τους προέδρους παρουσία του κυβερνητικού Βουλευτή της Πρέβεζας και έρχεστε εδώ πέρα και λέτε πράγματα τα οποία κατά την άποψή μου δεν έχουν καμμία σημασία. Και ξέρετε γιατί δεν έχουν σημασία; Διότι αυτά, κύριε Υπουργέ, δεν ακουμπούν το πρόβλημα των αγροτών.

Θα σας πω γιατί. Το μόνο που κάνει η ΔΕΗ είναι να κόβει το ρεύμα στους αγρότες και να δίνει μπόνους σε αυτούς που εσείς ως Κυβέρνηση -γιατί εσείς πλέον δεν είστε Βουλευτής, είστε εκπρόσωπος της Κυβέρνησης- διορίζετε ως «γαλάζια παιδιά», «αρίστους» και παίρνουνε μπόνους 60 και 100 χιλιάρικα γιατί, τάχα μου, κάνουν καλά τη δουλειά τους. Αυτό κάνετε, κύριε Υπουργέ.

Διότι όταν επικαλείστε τον πόλεμο και την ενεργειακή κρίση, σας λέω ότι οι ΤΟΕΒ έχουν κομμένο το ρεύμα από τον Οκτώβρη. Υπήρχε πόλεμος τότε; Ή ήξερε η ΔΕΗ ότι θα γίνει πόλεμος;

Αυτά που ανακοινώσατε, σας το ξαναλέω, τα μέτρα αυτά, τουλάχιστον στη δική μας περιοχή δεν εφαρμόζονται. Το αστείο μεταξύ μας, των Ηπειρωτών, είναι ότι βρέχει μια φορά τον χρόνο, ξεκινά τον Οκτώβρη και τελειώνει τον Απρίλη. Αυτό λέμε. Κι αυτά που εσείς ανακοινώνετε είναι μέτρα τα οποία τους αγρότες δεν τους αφορούν, γιατί τώρα έχουν νερό, μπορούν να ποτίσουν. Αν έχουν ανάγκη να ποτίσουν, βρέχει μια χαρά. Δεν έχουν πρόβλημα. Την περίοδο όμως που είναι ανάγκη να έχουν νερό, τα αντλιοστάσιά τους είναι κομμένα. Και εν τοιαύτη περιπτώσει, βοηθήστε τους αγρότες να ενταχθούν στα προγράμματα τα οποία εμείς είχαμε σχεδιάσει και τους είχαμε βάλει σε συνεργασία με την Περιφέρεια Ηπείρου να κάνουν φωτοβολταϊκά πάρκα. Αλλά τώρα τους έχετε κομμένους. Οι άνθρωποι δεν μπορούν να το κάνουν αυτό.

Κύριε Υπουργέ, υπάρχει σοβαρό πρόβλημα. Δεν θα μπορέσουν οι άνθρωποι να μπουν στα χωράφια τους, δεν θα έχουν προϊόν του χρόνου να δώσουν. Κι εσείς καταθέτετε στα Πρακτικά την επιστολή του Πρωθυπουργού. Μάλιστα. Λύνει το πρόβλημα τώρα όμως αυτό; Όχι, σας λέω εγώ, δεν λύνει το πρόβλημα. Πιέστε τη ΔΕΗ, όπως κάναμε εμείς, να προβεί σε ρυθμίσεις για τις οφειλές των ΤΟΕΒ.

Εμείς τότε, κύριε Υπουργέ, σε συνάντηση με την τότε διοίκηση της ΔΕΗ είχαμε «παγώσει» τις οφειλές των ΤΟΕΒ και είχαμε πει «παιδιά, από δω και πέρα μπαίνουμε σε διαδικασία ρύθμισης». Δεν κατόρθωσαν να το ακολουθήσουν, αλλά το κάναμε.

Εσείς ξέρετε τι κάνετε; Τα προεδρεία των ΤΟΕΒ δεν δέχεται η διοίκηση της ΔΕΗ να τα δει. Δεν τους δέχεται στο γραφείο της. Αυτοί είναι οι «άριστοι». Προσπαθούν οι άνθρωποι να πάνε τα γραφεία της ΔΕΗ να λύσουν το πρόβλημά τους, να έχουν ρεύμα στα αντλιοστάσιά τους και η ΔΕΗ δεν τους δέχεται, αλλά λέει «παιδιά, θα με πληρώσετε πρώτα και μετά θα δούμε τι θα κάνουμε, αν θα προβούμε σε κάποια ρύθμιση ή όχι». Αυτές είναι οι επιλογές σας.

Και νομίζω ότι επειδή -το ξαναλέω, κύριε Υπουργέ- είμαστε από όμορους νομούς, Πρέβεζα εγώ, Άρτα εσείς, γνωρίζετε πάρα πολύ καλά το πρόβλημα, τουλάχιστον για τα δικά μας τα ΤΟΕΒ. Αλλά ξέρετε κάτι; Επειδή σηκώνω το βάρος της εκπροσώπησης των προεδρείων των ΤΟΕΒ στην Ολομέλεια, πολλοί πρόεδροι έχουν έλθει σε επαφή μαζί μου από τα βόρεια της χώρας μέχρι τα νότια της Ελλάδας, νοτιοδυτικά, και μου έχουν εκφράσει το ίδιο πρόβλημα, τον ίδιο προβληματισμό, ότι δεν έχουν τη δυνατότητα να πληρώσουν και η Κυβέρνηση δεν κάνει τίποτα.

Νομίζω, λοιπόν, κύριε Υπουργέ, ότι τώρα η ευθύνη είναι δική σας. Και μιας και θέλετε να υπερασπιστείτε τον ρόλο σας, προερχόμενος από έναν αγροτικό νομό, τώρα, κύριε Υπουργέ, είναι η ώρα πραγματικά να βοηθήσετε τους αγρότες, να δώσετε ρεύμα στους ΤΟΕΒ και στους ΓΟΕΒ, στα αντλιοστάσιά τους, να τα ανοίξετε και οι άνθρωποι να έχουν τη δυνατότητα να σπείρουν και από εκεί και πέρα να βρείτε και άλλα χρηματοδοτικά εργαλεία να τους βοηθήσετε. Επίσης, κύριε Υπουργέ, και η ένταξή τους σε προγράμματα φωτοβολταϊκών είναι κι αυτή μια λύση.

Εμείς είμαστε έτοιμοι να καταθέσουμε -και είχαμε καταθέσει- στο Υπουργείο Αγροτικής Ανάπτυξης, είχαμε προωθήσει τη διαδικασία αυτή. Απλά από ένα λάθος ενός μηχανικού δεν κατορθώσαμε να ολοκληρώσουμε τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Νομίζω ότι πρέπει να ξεκαθαρίσουμε λίγο τα πράγματα για το τι συζητούμε. Το πρώτο είναι τι εφαρμόζεται σε σχέση με τη ρήτρα αναπροσαρμογής και την κάλυψη που κάνει η κυβέρνηση στο 80% της ρήτρας αναπροσαρμογής. Αυτό αφορά το σύνολο των αγροτών της χώρας και τα ΤΟΕΒ. Διότι και τα ΤΟΕΒ έχουν αγροτικό ρεύμα. Άρα όλα τα ΤΟΕΒ της χώρας θα έχουν την έκπτωση του 80%. Και είμαστε εδώ για να εξετάσουμε και να δούμε τι άλλο θα προκύψει στη συνέχεια. Γι’ αυτό και η επιστολή του Πρωθυπουργού. Με συγκεκριμένα μέτρα ο Πρωθυπουργός Κυριάκος Μητσοτάκης στη Σύνοδο Κορυφής ζήτησε από την Κομισιόν -και ανέλαβε η Κομισιόν- να μελετήσει για να υπάρξουν ανακοινώσεις σε ευρωπαϊκό επίπεδο. Άρα, θέλετε να υποτιμήσαμε τον ρόλο της Κυβέρνησης και του Πρωθυπουργού. Θα δείτε ότι αποτέλεσμα τέτοιων πρωτοβουλιών υπήρξε και το Ταμείο Ανάκαμψης. Άρα, το 80% αφορά όλα τα αγροτικά τιμολόγια. Τα ΤΟΕΒ εντάσσονται στα αγροτικά τιμολόγια.

Δεύτερο ζήτημα. Τι κάνουμε με τη δική μας περιοχή, με την Άρτα και την Πρέβεζα με τα ΤΟΕΒ, όπου υπάρχει πρόβλημα; Λέτε ότι είναι κομμένο το ρεύμα στα ΤΟΕΒ. Ξέρετε ότι η Κυβέρνηση δεν είναι παραγωγός ρεύματος. Δεν είναι η ΔΕΗ. Δεν παράγει ρεύμα. Αυτές οι αποφάσεις μάς πάνε πίσω στην προηγούμενη κυβέρνηση, σε εσάς. Είπατε ότι δεν είναι η περίοδος που γίνεται η άρδευση, άρα χρειάζεται η κατανάλωση ρεύματος. Και το λέτε τώρα. Άρα, λοιπόν, το ότι το ρεύμα είναι κομμένο έχει να κάνει με οφειλές. Άρα, λοιπόν, έχουμε οφειλές. Υπάρχει διαδικασία στη ΔΕΗ. Θα πάρουμε κι εμείς πρωτοβουλίες. Θα βοηθήσουμε προς αυτή την κατεύθυνση, αλλά σε καμμία περίπτωση δεν μπορεί κανένας Υπουργός Αγροτικής Ανάπτυξης, κανένα μέλος της Κυβέρνησης να έρθει και να πει «σε αυτή την κατηγορία των πολιτών ανέβασε τον διακόπτη όταν υπάρχουν οφειλές». Πρέπει να βρεθεί ρύθμιση, πρέπει να βρεθεί τρόπος να γίνει αποπληρωμή των οφειλών. Απέναντι στον ελληνικό λαό λέμε ξεκάθαρα ότι κανένας από εμάς δεν είναι μπαταχτσής. Κανένας από εμάς δεν πιστεύει ότι οι αγρότες μας είναι αυτοί οι οποίοι δεν θέλουν να πληρώσουν. Καταλαβαίνουμε τις δυσκολίες. Θέλουν να πληρώσουν τις οφειλές τους. Να μιλήσουμε για τα επιπλέον; Για τους τόκους; Βεβαίως, να μιλήσουμε, να βάλουμε και μια άλλη κατηγορία.

Πολλά ΤΟΕΒ λειτουργούν και ως αποστραγγιστικά για άλλους λόγους. Αυτό δεν εξαρτάται από το Υπουργείο Αγροτικής Ανάπτυξης και Τροφίμων. Αφορά άλλους φορείς, όπως είναι οι περιφέρειες, όπου ο ρόλος είναι εκεί για την αποστράγγιση ορισμένων περιοχών.

Άρα, λοιπόν, είμαστε σε συνεργασία και σε συνεννόηση για να δώσουμε λύσεις οι οποίες θα είναι συμβατές πάντοτε με το Ενωσιακό Δίκαιο και πάντοτε με τη νομοθεσία της χώρας. Γνωρίζετε και εσείς πολύ καλά και από τη δική σας Κυβέρνηση πιο πριν ότι η αγορά της ενέργειας ήταν μία απελευθερωμένη αγορά.

Εμείς, όμως, ως Κυβέρνηση για να βοηθήσουμε τα ΤΟΕΒ έχουμε προχωρήσει σε μια σειρά από συγκεκριμένες προκηρύξεις προγραμμάτων. Αυτή τη στιγμή που μιλάμε -το λέω για να ενημερωθούν όλοι- είναι ανοικτή η πρόσκληση - προκήρυξη από το ΥΠΑΑΤ όπου μπορούν τα ΤΟΕΒ της χώρας να υποβάλουν αίτηση για έργα εγγείων βελτιώσεων και για φωτοβολταϊκά μέχρι 2.200.000 ευρώ. Δικαιούχοι σε αυτή την πρόσκληση είναι οι δήμοι και οι περιφέρειες της χώρας. Άρα, μπορούμε από εκεί να εξασφαλίσουμε μέσα από ένα τέτοιο πρόγραμμα και από ένα δίκτυο φωτοβολταϊκών χαμηλό κόστος ενέργειας και για τα ΤΟΕΒ. Έτσι θα τους δοθεί μια λύση και μια διέξοδος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, να ολοκληρώνουμε, παρακαλώ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Τελειώνω με το εξής. Έχω μιλήσει δημόσια και έχω αναφέρει πολλές φορές ότι έχουμε παραλάβει δύο μελέτες οι οποίες έχουν γίνει για τον τρόπο εκμετάλλευσης και διαχείρισης του νερού της χώρας μας, του νερού για την άρδευση. Με αυτές τις δύο μελέτες ετοιμαζόμαστε να προχωρήσουμε σε μια μεγάλη αλλαγή, σε μια μεταρρύθμιση στον όλο τρόπο λειτουργίας, που νομίζω ότι μέσα από εκεί θα μπορέσουμε να δώσουμε λύσεις στην άρδευση πολλών περιοχών της χώρας και να λειτουργήσουν και τα ΤΟΕΒ, βοηθώντας τους και δίνοντάς τους από το Πρόγραμμα Αγροτικής Ανάπτυξης και Τροφίμων συστήματα τηλεμετρίας, λογιστικά συστήματα με τα οποία οι ίδιοι θα μπορούν να διαχειριστούν καλύτερα και τους πόρους τους και τις οφειλές τους.

Σας θυμίζω, τέλος, το πρόγραμμα «ΥΔΩΡ 2.0», όπου στο Ταμείο Ανάκαμψης έχουμε προβλέψει έργα, φράγματα μεγάλης έκτασης για να εξασφαλίσουμε και να λύσουμε το πρόβλημα που υπάρχει με την άρδευση στη χώρα μας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Προσδοκούμε να έχουμε αύξηση της παραγωγής πάνω από 30% στη χώρα μας.

Αυτά προς το παρόν. Εδώ είμαστε.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 20.21΄ λύεται η συνεδρίαση για αύριο ημέρα Τρίτη 15 Μαρτίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**